Corrupt Vefai Hure Insaaf Hoadhaidheynee Kihineh? - Vaguthu\n4 މަސް ކުރިން ( ޖުލައި 25, 2020 )\nރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމަށް ވަޑައިގެންނެވިއިރު އެންމެ މުހިއްމު ވައުދަކީ އިންސާފު ގާއިމު ކުރުމެވެ. ކޮރަޕްޝަންގެ ސަބަބުން ދައުލަތުން ގެއްލިފައިވާ އެތައް ބިލިއަން ރުފިޔާއެއް އަނބުރާ ހޯދުމެވެ. ރައީސް ޞާލިހް ވެރިކަމާއި ހަވާލުވެ ވަޑައިގެން ފުރަތަމަ ނެރުއްވި ރިޔާސީ ޤަރާރަކީ ދަޢުލަތުގެ މުދަލާއި ފައިސާއަށް ޚިޔާނާތްތެރިވުމާއި ކޮރަޕްޝަނުގެ މައްސަލަތައް ތަޙުޤީޤު ކުރުމަށް "ޕްރެޒިޑެންޝަލް ކޮމިޝަން އޮން ކޮރަޕްޝަން އެންޑް އެސެޓް ރިކަވަރީ" ނަމުގައި ރިޔާސީ ކޮމިޝަނެއް އުފައްދަވާ، ނެރުއްވި ރިޔާސީ ޤަރާރެވެ. އެކޮމިޝަންގެ ރައީސަކީ އަހްމަދު އައްސަދެވެ.\nއޭނާ އަކީ ރައީސް މުހައްމަދު ނަޝީދުގެ ވެރިކަމުގައި ފިނޭންސް މިނިސްޓްރީގެ ސްޓޭޓް މިނިސްޓަރެކެވެ. މިހާރުގެ ހައުސިން މިނިސްޓަރ މުހައްމަދު އަސްލަމްގެ އެއްބަނޑު އެއްބަފާ ކޮއްކޮއެވެ. އެހެންކަމުން އައްސަދަށް ނަސީބު ރަނގަޅު ކަމުން ބައެއް ކަންކަން ވެފައި އެބަހުއްޓެވެ.\nއޭގެ ތެރެއިން އެއް ކަމަކީ ކީރިތި ޤުރުއާނުގެ ތަރުޖަމާ ހަމައަށް ނުލިބޭކަމަށް ބަޔާންކޮށް ރައީސް އޮފީހުން ސިޓީއެއް ފޮނުވާފައި ވަނިކޮށް ހުރިހާ ފޮތްތަކެއް ލިބިފައިވާކަމަށް ބަޔާންކޮށް ނޮވެލްޓީއަށް 30 މިލިއަން ރުފިޔާ ދޫކުރި މައްސަލައިގައި އައްސަދަށް ދައުވާ ކޮށްފައި ވަނިކޮށް، ރައީސް ޞާލިހަށް ވެރިކަން ލިބި އައްސަދު ރިޔާސީ ކޮމިޝަނަށް އައްޔަން ކުރެވުމާއި އެކު އެދައުވާ އިން ކުއްލި ގޮތަކަށް ސަލާމަތް ވުމެވެ.\nއެދައުވާ އިން އައްސަދު ސަލާމަތްވިއިރު ރައީސުލްޖުމްހޫރިއްޔާގެ އޮފީހުގެ ސިޓީގައި ފޮތްތައް ހަމައަށް ނުލިބޭކަމަށް ބަޔާންކޮށްފައިއޮއްވައި، ހުރިހާ ފޮތެއް ލިބުނުކަމަށް ބަޔާންކޮށް އިންޓާރނަލް މެމޯ ތައްޔާރުކޮށް ފައިސާ ދޫކުރުމަށް އެންގި އެންގުމަކީ، ނުލިބޭ މުދަލަކަށް ފައިސާ ދޫކުރުމަށް އެންގުންކަން އެނގެން އޮންނަ ކަމަށް އޭސީސީން އޮތީ ނިންމާފައެވެ. އަދި ކީރިތި ޤުރުއާނުގެ ދިވެހި ތަރުޖަމާގައި މައްސަލަތަކެއް ދިމާވެ ފޮތްތަށް ބޭނުން ނުކުރުމަށް މިނިސްޓްރީ އޮފް އިސްލާމިކް އެފެއާޒުން ދަޢުލަތުގެ އިދާރާތަކަށް އަންގާފައިވަނިކޮށް، އެމަސައްކަތް ކުރި ފަރާތަށް ފައިސާ ދޫކުރުމަށް އެންގުން އެއީ، ވަކި ފަރާތަކަށް ނާޖައިޒް ފައިދާއެއް ހޯދައިދިނުމަށް ހިންގާފައިވާ ޢަމަލެއްކަން ތަޙްޤީޤަށް ފާހަގަކުރެވޭ ކަމަށް ވެސް އޭސީސީން އޮތީ ނިންމާފައެވެ.\nމިމައްސަލައަކީ އެންޓި-ކޮރަޕްޝަން ކޮމިޝަނުގެ ޤާނޫނުގެ 25 ވަނަ މާއްދާގެ (ހ) ގެ (2) ވަނަ ނަންބަރުގެ ދަށުން ކޮރަޕްޝަންގެ ކުށެއް އެކުލެވިގެންވާ މައްސަލައެއްކަމަށް ފާހަގަ ކުރެވޭތީ ކޮރަޕްޝަން ހުއްޓުވުމާއި މަނާކުރުމުގެ ޤާނޫނުގެ 12 ވަނަ މާއްދާގެ (ހ) ދަށުން، އައްސަދުގެ މައްޗަށް މަޤާމުގެ ނުފޫޒު ބޭނުން ކޮށްގެން ވަކި ފަރާތަކަށް ނާޖާއިޒު ފައިދާއެއް ހޯދައި ދިނުމުގެކުށުގެ ދަޢުވާ ކޮށްދިނުމަށް ޕްރޮސިކިއުޓަރ ޖެނެރަލްގެ އޮފީހަށް ފޮނުވީ ކަމަށް އޭސީސީން 2018 ވަނަ އަހަރުގެ މާޗް މަހުގެ 02 ވަނަ ދުވަހު ނެރުއްވި ބަޔާނެއްގައި ވިދާޅުވެފައި ވެއެވެ.\nވެރިކަން ބަދަލުވިއިރު މައްސަލަ އޮތީ ކްރިމިނަލް ކޯޓުގައެވެ. ނަމަވެސް ކުއްލިއަކަށް ހުރިހާ މުއައްސަސާތައް މިނިވަންވުމުން އައްސަދު ދައުވާ އިން ސަލާމަތްވީއެވެ.\nކީރިތި ޤުރުއާނުގެ ދިވެހި ތަރުޖަމާގެ ޗާޕް ތައްޔާރުކުރުމަށް މިނިސްޓްރީ އޮފް ފިނޭންސް އެންޑް ޓްރެޜަރީއާއި އެމަސައްކަތް ޙަވާލުކުރި ކުންފުންޏާ ދެމެދު ވެފައިވާ އެއްބަސްވުމުގައިވާ ޖުމުލަ އަގު ކަމަށްވާ 30 މިލިއަން ރުފިޔާ ވަނީ އެ ކުންފުންޏަށް ދޫކޮށްފައެވެ. އެ މަސައްކަތުގެ ފުރިހަމައަގު ދަޢުލަތުން އެ ކުންފުންޏަށް ދައްކާފައިވާއިރު، ޗާޕްކުރަން ޙަވާލުކޮށްފައިވާ 150000 ކީރިތި ޤުރުއާނުގެ ތަރުޖަމާގެ ތެރެއިން، އެކުންފުނިން ޗާޕްކޮށް ދަޢުލަތަށް ފޯރުކޮށްދިން 51840 ކީރިތި ޤުރުއާނުގެ ތަރުޖަމާގެ ޗާޕުތަކުގައި ކުށް ހުރުމާއި އަދި ޕްރިންޓްކުރުމުގައި މައްސަލަތަކެއް ހުރުމުން، އެއީ އޭގެއިން އެއްވެސް ބޭނުމެއް ކުރެވޭފަދަ ފޮތްތަކަކަށްނުވުމާއި، އަދި ބާކީ ހުރި 98160 ކީރިތި ޤުރުއާނުގެ ތަރުޖަމާގެ ޗާޕުވެސް ދަޢުލަތަށް ލިބިފައި ނުވާކަމަށް އޭސީސީން ވިދާޅުވެފައި ވެއެވެ.\nއައްސަދުގެ މައްޗަށް ކޮރަޕްޝަންގެ މިފަދަ ބޮޑު ތުހުމަތެއް ކުރެވިފައި ވާއިރު އޭސީސީއަށް ދެއްވި ބަޔާނުގައި އައްސަދު ވަނީ ޤުރުއާން ތަރުޖަމާ ލިބުނު ކަމަށް ސޮއިކޮށް އިންޓާނަލް މެމޯއެއް ނެރުނު ކަމަށް އެއްބަސްވެފައެވެ. މީގެއިތުރުން، އެ މެމޯގައި ކޮށްފައިވާ ސޮޔަކީ އޭނާގެ ސޮއިކަން އޭނާގެ ސޮއިގެ އެނާލިސިސް ރިޕޯޓުންވެސް ވަނީ ކަށަވަރު ވެފައެވެ.\nކޮރަޕްޝަންގެ މިފަދަ ބޮޑު ތުހުމަތެއް އައްސަދުގެ މައްޗަށް ކުރެވި އޭސީސީގެ ތަޙްޤީޤުން އެކަން ސާބިތުވެފައި ވަނިކޮށް އައްސަދަށް މިފަދަ މަގާމެއް ދިނުން އެއީ ވެސް ގޯހެކެވެ. އަދި ކޮރަޕްޝަންގެ މައްސަލަތައް އޭނާ އިސްވެ ހުރި ތަޙްޤީޤު ކުރުން އެއީ ކުރެވިދާނެ ކަމެއް ކަމާއި މެދު ވެސް ސުވާލު އުފެދެއެވެ.\nދެން އޮތީ ފިނޭންސް މިނިސްޓްރީގެ ސްޓޭޓް މިނިސްޓަރަކަށް އައްސަދު ހުންނެވިއިރު އެމިނިސްޓްރީގައި ކަންތައްތައް ހިނގާފައިވާ ގޮތެވެ. އޮޑިޓަރ ޖެނެރަލް ނެރުއްވާފައިވާ ފިނޭންސް މިނިސްޓްރީގެ 2011 ވަނަ އަހަރުގެ އޮޑިޓް ރިޕޯޓްގެ ޞޮފްހާ ނަމްބަރު 06 ގައި ބުނެފައި އޮންނަނީ 2011 ވަނަ އަހަރު ފިނޭންސް މިނިސްޓްރީން ބަޖެޓްގެ އިތުރަށް 683 މިލިއަން ރުފިޔާ ޚަރަދު ކޮށްފައިވާ ކަމަށެވެ. އެފައިސާ ޚަރަދު ކުރި ގޮތް ފެންނާކަށް ނެތެވެ. އެހެންކަމުން އެއީ އޭރު އައްސަދުގެ ވެސް ހިމެނޭ ގޮތުން މިނިސްޓްރީގެ ވެރިން ޒިންމާ ވާން ޖެހޭނެ ފައިސާއެވެ.\nއޭގެ އިތުރުން އެމްޑީޕީގެ އެކްޓިވިސްޓް ފާތިމަތު ޝިއުނާގެ ހިއްސާއޮތް ކުންފުންޏަކަށް ރާއްޖެ އަށް ބޭސް އެތެރެ ކުރުމުގެ ނަމުގައި 11 މިލިއަން ރުފިޔާ ދޫކުރީ ވެސް އައްސަދު ސޮއި ކުރައްވާ އޭނާ އިސްވެ ހުންނަވައިގެންނެވެ. ނަމަވެސް އަދި މިއަދާއި ހަމައަށް އެފައިސާ އަށް އެންމެ ބޭސް ގުޅައެއް ވެސް ދައުލަތައް ލިބިފައެއް ނުވެއެވެ. މީގެ އިތުރުން ދައުލަތުން ގެއްލުނު ފައިސާގެ ތެރެއިން އެންމެ ފައިސާ ފޮއްޗެއް ވެސް އަނބުރާ ހޯދިފައެއް ނުވެއެވެ.\nޖީއެމްއާރްއަށް ވެލާނާ އިންޓަނޭޝަނަލް އެއާޕޯޓް ދިނުމުން އެޑްވާންސް ޕޭމަންޓްގެ ގޮތުގައި ލިބުނު 78 މިލިއަން ޑޮލަރު ނުވަތަ 994 މިލިއަން ރުފިޔާ އަށް ވީނުވީއެއް ނޭނގި ދައުލަތުގެ މާލީ ނިޒާމުގެ ތެރެއިން ގެއްލިގެން ދިޔައިރު ފިނޭންސް މިނިސްޓްރީގައި އައްސަދު ހުންނެވިއެވެ. އެފައިސާ ފިނޭންސް މިނިސްޓްރީ އާއި ހަވާލުކުރިކަން އެނގެއެވެ. ދެން ވީގޮތެއް ނޭނގެއެވެ.\n2010 ވަނަ އަހަރުގެ ފިނޭންސް މިނިސްޓްރީގެ އޮޑިޓް ރިޕޯޓުން އެނގޭ ގޮތުގައި އެއަހަރު ސަރުކާރުގެ ކެޕިޓަލް ޚަރަދުގެ ގޮތުގައި 199 މިލިއަން ރުފިޔާ ކުންފުނިތަކަށް ޚަރަދު ކުރި ކަމަށް ބުނެ ފިނޭންސް މިނިސްޓްރީގެ މާލީ ބަޔާން ވަނީ އޮޅުވާލާފައެވެ. އެފައިސާ އަށް ވެސް ވީގޮތެއް ފެންނާކަށް ނެތެވެ.\n"ގިތެޔޮއެޅި ގުޅިއަކުން ވަހެއް ނުފިލާނެއެވެ." އެހެންކަމުން އައްސަދުގެ މައްޗަށް ކޮރަޕްޝަނާއި ނާޖާއިޒު ފައިދާ ހޯދުމާއި ވައްކަމުގެ ބޮޑެތި ތުހުމަތުތަކެއް ކުރެވިފައި ވާއިރު އޭނާގެ މިނިވަންކަމާއި ނަޒާހަތްތެރިކަން ސާބިތު ކޮށްދެވޭނެ ހަމަ އެއްވެސް ގޮތެއް ނުވިސްނެއެވެ.\nދިވެހި ދައުލަތުން ގެއްލިފައިވާ ފައިސާ އަކީ ހޯދަން ޖެހޭ ފައިސާއެކެވެ. ދައުލަތުން ވައްކަން ކުރި މީހުން އިންސާފުގެ ކުރިމައްޗަށް ގެންނަން ޖެހޭނެއެވެ. ނަމަވެސް އެކަން ކުރަންވީކީ ކޮރަޕްޓް ވެފައި ތިބި ވަކި ބަޔަކު ސަލާމަތްކޮށް އެހެން ބަޔަކު ގޮޅިއަކަށް ފައްތާ ގޮތަކަށް ނޫނެވެ. އެކަން ކުރަން ޖެހޭނީ ހަމަހަމަކާއި އެކު ހުރިހާ ކުށްވެރިން ވެސް ގޮޅިއަށް ފެތޭ ގޮތަށެވެ. އެހެން ނޫންނަމަ އަބަދުވެސް އާއްމު ރައްޔިތުން މި ތަޙްޤީޤާއި މެދު ސުވާލު އުފައްދާނެއެވެ.\nކޮރަޕްޝަންގެ ތަހުގީގުތަކުގެ މިސްރާބު ދަނީ ރަނގަޅަށްތަ؟\nޖުލައި 25, 2020 09:12\nބޮޑު ވަގެއްދޯ ސޯލިހު ކޮމިޝަނުގަ ރައީސައް މިހިރީ ހެ ހެ. ލަދެއްނުގަނޭ.\nޖުލައި 25, 2020 11:04\nއަނހަ ބޮޑު ވަގެއްދޯ؟ ދެން ކިހިނެތް މިހަދަނީ މިސަރުކާރުން؟ ދެރަ ކަމެއް! މިއީ އެއްވެސް އުންމީދެއް ނެތް ޖާހިލު ކަމުން ފުރިގެންވާ ނުބައި ނުލަފާ ބަޔަކު ހިންގަމުންދާ ސަރުކާރެއް! މިގައުމުގެ އަދުލު އިންސާފު ވެއްޔާ މޮޑެލާ ގައުމު ވިއްކާ އަޅުވެތިކަމުގެ ތެރެއަށް ގަންބާލަމުންދާ ވަރަށް ޚުދުމުޚުތާރު އަނިޔާވެރި ބައެއް މިތިބީ!\nޖުލައި 25, 2020 13:34\nމީނަ އެ ނޫސް ކޮންފަރެންސްގަ ބުނި އަޙްލާޤް ގޯސް ކުދިންނަށް ސަރުކާރު ވަޒީފާ ދޭވާ ހަކަ. ޢެއީ ކޮށްގެން ވާނެކަމެއް ނޫންކަމަށް. ސިޔާސީ ވީމަ އޯކޭ ފަސްބައި ކިތަންމެ ކިލަނބަސް.\nޖުލައި 25, 2020 14:48\nސޯލިހަކީވެސް ވަގެއް. ބުނެވޭ ލަނޑަޔާ ވާނީ ލަނޑަޔޭ.\nޖުލައި 25, 2020 21:43\nވައްކަންކުރިގޮތް ރިޕޯޓެއްގެ ސިފައިގައި ލިޔަން އެނގޭނީ އެކަހަލަކަމެއް ކޮށްފަހުރި މީހަކަށްދޯ.\nޖުލައި 25, 2020 09:19\nއެގޮތައް ވަތް ހުރިހާ ފައިސާއެއް ވަނީ މިހާރުގެ ގަވަރުނަރު އަލީ ހާޝިމްއާއި ރޫޓް މައުސޫމްއާއި ލެކިއުޓް މާޖިދުގެ ލިންޓެލް ކުންފުނީގެ އެކައުންޓަށާއި މިހާރުގެ ވަލިއްޔުލް އަމްރު މަސްމާރުކޭޓް ކައިރީ ހުންނަ ސޮނީ ހާޑްވެއަރ ހުންނަ ޝައިންޓްރީ ބިލްޑިންގގައި ހިންގާ ޕޭން އޯޝަންގެ އޮފީހަށް ނިކުމެ އޭރު ބަލަހައްޓަމުން ގެންދިޔަ ޕޭން އޯޝަން ކުންފުނީގެ އެކައުންޓްތަކަށް. ދެން ކިހިނެއްތޯ ރަގަޅަށް ދާނީ. ހުރިހާ ފައިސާއެއް ލޯންޑްރ ކުރެވެމުން މިވިޔަފާރި ތަކުގެ އެކައުންޓް ތަކުން ލޯންޑަރ ކުރެވެމުންދިޔައިރު ހައުސް ކީޕީންގ މެނޭޖަރު މިހާރު އެތިބީ ބައިތުލްމާލު މަތިގަނޑު މަތީއަރާ ލޯވަޅު އަޅާގެން ފައިސާ ބާނަން.\nޖުލައި 25, 2020 09:22\nނޫނޭ މޑޕ ގައި ތިބޭނީ ހުދު ކަފައަށް ވުރެންވެސް ސާފު ތާހިރު ސީދާސާދާ މީހުން! ދުވަހަކުވެސް ހަރާމް ފައިސާއެއް ބޭނުމެއް ނުކުރާނެ! ކުރަން ނުވެސް ދަންނާނެ! ނަހަލާލު ވެރިކަމެއްގައި މިކަހަލަ ވަގުން ތަންތާގަ އިސް މީހުންނަށް ލައިގެން ވަގު ރިޕޯޓް ނެރެ އިބިރިހިމާ ހޮހޮޅައިގައި ފިލައިގެން އޮވެފައި ނިކުމެ އެރިޕޯޓް ކިޔާލާފައި އަނެއްކާވެސް ހޮހޮޅައަށް ވަދެ ފިލާފާނެ އެހާ ހިސާބުން އެކަން ނިމުނީ މިގައުމަށް އިޙްލާސްތެރި ޙިދުމަތެއް ކޮށްދީފައި ހުރި މީހެއް ވެއްޖެއިޔާ އެއީ ވާނީ ވަގަކަށް\nޖުލައި 29, 2020 17:06\nތެދުފުޅެއް.. މިގައުމަށްް އިޚްލާސްތެރި ޚިދުމަތެއް ކޮށްދީފައި ހުރިމީހެއްވެއްޖެއްޔާ އެވާނީ އިޚްލާސްތެރި ބޮޑު ކަޅުވަގަކަށް.. . . އެހެންވީމަ ދެވަނަ ދައުރެއް ޖަލުގަނޑުވަރުގައި ފުރިހަމަކުރައްވަނީ.......... ....\nޖުލައި 25, 2020 09:37\nތިޔަކަންތައްތައް ހުރީ ތިހެންކަމާއި އެމްޑީޕީ އަކީ ކޮންބައެއްކަން ރަނގަޅަށް އެނގިތިބެ ދިވެހިންގެ ގިނަ ބަޔަކު ގުޅިގެން 2018 ގަ މިޤައުމު މިވަނީ ޣައްދާރުންނާ ޙަޥާލު ކޮށްފައެވެ. މިހާރު ޤައުމު މިވަނީ އިސްލާމް ދީނަށާއި މިދިވެހި ޤައުމަށާއި ދިވެހި ރައްޔިތެއްގެ މައްޗަށް ކުޑަވެސް ލޯތްބެއް ނެތް އަމިއްލަ އެދުމުން ފޯވެފައިވާ ބައެއްގެ އަތްމަތީގައެވެ. ކަޅުވެނުގެ އަނގައިގާ ޖެހުނު ގޮހޮރުގަނޑަށް ވާހެން މިޤައުމަށް ވާތަން ބަލަން އަހަރެމެން ހަމަ ތިބެންވީބާވައޭ ހިތަށް އަރައެވެ؟؟؟؟؟؟؟؟\nމަހީކިރީ މި އަސްއަދަކީ ހުދު ކާފޯރު ކަމައް\nޖުލައި 25, 2020 09:40\nމިހާރު އައްސަދާ ޒާތީ ވީދޯ؟ ތި ފާހަގަ ކުރި ދެ ނުކުތާ ވެސް މަސްޢޫނީ ގޮތުން ފެނެއް ހަރެއްނުލާ. މި ކޮމެންޓް ތިނޫހުގައި ޖަހަންކެރޭނެތަ؟\nޖުލައި 25, 2020 14:09\nޖުލައި 25, 2020 10:03\nޖުލައި 25, 2020 10:11\nމިދާ މިޞްރާބާއި އަމާޒު އެއްގޮތަކަށްވެސް ކަމަކުނުދޭ. ހަމަ އެއްކޮށް ފެއިލް.. ދެން މި އެމްޑީޕީން މަގޭ ކައިރިއަށް ވޯޓްހޯދަން ނާންނާތި. ވޯޓް ކީއްކުރަން ކުރި ހުރިހާ ތާއީދެއްވެސް ގެންގޮސްފިން. މިހާ މަކަރުވެރި، ބޭއިންސާފު، ދޮގުހަދާ އޮޅުވާލުންތައް އޮޅުވާލާނެކަމަށް ދުވަހަކުވެސް ހިތަކަށް ނާރާ.\nޖުލައި 25, 2020 10:16\nޖުލައި 25, 2020 10:32\nޝުކުރިއްޔާ ވަޤުތު .\nޖުލައި 25, 2020 10:35\n2023 ގެ އިންތިޒާރ ރުގައި ގިނަ ދިވެހިން...\nއައްސަދު ކަލޭތީ ބޮޑުވަގެއްނު\nޖުލައި 25, 2020 10:54\nވަ ރަށް ފު ރިހަމަ ރިޕޯޓެއް ތިއައްސަދަ ކަށް ނެތެއްނު ސަލާމަތް ވެވޭކަށް ތިއައްސަދު ކު ރިހާވައްކަން ކިހިނެއްފޮ ރުވޭނީ މި ރިޕޯޓު އެއްކޮށް ކިޔާލީމަ މިއެގެނީ އައްސަދު ތީ މިދިވެހިރާއްޖޭގައި މިހާ ރުހު ރި އެންމެ ކޮ ރަޕްޓު މީހާއެއްނު ކިހިނެތް އޭނަ އެކަންފޮ ރުވަން އުޅުނަސް ފޮ ރުވާނީ ޖައްބާ ރުކަލޭގެ ބަލާބަލަ ހުދު ތިމާގެގައިގަ ހު ރިވަގުކަންމިވެ ރިކަމަށްފަހު މިކަލޭގެ ސަލާމަތް ވާނެ ހަމަ އެއްގޮތެއްވެސް އޮވެގެންނުވާނެ އެހެންވިއި ރު މީވަގުންގެ ވެ ރިކަމެެއްތާ ބަލާބަލަ ވަގުންގެ ފޮށި ބާ ރަށް ބަންނަވަ ރު "ގިތެޔޮގުޅިޔަކުން ވަހެއް ނުފިލާނެއެވެ."\nޖުލައި 25, 2020 11:01\nއިންސާފު އުތުރި އަރަނީ ހިންނަވަރު އިބޫ ލަދުނުގަންނަ މީހާ\nޖުލައި 25, 2020 11:07\nރައްޔިތުން ހި ގާބަލަ ނިކުށްނަން މިހުރިހާ ވަގުން ތިބިތަންތަނުން ނެރެން ރައްޔިތުނަށް ނެރެވޭނެ މިބައިގަނޑު ރައީސްޔާމީންގެ ވެރިކަމުގެ ތެރޭގައިތިބެ ވަކަން ކޮށްގެން މިޖާހިލުތައްކުރި ހުރިހާވައްކަމެއް ރައީޔާމީންގެ ބުލުގައި އަޅުވައިގެ މިތިބެނީ ރައްޔިތުންގެ ލާރިގަނޑު ބަޑުއަޅަން ކޮބާ ތިމާމެންގެ ލަދުހަޔާތް ހުރިހާވަގުން ހިފަން ހަވަރުނިކުން ނަންގޮވާލަން މުޅިރާއްޖެ ނިކުންނަންވީ ރީނދޫވަގުން ތަހިފަން މިހާރު މާލަސްވެއްޖެ މިހެން އަޅައި ނުލާތިއްބާ ރައްޔިތުންގެ ދުވަސްދާތަން ފެންނާނީ!\nޖުލައި 25, 2020 11:09\nގދ. ފަރެސްމާތޮޑާ ގުލްފާމުގެ އައްސަދު އަށް މިހާބޮޑް ތުހުމަތެއްކޮށް ދައުވާ ކުރީ މާޗް 2018 ގަޔޯ.. 2012 ފެބްރއަރީ7ގައި ރ.ނަޝީދު އިސްތިއުފާ ދެއްވި...6 އަހަރު މަށްސަލަ ނުބަލާ ތިއްބެވި ކަމާއިބެހޭ ވެރިންގެ ޒިންމާ ކޮބާތޯ.... މިސަރުކާރަށް ބޭނުމީ ވައްކަންކުރަން ދަންނަ މީހުން.... މިއީ ވަޒީފާ ދެއްވުމުގެ ޝަރުތެއް...\nޖުލައި 25, 2020 11:10\nހުދު ކަފައަށް ވުރެންވެސް ސާފުސީދާސާދާ މީހެއް އައްސަދު އަކީ ވަގުތު މީހުން ޖޭވަނީ ދޯ؟؟؟\nޖުލައި 25, 2020 11:19\nމި ރިޕޯޓް ހުށަހެޅިފަރާތަށް އައްސަރިބަހާއި ސާބަސް އަސްލު ވަގުންނަކީ ކޮބައިކަން މިރިޕޯޓް ކިޔާލުމުންވެސް އެނގޭ"ވަގުތު" ނޫސް އަބަދުވެސް ދެގޮތެއްނުވެ ރައްޔިތުން ނާއި ހަމަޔަ ސާފު ތެދުޚަބަރު ގެނެސްދިނުމުގައި ދެގޮތެއްނުވެ ސާބިތުކަންމަތީ ތިބޭނެކަމަށް އުންމީދުކުރަން މާތްﷲތިނޫސްވެރިންނަށް ކުރިމަގު އުޖާލާކޮށްދެއްވާށި އާމީން\nޖުލައި 25, 2020 11:23\nރައްޔިތުންނާއި ހަމަޔަށް މިރިޕޯޓް ގެނެސްދިން ކަމަށްޓަކައި "ވަގުތު" ގެހުރިހާ މުވައްޒިފުންނަށް ވވވ ބޮޑަށް ޝުކުރިއްޔާ\nބަޑިބުރާސްފަތި ދުވަހަކުވެސް ހަނދާން ނުނެތޭނެ\nޖުލައި 25, 2020 11:38\nކިތަމެ މަތީ މަގާމެއްގައި ތިބިޔަސް ކޮރަޕްޓު މީހުން ވާނީ ހަމަ ކޮރަޕްޓު މީހުނަށް އޮޅުވާލަން ފާޑުފާޑަށް އައްސަދަސް އަސްލަމަސް ފާޑުފާޑަށް ވާހަކަ ދައްކާނެކަމެއްނެތް ހަޤީގަތަކީ އެމްޑީޕީން ވެރިކަން ފޭރިގަތީ ވޯޓުން ފާޅުކަން ބޮޑުގޮތަކަށް ވައްކަންކޮގެން މީ ރައްޔިތުންނަށް އެނގޭ ބޮޑު ހަގީގަތެެއް ވަގުންނަކީ އެމްޑީޕީ ވައްކަންކުރީވެސް އެމްޑީޕީމީހުން ވައްކަންކުރީވެސް ކުރާނީވެސް އެމްޑީޕީ ޖާހިލުން ލާދީނީ ރިޕޯޓު ނެރުނީވެސް އެމްޑީޕީ އެމްޑީޕީ އަކީ 19 ދިވެހީން ޝަހީދުކޮށްލި ބާޣީޕާޓީ!\nޖުލައި 25, 2020 11:59\nސާބަސް ވަގުތު ނޫސް. ގައުމަށް ޓަކާ ތިޔަ ކުރައްވާ ބުރަ މަސައކަތްތަކަށް. މުޅި ގައުމަށް އެނގެން ޖެހޭ މިފަދަ މައުލުމާތު ތައް ވަގުތު ނޫހުން ވަކިފަރާތަކަށް ނުޖެހި ވަކި ފަރާތެއްގެ ބިރު ދެއްކުމަށް ޖެހިލުން ނުވެ ތާޒާ ކަމާއެކު ގެނެސް ދޭތީވެ ވަގުތު ނޫސް ދެކެ ލޯބިވަނީ.\nޖުލައި 25, 2020 12:04\nތަމެން ދޯ އެންމެ ބޮޑަށް ސަރުކާރުގެ މާލިއްޔާ އިން ވައްކަން ކޮށްފައި ތިޔާ ހުރީ ދެން ތަމެންނަށް ކަމިޝަނުން ރަނގަޅަށް ބެލޭނެ އެއްވެސް ކަމެއް ހުންނާނެ ކަމަށް މަމެން ނުދެކެމޭ އިނގޭތޭ...\nޖުލައި 25, 2020 12:31\nމީވެސް ނުވާނެ ރަނގަޅު މީހަކަށް! ވާހަކަ ދައްކާ ގޮތުން އެހެންކަމެން އެބަހާމަވޭ!\nޖުލައި 25, 2020 12:45\nއަހަ. ބޮޑުބައެއް މިވެސް. ބަހެއްގެ ގޮތުގައިހުރެ އިންސާފު ހޯދައިދޭނެ ކިހިނެއްކަން ބުނެދީބަލަ. އެމްޑީޕީ ގައި ތިބޭނީ ހުސް ވަގުން. ވަގުންނަށް ހީވާނީ އެހެން މީހުންނަކީވެސް ވަގުން ހެން. މި ސަރުކާރުގައި މިހާރު ތިބީ ހުސް ވަގުން.\nޖުލައި 25, 2020 12:51\nބަދަލުކުރަންވީ ވިސްނުމަކީ، ޑިމޮކްރޮސީއަކީ އެއްމެނަށް ވައްކަންކުރުމުގެ ފުރުސަތު އެއްވަރަށް، ހަމަހަމައަށް ދީގެން ގައުމު ހިންގުމުގެ ވިސްނުމެވެ. ޢެމް.ޑީ.ޕީ.ގެ ބައެއް އިސްވެރީން ދެކޭގޮތުގައި މަލްޓިޕާޓީ ސިސްޓަމްހަދައިގެން، ޥޯޓު ލިބުނީމާ ވެރިކަމަށް އަރާކެެއުމަކީ ޑިމޮކްރިސީއެވެ. ސަބަބަކީ، އެހެންބަޔަކަށް ހަމައެގޮތަށް ވައްކަންކުރުމުގެ ފުރުސަތު އިލެކްޝަނުން ލިބޭތީއެވެ. މިވިސްނުމަކީ އައްނިއާއި، އަސްލަމް ހިތާހިތުން ގަބޫލުކުރާ ވިސްނުމެކެވެ. މިވިސްނުް ރާއްޖެއިން ފޮހެލަން ޖެހެއެވެ.\nޖުލައި 25, 2020 13:24\nވަގުންގެ ފޮށި ބާރަށް ބަންނާނެ\nޖުލައި 25, 2020 13:28\nމިއަދު ދިމާވެފާ މިއޮތް މައްސަލަޔަކީ ތިޔައިދޯ. ޔާމީނު ވެރިކަމަށް ހޮވީ ދަވްލަތަށް ލިބެންޖެހޭ ފައިސާ ހޯދުމަށާ ދަވްލަތް މުއްސަނދި ކުރުމަށާ ގައުމު ތަރައްގި ކުރުމަށް. މިގޮތުން ޔާމީނު ވަނީ ގައުމުގެ ތަރައްގިއަށް ގިނަކަންކަން ކުރައްވާފަ އެހަގީގަތް ދިމަދިމާލުން ފެންނަން އެބަހުރި ދަވްލަތް މުއްސަނދި ކުރައްވާފައިވެސް ވެޭ އެއީ ގައުމުގެ ރިޒާވް 900 މިލިއަނާ ހަމަޔަށް އުފުލާފަިވުމުން.އެކަމަކު ދަވްލަތުން ގެއްލިފައިވަ ފައިސާ ހޯދުމަށް އެއްވެސް މަސައްކަތެއް ނުކޮށްފަ5އަހަރުވާން ކައިރިވުމުން ކޮމިސަނެއްހަދާ ނަތިޖާ ނެރެވިފައެއްނެޔް . މީގެ އިތރުން ކަރެޕްސަނުގެ ގިނަ އަމަލުތަކުގެ މައްޗަށް ތުހުމަތުކޮށް އިގިލި ދިއްކުރެވޭފަދަ ޖާގަތައް ޔާމީނުގެ ސަރުކާރުން ވަނީ ޖާގަދީފާ. ނަސީދުގެ ސަރުކާރުން ދޫކުރި ގިނަފަޅުރަށް 5% ގެދަވްލަތުގެ ހިއްސާ ހިމެނޭކަމަށްދައްކާ އެ ހިއްސާވެސް ރަށްތައްލިބެނު ފަރާތްތަކަށް ގަނެވެގޮތަށް އެގްރިމަންޓްހަދާ އަދިތުހުމަތު ކުރެވޭ ގިނަ މައްސަލަތަކާ މީގެ އިތުރުން އެއާޕޯޓް ބަޔަކަށް ނުއަގުގަ ވިއްކަލއިރު އެއާޕޯޓްގެ އިންވެންޓްރީއެއް ނަގަފަ ނުވުމާ އެއާޕޯޓްގެ ރަންވެއާ އިމާރާތްތަކާ ފިއުލްއާ ގިނައަދަދެއްގެ މުދަލާ ޓޫލްސް މެސިނަރީ އެއްގަމު އުލަނދު ފަދަ ތަކެތީގެ އަގު ބެލުމެއްނެތި 78 މިލިއަން ޑޮލަރު އގަކަށް ކަނދައެޚުމަކީވެސް ކަރެޕްސަނަށް ވައިރު.އަދި މި 78 މިލިއަނުން އެމްއެމްއޭ ދަވްލަތުގެ ސެންޓްރަލް ބޭންކަށް ފައިސާދައްކަންޖެހޭ މުއްދަތު ހަމަވިދުވަހު ޖަމާވީ 48 މިލިއން ޑޮލަރަށް ވެފަާ އަނެއް 30 މިލިއަން ޑޮލަރު ލިބިފަ ނެތީސް އެފައިސާލިބުނު ކަމަށް ފިނޭންސް ގެ ލިޔެ ކިއުންތަކުން ހަދާފަ ހުރިއިރު އެއްވެސް ތަހުގީގެއް ނުކުރޭ.ހަގީގަތުގަ އެއާޕޯޓް ޖީއެމްއާރަށް ދޫކޮށްފަވަނީވެސް ބަޔަކަށް ނާޖައިޒް ފައިދާ ލިބޭފަދަ ގޮތަކަށް އެކަން އޭރު އެއާޕޯޓް ކޮމްޕެނީގަ ހުރި އެމްޑީ ޖީއެމްއާރު އެގްރީމެންޓަކީ ދަވްލަތަސްގެއްލުންހުރި ސޕއިކުރަންހެޔޮނުވަވަރުގެ އެގްރީމެންޓެއްކަމަސްބުނުމުންއޭނަ ވަޒިފައިންވަކިކޮށް އެހެންމިހަކު އައްޔަންކޮށް އެގްރިމަންޓްގާ ސޮއިކުރުވުމާ،މާލއްޔަތުގެ ގާނޫނުއަސަސިގެ 250 ވަނަ މައްދަާ މާލިއްޔަތުގެ ގާނޫނުގާ ހިމަނަން ފާސްކޮށް ތަސްދިގުކުރަން ރައީސް އަރިހަށް ފޮނުވާފަ އޮއްވަ ގާނޫނު ތަސްދީގު ނުކޮށް އެގްރީމެންޓް ގަ ސޮއިކުރުމުގެ ސަބަބުން ބަޔަކަށް ނާޖައިޒް ފައިދާ ހޯދާދިންކަމަށްތުހުމަތު ކުރެވުމައި،އެއާޕޯޓް އެގްރީމެންތްގެ ސަބަބުން ދަވްލަތަށް ގެއްލުންވަމުންދާތީ އެގްރީމަންޓް ބަތިލްކޮށް ޖީއެމްއާރަށް ދޭންޖެހުނު ފައިސާ ގަ ޒިންމަ ނަގަންޖެހޭ ފަރާތާދެކޮލަށް ސަރުއީ ފިޔަވަޅު ނޭޅުމަކީ މިއަދު ގައުމުގާ މިފަެންނަކަންކަން ފެންނަން ފެށި ސަބަބު. ޔާމީނުވެސް ކުރީގެ މައްސަލަތައްބަލަ ފިޔަވަޅުއެޅިނަމަ މިހާރު މިދެވުނު ބަދަލު ދެވުންތަކަ ކަންކަން ނުހިގީސް.\nޖުލައި 25, 2020 15:30\nދެލޯފުޅާ ރައީސް ޔާމީން އުޅުއްވީ ގައުމު މުއްސަނދި ކުރެވޭތޯ..މާޒީ ފަހާދުވެ ބަދަލު ހިފާކަށް ހިތުވެސް ނުލާ..އެކަމުގެ ފޮނި ރަހަ ރާއްޖޭގެ އެކި ކަންކޮޅުތަކުން ފެންނަމުން މިދަނީ\nޖުލައި 25, 2020 13:30\nތިހެން ނުބުނޭ ކޮއިފުޅާ، އެމްޑީޕީގެ ނަމަކީވެސް ޢަދުލު އިންސާފު، އަމާނަތްތެރިކަމާ ވަފާތެރިކަން.. އެމްޑީޕީގެ މަޖުލިސް މެންބަރުންނާއި، ސަރުކާރު މުވައްޒަފުންނާއި އަދި ޕާރޓީގެ ކުދިންވެސް ތިބޭނީ ޢަދުލު އިންސާފުގެ ޖާޑިއެއްގަ. މިބުނި ބޭފުޅުން ނުކުރައްވާނެ ކަމެއް ގޯސްކޮށެއް. މަދަނީ މައްސަލައަކަށް އަތްލެއްވިއަސް އެ އަތްލައްވާނީވެސް ހަމަ އިންސާފަށް.\nޖުލައި 25, 2020 13:33\nޖުލައި 25, 2020 13:40\nވަރަށް ފުރިހަމަ ރިޕޯޓެއް...\nޖުލައި 25, 2020 14:26\nމި ހުރިހާވަގުން އެއްވީމާާ ދެން ސަރުކާރުގެ ފައިސާ، ރައްޔިތުންގެ ފައިސާކާނެވަރު ވިސްނާލަ ބަލަ މި އެނގުނު މަދު މަޢުލޫމާތުކޮޅުގެ އަލިންވެސް ކަށަވަރުވެއްޖެ ރ ޔާމީނަކީ ކުއްވެރިއެއް ނޫންކަން\nޖުލައި 25, 2020 14:33\nއަހަރެން ހަމަ ކޮސްވެއްޖެ މިހިރަ ބޮޑެތި ޒީރޯ ޓޮލެރެންސް މިހެން ހެދީމަ ވެސް މިމީހުންނަށް އެއްވެސް އއަދަބެއް ނެތި ހަމަ ހެވިފަ އެހެންމީހުންނަށް ވަގަށް ގޮވާފަ އުޅުނީމަ މިތި ކަޑައޭ!!!!!!!!!!\nޖުލައި 25, 2020 14:45\nވާވާވާވާވާ ކޮރަޕްޝަންސަރުކާރު ރައީސްސޯލިހް އިސްތިއުފާ\nޖުލައި 25, 2020 15:19\nމީނާގެ މައްސަލަ ވެސް ބަލަންޖެހޭ\nޖުލައި 25, 2020 15:36\nޔާމީނު ގެ ޒަޢާމަތުގައި ރާއްޖެއޮތް5އަހަރު ދުވަހު އޭރި ކީއްވެބާ މިކަމަށް ފިޔަވަޅެއް ނޭޅުއްވީ މިއަދު މިސުވާލު ރައްޔިތުން ކުރާނެ.\nޖުލައި 25, 2020 16:37\nވެރިޔާ ކިހިނެއް ތިޔަހަދަނީ. ބަހާ އަމަލަކާ ދިމަލެއްނުވޭ. އެއީ ހަމަތެދެއް، ގިތެޔޮ ގުޅިއަކުން ވަހެއް ނުފިލާނެ.\nޖުލައި 25, 2020 20:56\nއަސްއަދު ނޭނގޭ ވާހަކައަކާއި އަދި އިތުރު2ވާހަކައެއް ހިއްސާކޮށްލާނަން. 1. ކުރީގެ އީޕީއެސް ސްކޫލްގެ ގްރޭޑް7އިން އަސްއަދު ކަނޑާލާ ގޭބަންދުކުރީ ޖޭއެސްސީ ޓެސްޓް ޕޭޕަރ ވަގައްނެގި މައްސަލައިގައި. 2. އެމްޑީޕީ ފުރަތަމަ ވެރިކަމުގެ ފުރަތަމަހުގައި ވަރަށް އަވަސް އަރުވާލައިގެން އޭމްޢޭސީއެލް ބޭރުބަޔަކަށް ކުއްޔައްދިނުމުގެ ބިޔަ މަޝްރޫއު ކޮރަޕްޝަނަށް މަގުފަހިވާގޮތައް ދޭން ފިނޭންސް މިނިސްޓްރީން އިއުލާންކުރީ ތި އަސްއަދު ސްޓޭޓް މިނިސްޓަރަކަށް ހުއްޓާ. ޢެކަންތައް ހުއްޓުވީ އެންޓި ކޮރަޕްޝަންއިން. އެކޮމިޝަން ގެ ރައުޔަކީ އެހާ ބޮޑު މަޝްރޫއެއް އިއުލާންކުރިއިރު ބައިނަލްއަފުވާމީ ނޫހެއްގައި އިއުލާން ނުޖަހައި\nހަމައެކަނި ފިނޭންސް މިނިސްޓްރީގެ ވެބްސައިޓްގައި ޖެހީ ކީއްވެތޯ. އެއީ މާޒީގައި އެމްއޭސީއެލް ގެ ނިސްބަތުން ކުދި ކޮންޓްރެކްޓްތައްވެސް މިސާލަކަށް ތެޔޮ ތާނގީތައް ހެދުމަށްވެސް މައުމޫނުގެ ވެރިކަމުގައި އިނގިރޭސި ވިލާތުގެ ނޫސްތަކާއި މެދުއިރުމަތީގެ ގައުމުތަކުގެ ނޫސްތަކުގައި ޖަހާފައި މިއޮއްބޮޑު މަޝްރޫއު އެނޫސްތަކުގައި ނުޖެހީ ވަކިބަޔަކަށް ނާޖާއިޒު ފައިދާ ހޯދައިދޭންކަމަށެވެ.. މިކަމުގައި އަސްއަދުގެ ދައުރު ވަރަށް ބޮޑެވެ. 3. ފަހުކަމަކަށް ފާހަކޮށްލާނީ އަސްއަދު އޭރު ފިނޭންސް ގެ ސްޓޭޓް މިނިސްޓަރަކަށް ހުއްޓާ ކުއްލިއަކަށް ޑިމޯޝަން އެއް އައިސް ޗީޕް ފައިނޭންޝަލް ކޮންޓްރޯލަަރގެ މަގާމަށް އަސްއަދު އައްޔަންކޮށް އެމަގާމުގައި ހުރި މުހައްމަދު އަހުމަދު،£ އަސްއަދު ހުރި ސްޓޭޓް މިނިސްޓަރުގެ މަގާމަށް ބަދަލުކުރީއެވެ. އަސްއަދަށް ބޭރުފުށުން ޑިމޯޝަންއެއް އަޔަސް އަސްލު ކަންތައްވީގޮުތަކީ އަސްއަދުގެ މަގާމް ދައްވިއަސް ބާރުގަދަވީއެވެ. ވީގޮތަކީ ކޮރަޕްޝަން އަށް މަގުފަހިވާގޮތައް ފިނޭންސްގެ ބައެއް ޕްރޮޖެކްޓްތަކުގެ ނިންމުންތައް ނިންމަން މުހައްމަދު އަހުމަދު ފާޅުގައި ދެކޮޅުހަދާތީ ކޮންމެފަދަ ކޮރަޕްޝަންގެ އަމަލެއްވެސް ހިންގަން ކެރޭ ޖެހިލުންކުޑަ ޚިޔާނާތްތެރި އަސްއަދު އެމަގާމަށް ގެނައީއެވެ. ވީމާ މިފަދަ ޚިޔާނާތްތެރިއަކު އެސެޓް ރިކަވެރީ ކޮމިޝަނުގެ ރައީސް އަކަށް ހުރުމަކީ ކޮލަމްބިއާގެ މާފިއާ ބޮސް ، ޑްރަގް ޑީލަރ އެސްކޯބާ ޑްރަގް ނައްތާލާ ކޮމެޓީއެއްގެ ރައީސްއަކަށް ހުރުންފަދަކަމެކެވެ. އަސްއަދު ތި ކޮމެޓީގެ ރައީސްއަކަަށް ހުރެގެން ކާމިޔާބީތަކެއްވާނެކަމަށް ޚުދު އެމްޑީޕީ މީހުންވެސް ގަބޫލުނުކުރާނެއެވެ .\nޖުލައި 25, 2020 23:04\nމިއާޓިކަލް ކިޔާލީމާ އެބަ އިނގޭ މޫމުގެ އަންހެން ލަފައެއް ނުކުރެވޭ ތިޔަ ވިދާޅުވާ މީހާ މިއެމްއެމްއާރސީގެ ފައސާގަ ޖެހިފައިވާކަމެއް މޫސިމީގޮތުން މިއެންމެން އެންމެންނައް ވާރުތަ ކޮއްފައިވާކަމެއްމީ މިކަހަލަ ޑީލްތައްހަދައިގެން ޕާޓީކުދިންނައް ބައިއަޅައިގެން މުޅިގައުމު ހުސްކޮއްލާ އިންޑިއޤމީހުންނައް ރައްޔިތުންނާ ެރެްކޮއް ވިއްކާލަފަ ފިލުން މިހާރު މަންޒަރުތައް ވަރައްސާފުވަމުން މިދަނީ\nޖުލައި 26, 2020 00:50\nމިއީމިގައުމުގެ ވެރިންނައް ތިއްބެވިބޭފުޅުންނައް ޖެހިފައިވާ ހާލަތު ދެންކޮންއިންސާފެއް ތޯ ހޯދައި ދެވޭނީ ކީކޭތޯ މިވިދާޅުވަނީ. ނޭގުނޭތިޔަވިދާޅުވިބަހުގެ މައުނައެއް؟؟؟؟؟؟ ހައި\nޖުލައި 26, 2020 08:29\nޙުސް ކޮރަޕްޝަން. ޢަޑު އެހިން މޯލްޑިވްސް ގަރލް ގައިޑް އެސޯސިއޭޝަންގެ ކޮރަޕްޝަން މައްސަލައެެް ހިލުވާލި ވާހަކަ ކުރިން. މިހާރު އެވެސް ނެތް. ޢެތަނުގެ ވެރިންނަނަށް ސަރުކާރުން ބޮޑު ވަޒީފާ ދީފަ. މިގޮތަށް ކިތަށްކަންތައް /:\nޖުލައި 26, 2020 19:14\nއައްސަދު ކައިރީ އަހާލަބަލަ އެޑއުކޭޝަން މިނިސްޓްރީގެ ތައުލީމީފަނޑުން ކިތައްހާސް ރުފިޔާ ކާލިންތޯ ޔަގީނުންވެސް ބުނާނެ 50000 ހާހުން ދަށެއް ނުވާނެޔޭ\nޖުލައި 26, 2020 19:40\nމިސަރުކާރުގެ މަތިފަޑިން ވަގުންނާ ބާޣީން ނޫން ބައެއް ދައްކަބަލ.\nޖުލައި 27, 2020 10:39\nޢޭ ހިންނަވަ ރޭ ކަލޭ ރަށު މީހުން އެބަކިޔާ ކަލޭ ތީ ބޮޑު ވަގެކޯ....މިފަހަ ރު ރަނގަޅަށް ކަލޭމެންނަށް މިގައުމުގެ ދީނާ ސިޔާދަތާ ކުޅެލަދޭނެ ރައްޔިތުން....ވަގު ސްލޯލިހް ހައްޔަ ރު ކު ރޭ\nޖުލައި 28, 2020 17:41\nމީ ވަރަން ހުތުރުކޮށް މީހުނާ މުހާތަބުކުރާ މީހެއް މީނަ އަބަދު ހުންނާނީ ގާޒީ ބިލިޑިންގ ކާރި ސިގިރެޓް ބޯން އެހެއްހުރެ ބައެއްދުވަސް ދުވަހު އެކުވެރިންނާއެކު ތިބެ ދައްކާވާހަކަ މަދުންނަމަވެސް އިވޭ ވަރަން ހުތުރު ބަހުރުވައިން ވާހަކަ ދައްކަނީ\nޖުލައި 29, 2020 02:29\nމި ލިޔުނު ފަރާތަށް ހަމަ ސާބަސް ގުރުއާނުގެ ދިވެހި ތަރުޖަމާގައި ކުށްހުރުމަކީ ނޮވެލްޓީގެ މައްސަލައެއްކަމެއް ކިހިނެތް އެގެނީ އެހެންނޫނަސް ރައީސް އޮފީހުން ޗާޕުގެ މަސައްކަތް އަބަދުވެސް ކުރަނީ ނޮވެލްޓީން ކުށްހުއްޓަސް ނެތަސް އެފަރާތަށް ދޭންޖެހޭ ފައިސާ ނުދީ ހިފަހައްޓާފައެއް މިހާތަނަކަށް ނެތް\nޖުލައި 29, 2020 15:16\nގައުމެއްނެތް. ކޮންމެ މުއައްސަސާ އަކުން މިފެންނަނީ މިފަދަ މީހެއް. ވަރަށް ދެރަ. މުޒާހިރާ ތަކަށް ނުކުންނަނީ ނުކުންނަ ހިސާބަށް ކަންތައް ގެންދިޔައިމާ. އަދުލު އިންސާފު ބޮއްސުންލައިގެން ގޮސް އިނަސެންޓް މީހުން މިބައިމީހުންގެ ވައްކަމާއި ކެޓުމާއި ހީލާތް ފޮރުވަން ކަތިލަމުން މިދަނީ. ﷲ ގެ ކުޅަދުންވަންތަކަން ނުވިސްނޭ. މިދުނިޔޭގައި ވެސް ނުފިލޭނެ ކަން މިދަނީ ދައްކަވަމުން. މި ކަންތައް ބަލަން ހެދި ޖޮއިންޓް އިންވެސްޓިގޭޝަން ގެ ހުރިހާ ވެރިންގެ ހާލަތު މިވަނީ މިއަދު ހާމަވެ ސާފުވެފައި. ސަހަލު އެކަކުވެސް ނެތް. ތެޅި މަރުވަނީ ދަށުން މަސައްކަތް ކުރާ މުވައްޒަފުން. ގެދޮރާއި ފައިސާ ވަގަށް ނެގި މީހުން އަރާމުގައި.\nޖުލައި 30, 2020 09:37\nމިރާއްޖޭގެ މަތީފަންތީގަ ގިރުވާން ކޮށްޅަށް ޖަހައިގެން (ޑރ.އެއް، ފަނޑިޔާރެއް،ގާޒީއެއް،މެޖިސްޓްރޭޓެއް،މަޖްލިސް މެމްބަރެއް،ފުލުސް އޮފިސަރެއް،އެމް އެން ޑީ އެފް މަތީފަންތި އޮތްގޮތަށް އެކި ވުޒާރާ ތަކުގަ އުޅޭ އަދި އުޅުއްވާފަތިބި މަތީ ފަންތި) އެއުޅޭ އެންމެން ހެން އެތިބީ ކޮރަޕްޓްވެފައި،ކޮރަޕްޓް ކޮށްފަ. މިއީ ކުރިއަށް ރާވައެގެން ހިންގި، ހިންގާފައި އޮތް ޖަރީމާއެއް.ދެން ކާކަށް ކޮން އިންސާފެެއް ހޯދަ ދެވޭނީ. ވައްކަންކޮށްފަ އެބުނަނީ ލިޔެކިޔުން އެބަހުރި ހެއްޔޭ؟ އެއްވެސް މުއައްސަސާއަކުން ލާހިކެއް ނޫނޭ ތިކަން ބަލާކަށް.\nޖުލައި 30, 2020 11:03\nމިރާއްޖޭގެމަތީ ފަޑީގަ ގިރުވާން ކޮޅަށް ޖަހާލަިގެން ތިއުޅޭ %99 މީހުންނަކީ ކޮރަޕްޓް ކޮށްފަ، ކޮރަޕްޓް ވެފަ ތިބި ބައެއް. އެއީ ކުރިއަށް ރާވައިގެން ހިންގާފަ އޮތް ބޮޑު ޖަރީމާއެއް. އެހެންވީމަ އެބުނަނީ ތަހްގީގްކުރާ އެއްވެސް ތާކުން ތިކަމެއް ލާހިކެއްނޫނޭ ބަލާކަށް ..އެހެންވީމަ އެބުނަނީ ތީގެ އެއްވެސް ލިޔެކިއުމެއް އެބަހުރިހޭ؟\nޖުލައި 30, 2020 11:18\nމިރާއްޖޭގެމަތީ ފަޑީގަ ގިރުވާން ކޮޅަށް ޖަހާލަިގެން ތިއުޅޭ %99 މީހުންނަކީ ކޮރަޕްޓް ކޮށްފަ، ކޮރަޕްޓް ވެފަ ތިބި ބައެއް. އެއީ ކުރިއަށް ރާވައިގެން ހިންގާފަ އޮތް ބޮޑު ޖަރީމާއެއް. އެހެންވީމަ އެބުނަނީ ތަހްގީގްކުރާ އެއްވެސް ތާކުން ތިކަމެއް ލާހިކެއްނޫނޭ ބަލާކަށް ..އެހެންވީމަ އެބުނަނީ ތީގެ އެއްވެސް ލިޔެކިއުމެއް އެބަހުރިހޭ؟ މިއީ ތިނޫހުގަ ޖަހަންކެރޭނެ ލިއުމެއްނޫންކަންވެސް އެނގޭ.\nޖުލައި 31, 2020 15:10\nއޭނާ އަކީ ރައީސް މުހައްމަދު ނަޝީދުގެ ވެރިކަމުގައި ފިނޭންސް މިނިސްޓްރީގެ ސްޓޭޓް މިނިސްޓަރެކެވެ\nއޮޑިޓަރ ޖެނެރަލް ނެރުއްވާފައިވާ ފިނޭންސް މިނިސްޓްރީގެ 2011 ވަނަ އަހަރުގެ އޮޑިޓް ރިޕޯޓްގެ ޞޮފްހާ ނަމްބަރު 06 ގައި ބުނެފައި އޮންނަނީ 2011 ވަނަ އަހަރު ފިނޭންސް މިނިސްޓްރީން ބަޖެޓްގެ އިތުރަށް 683 މިލިއަން ރުފިޔާ ޚަރަދު ކޮށްފައިވާ ކަމަށެވެ.\nއެހެންކަމުން އައްސަދުގެ މައްޗަށް ކޮރަޕްޝަނާއި ނާޖާއިޒު ފައިދާ ހޯދުމާއި ވައްކަމުގެ ބޮޑެތި ތުހުމަތުތަކެއް ކުރެވިފައި ވާއިރު އޭނާގެ މިނިވަންކަމާއި ނަޒާހަތްތެރިކަން ސާބިތު ކޮށްދެވޭނެ ހަމަ އެއްވެސް ގޮތެއް ނުވިސްނެއެވެ.\nޖުލައި 31, 2020 15:11\nއައްސަދުގެ މައްޗަށް ކޮރަޕްޝަނާއި ނާޖާއިޒު ފައިދާ ހޯދުމާއި ވައްކަމުގެ ބޮޑެތި ތުހުމަތުތަކެއް ކުރެވިފައި ވާއިރު އޭނާގެ މިނިވަންކަމާއި ނަޒާހަތްތެރިކަން ސާބިތު ކޮށްދެވޭނެ ހަމަ އެއްވެސް ގޮތެއް ނުވިސްނެއެވެ.\nޖުލައި 31, 2020 15:15\nރައްޔިތުންގެ ކުރިމައްޗަށް އަރާ ކޮރަޕްޝަނޭ، ނަޒާހަތްތެރި ކަމޭ ކިޔާއިރު ތިމާ ގެ ޙާލަތު މާ ގޯސް. ޅަދެއްނުގަނޭ. ޢިސްތިއުފާ. ޥަކި ކުރޭ.\nއޮގަސްޓް 4, 2020 19:55\nއެއްބަނޑުއެއްބަފާ ދެ ވަގުންތަ! ދެން ފަހެ ކުރާނީ ކީއް! އެތާކު ނެތް ދެވަނަ ދެއެއްޗެއް. ދެން ރައީސަކަސް ކަތީބަކަސް ވަގެއް ނޫނީ ނުލެވޭނެނު.


Mees Media akee Democracy ah gellunhuri vaseelatheh: Turkey ge Raees - One Online\nތުރުކީގެ ރައީސް ---\nމީސްމީޑިއާއަކީ ޑިމޮކްރަސީއަށް ގެއްލުން ހުރި ވަސީލަތެއް: ތުރުކީގެ ރައީސް\nމީސްމީޑިއާއަކީ ޑިމޮކުރަސީއަށް ގެއްލުން ހުރި ވަސީލަތެއް ގޮތުގައި ތުރުކީގެ ރައީސް ރަޖަބް ތައްޔިބު އެރްދުގަން ސިފަކުރައްވައިފިއެވެ.\nތުރުކީގެ ރައީސް އެރްދުގާން ހޮނިހިރު ދުވަހު ދެއްކެވި ވާހަކަފުޅުގައި މީސްމީޑިއާގެ ވަސީލަތްތަކުން ދޮގު ހަބަރާއި މައުލޫމާތު ފެތުރުން ހުއްޓުވައި ސައްހަ މައުލޫމާތު ވީ ވަރަކުން ކަށަވަރުކޮށްދިނުމުގެ މުހިއްމު ކަމުގެ މައްޗަށް ވަނީ އަލިއަޅުވައިލައްވައިފައެވެ.\nދޮގު ހަބަރާއި މައުލޫމާތު ފެތުރުމަކީ ގާނޫނީ ކުށަކަށް ހެދުމުގެ މަސައްކަތް އެގައުމުގައި ކުރަމުން އަންނައިރު މިއީ ހިޔާލު ފާޅުކުރުމުގެ މިނިވަންކަމަށް އެމަނިކުފާނު ހުރަސް އަޅުއްވަން އުޅުއްވުން ކަމަށް ބައެއް މީހުން ތުހުމަތު ކުރެއެވެ.\nތުރުކީގެ ރައީސް އެރްދުގާން ވިދާޅުވީ މީސްމީޑިއާގެ ސަބަބުން ހިޔާލުފާޅުކުރުމުގެ މިނިވަންކަން މީގެ ކުރިން ފަހިކޮށްދިން ކަމަށް ގަބޫލުފުޅު ކުރައްވާ ކަމަށާއި ނަމަވެސް މިހާރު އެއީ ޑިމޮކުރަސީ ހަލާކުކުރަމުންދާ ވަސީލަތެއް ކަމަށެވެ. އޭގެ އިތުރުން ސައްހަ މައުލޫމާތުގެ އަލީގައި ދޮގު ހަބަރާއި މައުލޫމާތު ފެތުރުން ހުއްޓުވައި ރައްޔިތުންނަށް ރައްކާތެރިކަން ކަށަވަރު ކޮށްދޭން ޖެހޭ ކަމުގައިވެސް ވަނީ ފާހަގަކުރައްވާފައެވެ.\nދޮގު ހަބަރު ފެތުރުމުގެ ސަބަބުން މުޖުތަމައުތައް ހަލާކުވެގެން ދާކަމަށާއި އެއްވެސް ނިޒާމެއް ނެތި ހިންގަމުން ގެންދާ ޗެނަލްތަކުން ފަތުރާ ދޮގު މައުލޫމާތުތަކުގެ ނަތީޖާއެއްގެ ގޮތުގައި އެތަކެއް މިލިއަން މީހުން ''އަނދިރިކަމެއްގެ'' ތެރެއަށް ވެއްޓިގެންދާ ކަމުގައި އެމަނިކުފާނު ވަނީ ވިދާޅުވެފައެވެ.\nތުރުކީން މިދިޔަ އަހަރުވަނީ އެއް މިލިއަނަށްވުރެ ގިނަ މީހުން ބޭނުންކުރަމުން އަންނަ މީސްމީޑިއާ މަންސައެއް ނަމަ ގާނޫނީ ބެލެނިވެރި ފަރާތެއް ކަނޑައަޅައިގެން ހިންގުމަށް ގާނޫނު ފާސްކޮށްފައެވެ. އަދި އެ ގާނޫނަށް އަމަލުކުރުމުގެ ގޮތުން ތުރުކީގައި ފޭސްބުކް، ޔޫޓިއުބް އަދި ޓުވިޓާގެ އޮފީސްތައް ވަނީ ގާއިމުކުރެވިފައެވެ.\nއެ ގައުމުގައި އަލަށް ފާސްކުރަން އުޅޭ ގާނޫނުގެ ދަށުން މީސްމީޑިއާގައި ދޮގު ހަބަރާއި މައުލޫމާތު ފަތުރާ ކަމުގެ ކުށް ސާބިތުވެއްޖެ ނަމަ އެފަރާތަކަށް5އަހަރު ދުވަހުގެ ޖަލު ހުކުމެއް ކަނޑައެޅިފައިވާ ކަމަށް ސަރުކާރުގެ މީޑިއާ ހަބަރުތަކުން ރިޕޯޓު ކުރެއެވެ.\nގުޅޭ ޓެގު މީސް މީޑިއާ ތުރުކީ ޑިމޮކްރެސީ


BREAKING: Covid Jehigen Miadhu3Vana Meehaku Niyaa Vejje - Vaguthu\nރާއްޖޭގައި ހަލުވިކަމާއެކު ފެތުރެމުން އަންނަ ކޮވިޑް-19 ޖެހިގެން މިއަދު ތިން ވަނަ މީހަކު ނިޔާވެއްޖެއެވެ.\n"ވަގުތަށް" އެނގިފައިވާ ގޮތުގައި ނިޔާވެފައި ވަނީ 56 އަހަރުގެ ދިވެހި އަންހެނެކެވެ. އެއީ އައިޖީއެމްއެޗްގެ އީއާރަށް ގެނައި މީހެކެވެ. މި މީހާގެ މަރާއެކު، މިއަދު އެކަނި ވެސް ކޮވިޑް-19 ޖެހިގެން މިހާތަނަށް ވަނީ ތިން މީހަކު ނިޔާވެފައެވެ.\nމިއާއެކު، ރާއްޖެ އިން ކޮވިޑް-19 ޖެހިގެން ނިޔާވި މީހުންގެ އަދަދު ވަނީ 95 އަށް އަރައިފައެވެ.\nމި މަހުގެ މިހާތަނަށް ކޮވިޑް-19 ޖެހިގެން 22 މީހުން ނިޔާވިއިރު އިރު، މެއި މަހަކީ އެންމެ ގިނަ ބަޔަކު ކޮވިޑް ބަލީގައި ދުނިޔެ ދޫކުރި މަހެވެ.\nމިއަދު ފުރަތަމަ ނިޔާވީ ހުޅުމާލޭ މެޑިކަލް ފެސިލިޓީގައި ފަރުވާ ދެމުން އައި އުމުރުން 87 އަހަރުގެ ދިވެހި ފިރިހެނެކެވެ. އެ މީހާ ނިޔާވީ ރޭ ދަންވަރު 1:39 ގައެވެ. ދެ ވަނަ އަށް ނިޔާވީ ހއ. ދިއްދޫގައި ހުންނަ އަތޮޅު ހޮސްޕިޓަލުގައި ފަރުވާދެމުން އައި މީހަކެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވީ ހެނދުނު 8:45 ގައި ދިއްދޫ އަތޮޅު ހޮސްޕިޓަލަށް ގެންދިޔަ އުމުރުން 83 އަހަރުގެ ދިވެހި އަންހެނަކު ނިޔާވެފައިވާ ކަމަށެވެ. އެ އަންހެން މިހާއަކީ މީގެ ފަސް ދުވަހެއް ވަރު ކުރިން ކޮވިޑަށް ފައްސިވި މީހެކެވެ.\nރާއްޖޭގައި ކޮވިޑްގެ ބަލިމަޑުކަން އާދަޔާ ހިލާފަށް އިތުރުވެ، ދުވާލެއްގެ މައްޗަށް ބަލި ޖެހޭ މީހުންގެ އަދަދު ވަނީ ހާހަކަށް ވުރެ މައްޗަށް އަރައިފައެވެ. އެގޮތުން މިދިޔަ 24 ގަޑިއިރުގެ ތެރޭގައި ވެސް 1،467 މީހަކަށް ރާއްޖެއިން މި ބަލި ޖެހިފައިވެއެވެ. މި ބަލީގެ ފައްސިވާ ރޭޓް މައްޗަށް ޖެހެމުން އައިސް އެޗްޕީއޭސް ތަފާސް ހިސާބުތައް ދައްކާގޮތުން ކޮންމެ ފަސް މީހަކު އެކަކު އަންނަނީ މި ބައްޔަށް މިހާރު ފައްސިވަމުންނެވެ.\nމިބަލީގައި މިވަގުތުވެސް 290 މީހަކު އެޑްމިޓްކޮށްގެ ފަރުވާދެމުން އަންނައިރު 11 މީހަކަށް ފަރުވާދެމުން އަންނަނީ އައިސީޔޫގައެވެ. އަދި ހަތް މީހަކަށް ފަރުވާދެމުން އަންނަނީ ވެންޓިލޭޓަރުގެ އެހީގައެވެ.\nބަލިން ރައްކާތެރިވުމަށް ސަރުކާރުން ވަނީ ހަރުކަށި ފިޔަވަޅުތަކެއް އަޅައިފައެވެ. މިގޮތުން މާލެ ސަރަހައްދުގައި ހަވީރު 04:00 އިން ފަތިހު 04:00 ބޭރަށް ނުކުމެ އުޅުން ވަނީ މަނާކޮށްފައެވެ. އަދި ބައެއް ރަށްރަށުގައިވެސް ކާފިއު ހިންގާ ބައެއް ރަށްތައް އަދިވެސް އޮތީ މޮނީޓަރިންގެ ހާލަތުގައެވެ.\nމެއި 15, 2021 15:09\nގޭގައި ތިބޭށޭ ފިޔަވަޅުތައް ހަ ރުކަށިކު ރާށޭ!\nމެއި 15, 2021 17:28\nކޮވިޑް ޝޯވ މަބުރޫކު އަރާ ބޭއްވީމަ ހުރިހާކަމެއް އެވީ ކޮވިޑް ކޮންޓްރޯލްވާނެ! ޢެޗް ޕީ އޭ އަށް އޮބިނޯވެ އެތާތިބި ކުދިންކޮޅު އެދަނީ އަވެދި ވަމުން!މިކަން ބަލާނެ މަސްއޫލިއްޔަތު އުފުލާނެ ބަޔަކު ނެތް! ފޭސްބުކްގައި އާއި ޓްވީޓާ ގައި ސިޔާސީ މީހަކު ޖަގިޔާ ދޮވެލުން ނޫންކަމެއް އެބަކުރޭތަ؟\nމެއި 15, 2021 21:17\nކިތައްމެ މީހުން މަރުވިޔަސް އިބޫހިތަކަށް ކަހިރުވަކެކޭވެސް ނާރާނެ. ރައްޔިތުން ދެކެ ލޯބިން ރައްޔަތުންނަށް ޔާމީނާނަށްވުރެ ރަގަޅުގޮތްހޯދައިދޭނެ އެއްވެސް ބޭނުމެއްނެތް ހަމަހުއްޓާ ލިބުނު ވެރިކަމެއް ދެންކޮންލޯތްބެއް ރައްޔިތުންދެކެވާނީ މަހަމަ ތަލިން ކުޅުހިކިއްޖެ.


Sir Alex Ferguson ICU in nerefi\nކުޅިވަރު - ސަރ އެލެކްސް ފަރގަސަން\nސަރ އެލެކްސް ފަރގަސަން އައިސީޔޫއިން ނެރެފި\nފަރގަސަންގެ ބޮލުގެ އޮޕަރޭޝަނެއް މިދިޔަ ހޮނިހިރު ދުވަހު ކޮށްފައިވޭ\nކ. މާލެ 10 މެއި 2018 | ބުރާސްފަތި 19:42 1,996\nސަރ އެލެކްސް ފަރގަސަން - ގެޓީ އިމޭޖާސް\nއިނގިރޭސި ފުޓްބޯޅައިގެ ވެސް އެންމެ ކާމިޔާބު ކޯޗު ކަމަށްވާ ސަރ އެލެކްސް ފަރގަސަން އައިސޫޔީއިން ނެރެފިއެވެ.\nފަރގަސަންގެ ބޮލުގެ އޮޕަރޭޝަނެއް މިދިޔަ ހޮނިހިރު ދުވަހު ކޮށްފައިވާއިރު އޭގެފަހުން އޭނާއަށް ފަރުވާދެމުންދިޔައީ އައިސީޔޫގައެވެ. ސަލްފޯޑް ރޯޔަލް ހޮސްޕިޓަލުގެ އައިސީޔޫގައި ފަރގަސަންއަށް ފަރުވާ ދެމުން ގޮސްފައިވާއިރު ބުރާސްފަތި ދުވަހުގެ ވަގުތެއްގައި އޭނަ ވަނީ އައިސީޔޫއިން ދޫކޮށްލާފައެވެ. ފަރގަސަން ބޮލުގެ އޮޕްރޭޝަނެއް ކުރަން ޖެހުނީ 'ބްރެއިން ހެމަރޭޖް' އެއްގެ ސަބަބުންނެވެ.\nއެ މައްސަލައިގައި އޭނާ ސާޖަރީއެއް ފުރިހަމަކޮށްފައިވާއިރު އެ ސާޖަރީގެ ކަންކަން ދިޔައީ ރަނގަޅަށް ކަމަށް މެންޗެސްޓާ ޔުނައިޓެޑްއިން ނެރުނު ބަޔާނެއްގައި ބުނެފައިވެއެވެ. މެންޗެސްޓާ ޔުނައިޓެޑްއިން ބުނެފައިވަނީ އޭނާއަށް މީހުންގެ ފަރާތުން ލިބުނު މެސެޖުތަކަށް ޝުކުރުވެރިވާ ކަމަށާއި އާއިލާއާއިއެކު ވަގުތު ހޭދަކުރުމަށް ފުރުސަތު ދިނުމަށް އާއިލާއިން އެދޭ ކަމަށެވެ.\nފަރގަސަން އެންމެ ފަހުން އާއްމުންނަށް ފެނިފައިވަނީ މިދިޔަ ހަފްތާގެ އާދިއްތަ ދުވަހު ޔުނައިޓެޑްގެ ދަނޑު އޯލްޑް ޓްރެފަޑްގައި އާސެނަލްގެ ކޯޗު އާސެން ވެންގާއަށް ހަނދާނީ ތައްޓެއް ހަވާލުކުރަން ގޮސް ހުއްޓައެވެ.\n26 އަހަރުވަންދެން ޔުނައިޓެޑްގެ ކޯޗުކަން ކޮށްދިން ފަރގަސަން ވަނީ އެޓީމަށް 38 ތަށި ހޯދައިދީފައެވެ. އުމުރުން މިހާރު 76 އަހަރުވެފައިވާ ފަރގަސަން ޔުނައިޓެޑްގެ ކޯޗުކަމުން އިސްތިއުފާ ދީފައިވަނީ 2013 ވަަނަ އަހަރުގައެވެ. އިނގިރޭސި ފުޓުބޯޅައިގެ ތާރީޚުގައި އެންމެ ކާމިޔާބު ކޯޗުގެ ލަޤަބު ހޯދާފައިވާ ފަރގަސަން ވަނީ މެންޗެސްޓަރ ޔުނައިޓެޑަށް އިނގިރޭސި ޕްރިމިއަރ ލީގު 13 ފަހަރު ހޯދައިދީފައެވެ.


REPORT: Ethereyge iqthisoadhah kaandhey sina'ayi halaakuvanee\nއެތެރޭ އިގްތިސޯދަށް ކާންދޭ ދާއިރާ އަށް ބޮޑު ބިރެއް\nބާޒާރުން މަސް ވިއްކާ މީހުންގެ ވިޔަފާރި ގުޅިފައި ވަނީ މި މީހުންނާ އެވެ. ދަނޑުވެރިކަމުގެ ސާމާނު ވިއްކާ ދަނޑުވެރިޔާ ވެސް ގުޅި ލާމެހެނީ މި ދާއިރާއާ އެވެ. ހަކުރު ޕެކެޓުގައި ބަންދު ކުރާ މީހާއަށް މަސައްކަތް ކުރެވޭނީ ވެސް މި ދާއިރާ އޮވެގެންނެވެ. ގޭގައި އިނދެގެން ކަނަމަދު ކޭކު އަޅައިގެން ވިއްކާ ދިވެހި އަންހެނުންގެ މަސައްކަތްތައް ވެސް ދިރުމެއް އޮތީ މި ސިނާއަތް މަރުނުވެ އޮވެގެނެވެ. މި ހުރިހާ މަސައްކަތް ތަކެއް ލާމެހެނީ ކެއިން ބުއިމުގެ ހިދުމަތްދޭ ވިޔަފާރި ތަކާ އެވެ. ހޮޓާ، ކެފޭ / ރެސްޓޯރެންޓް ވިޔަފާރިއާ އެވެ.\nއެކަމަކު ކޮވިޑް-19 ގެ ސަބަބުން އިގްތިސޯދު ބަންދު ކުރުމުގެ ސަބަބުން ބޮޑު ގެއްލުމެއްވި މި ސިނާއަތަށް މިހާރު ކުރިމަތިލާން ޖެހިފައި މިވަނީ އިތުރު ދަތިކަމަކާ އެވެ. އިގްތިސޯދީ ހީނަރުކަމުގެ ސަބަބުން މި ވިޔަފާރިތައް ދަށްވެފައިވަނިކޮށް ކޮވިޑް-19 ގެ ބަލި ކޮންޓްރޯލް ކުރަން ސަރުކާރުގެ އެޅި ފިޔަވަޅުތަކާއެކު މުޅި މި ދާއިރާ ހުއްޓުމުގެ ބިރު މިވަނީ ހީވެފަ އެވެ. އެތެރޭގެ އިގްތިސޯދާ ގުޅިފައިވާ މި ސިނާއަތުގެ ވިޔަފާރިތަކުން ގިނަ ބަޔަކު ނުކުމެދާނެކަމުގެ ބިރު މިވަނީ ހީވެފަ އެވެ،\n"ރޭގަނޑު ފައި މަގުގައި އުޅޭ ގޮތަށް ގެނައި ބަދަލުގެ ސަބަބުން އެންމެ ބޮޑު އިފެކްޓެއް ކުރާނީ އަޅުގަނޑުމެންނަށް. [ރެސްޓޯރެންޓް] ތަކަށް. މި ވިޔަފާރިތަކުގެ އެންމެ ޕީކް ވަގުތު މި ފެށެނީ ރޭގަނޑު. އެ ގަޑީގައި މީހަކު ނާންނަމަ މިތަންތަން ހުޅުވާފައި ބެހެއްޓުމުގެ ބޭނުމެއް ނެތް. އިތުރު ހަރަދުތަކެއް ދިއުން ނޫން ކަމެއް ނުވާނެ،" ފުޅާ ދާއިރާއެއްގައި ރެސްޓޯރެންޓުގެ ވިޔަފާރި ކުރާ ވިޔަފާރިވެރިއަކު ނަން ނުޖެހުމަށް އެދި ބުންޏެވެ.\nއެތެރޭގެ އިގްތިސޯދާ ގުޅި ލާމެހިފައި\nރެސްޓޯރެންޓަކުން ކާތަކެތި ގެންގޮސް ދެނީ: ޑެލިވަރީގެ ހިދުމަތް ވެސް ދެވޭނީ ފައި މަގުގައި -- ފޮޓޯ: އަވަސް\nކޮވިޑް-19 ގެ ބަލި ކޮންޓްރޯލް ކުރަން ފިޔަވަޅު އަޅައި، ޖުލައި 15 ވަނަ ދުވަހު ރާއްޖޭގެ މައި ގޭޓް، ވެލާނާ އިންޓަނޭޝަނަލް އެއާޕޯޓް ހުޅުވާލި ނަމަވެސް މިހާތަނަށް އައިސްފައިވަނީ ނިސްބަތުން މަދު އަދަދެއްގެ ޓޫރިސްޓުންނެވެ. ޓޫރިޒަމް ރަނގަޅު ވެގެން ނޫން ގޮތަކަށް އިގްތިސޯދަށް ތެޔޮ އެޅޭނެ މަގެއް ނުފެނެ އެވެ. އެހެން ދެން އޮތް ގޮތަކީ އެތެރޭގެ އިގްތިސޯދާ ގުޅުން ހުރި ދާއިރާތައް ދިރުވައިގެން ފައިސާ ވިއްސޭމެ މަގެއް ހޯދުމެވެ. ރާއްޖެއަކީ އެތެރޭގެ މާބޮޑު އިކޮނޮމީއެއް އޮތް ތަނެއް ނޫނެވެ. އެކަމަކު އެތެރޭގެ އިގްތިސޯދުގެ ޗެއިންގެ ބޮޅުތައް އެންމެ ރަނގަޅަށް ގުޅިފައިވާ ހޮޓާ/ ކެފޭ/ ރެސްޓޯރެންޓް ތަކާ އެވެ.\nމި ސިނާއަތް އައި ޒަމާނީ ބަދަލުތަކާއެކު "ޓޭކް" އަވޭ ކައުންޓަރުތަކާއެކު އޮންލައިން ޑެލިވަރީގެ ހިދުމަތް ވެސް މިވަނީ ފެށިފަ އެވެ. އެހެންވެ މިހާރު ސިނާއަތް ވެފައިވަނީ ކުދި ގިނަ ވިޔަފާރިތަކެއް ތިބި އެ ދާއިރާ އަށެވެ. އެކަމަކު މިހާރު މި މިހާރުގެ ހާލަތުގެ ސަބަބުން މި ސިނާއަތް އޮތީ އެއްކޮށް ހުއްޓިފައި ކަމަށް ބުނެވިދާނެ އެވެ. މާލޭގައި ވިޔަފާރިތަކަށް އިންތިހާއަށް ގިނަ ގޮންޖެހުންތައް ހުރިއިރު، މި ވިޔަފާރިތައް ވެސް މިދަނީ މިކަމުގެ ވޭން އިހުސާސް ކުރަމުންނެވެ.\nމީގެ އަހަރެއްހާ ދުވަސް ކުރިން ހުޅުވި، ސޮލައިޓް ރެސްޓޯރެންޓުގެ މެނޭޖަރު ހަސަން އިނާޒު ވިދާޅުވި ގޮތުގައި އިގްތިސޯދު ހީނަރުވުމުގެ ސަބަބުން މި ރެސްޓޯރެންޓް ބަންދުކޮށްފައި ބޭއްވުމަށްފަހު އަލުން ހުޅުވީމާ ބޮޑު އުންމީދެއް ކޮށްގެން ނޫން ކަށެވެ. ހުޅުވިނަަމަވެސް އެޗްޕީއޭގެ ގައިޑްލައިންނަށް ގެނައި ބަދަލާއެކު މި މަސައްކަތް ކުރިއަށް ގެންދިއުމަށް އިތުރު ހުރަސްތަކެއް ކުރިމަތިވެފަިއވާ ކަމަށެވެ.މީގެ ސަބަބުން މިހާތަނަށް 1.5 މިލިއަން ރުފިޔާ އަށް ވުރެ ބޮޑު ގެއްލުމެއް ވެފައިވާކަން އޭނާ ފާހަގަ ކުރެއްވި އެވެ.\n"މީގެ ސަބަބުން ވަރަށް ގެއްލުން ވަރަށް ބޮޑު. ސްޓާފުން މެނޭޖު ކުރަން ވެސް ވަރަށް ދަތި. ކަސްޓަމަރުން ވެސް ވަރަށް ކަންބޮޑުވޭ ވަކި ގަޑިއަކަށް ގެއަށް ނުދެވިދާނެތީ. އެހެންވީމަ އަވަހަށް ވަދެވޭ ތަނަކަށް ވަންނަނީ. އޯޕަން ކޮށްގެން އުޅޭރީ ރަނިން ކޮސްޓް ވަރަށް ބޮޑު. މީހަރު އޯޑަރު ދީފަ ގާތްގަނޑަކަށް 15 މިނެޓާއި 20 މިނެޓު ވަރުވޭ. އެ ޓައިމަށް އެބަޖެހޭ ތޭ ފައްތަން ޖެހޭ. އަޅުގަނޑުމެންނަށް ގަޑި ޖެހިއްޖެއޭ ކިޔާފަ ކަސްޓަމަރު ނުނެރެވޭނެ،" އިނާޒް ވިދާޅުވި އެވެ.\nރެސްޓޯރެންޓެއްގައި ބުފޭ އަތުރާލާފައި -- ފޮޓޯ: އަވަސް\nގިނަ ވިޔަފާރި ތަކެއް އެއްކޮށް ހުއްޓުމުގެ ބިރު\nއަންދާޒާއަކީ އާއްމު ގޮތެއްގައި ހިނގާ ދުވަސްވެއްގައިނަމަ، ތިން މިލއަނެއްހާ ރުފިޔާގެ ވިޔަފާރި ހަމައެކަނި މި ސިނާއަތުން ދުވާލެއްގެ މައްޗަށް އިގްތިސޯދުގެ ތެރޭގައި ދައުރު ކުރުމެވެ. އެކަމަކު ރޭގަނޑުގެ ވަގުތު މި ތަންތަން ދާނެ މީހަކު ނެތި ގޮނޑިތައް ފަޅަން ހުންނަން ޖެހުން ވަނީ މި ވިޔަފާރި ދައުރުވުން މުޅިން ހުއްޓުމަށެވެ.\nރެސްޓޯރެންޓް އެސޯސިއޭޝަން އޮފް މޯލްޑިވްސް (ރޭމް) ގެ ނައިބް ރައީސް ނުޒޭރު އަލީ ވިދާޅުވި ގޮތުގައި މި ސިނާއަތް މިހާރު ވަނީ އެއްކޮށް ގާތްގަނޑަކަށް "މަރުވެފަ" އެެވެ.\n"މި ސިނާއަތް މިއޮތީ އެއްކޮށް މަރުވެފަ. ބަނގުރޫޓު ވާން ކައިރިވެފަ. މީތި [ކެއިން ބުއިމުގެ ހިދުމަތް ދޭ ތަންތަން] ފެށިގެން މި އަންނަނީ ހަމައެކަނި ކާ މީހާ ގެ ހިސާބަކުން ވެސް ނޫން. ހައްދާ މީހާ، ކޮށާ މީހާ، މިހެން ގޮސް ބައިވަރު މީހުންގެ އާމްދަނީއާ ގުޅިފަ އޮތް ކަމެއް މިއީ" ނުޒޭރު ވިދާޅުވި އެވެ.\nކެފޭއެއްގައި ކާތަކެތި ތައްޔާރު ކުރުމުގެ ކުރިން ކުކުޅު ކޮށަނީ -- ފޮޓޯ: އަވަސް\nކަން ބޮޑުވުމާއެކު، ސަރުކާރަށް ޕެޓިޝަންއެއް\nމި ސިނާއަތުގައި މަސައްކަތް ކުރާ މީހުންގެ ޝަކުވާއަކީ ކޮވިޑް-19 ގެ ބަލި ކޮންޓްރޯލް ކުރަން ސަރުކާރުން މަސައްކަތް ކުރުމެއް ނޫނެވެ. މި ކުދި އަދި މެދުފަންތީގެ ވިޔަފާރި ތަކަށް "ނޭވާ" އެއް ވެލޭނެ އޮކްސިޖަމް ކޮޅެއް ދިނުމެވެ. އޮކްސިޖަން ބަންދުވެގެން ހާސްވިޔަ ނުދިނުމެވެ. ބަންދުކުރާނަމަ އެހެން އިންތިޒާމެއް ފުރިހަމަކޮށްގެން ނަމަވެސް ޕީކް ގަޑިން އާމްދަނީއެއް ހޯދޭނެ މަގެއް ހޯދައި ދިނުމެވެ. އެކަމަށްޓަކައި ރެސްޓޯރެންޓް ތަކުން ވަނީ ސަރުކާރުގެ ވުޒާރާތަކާއި ރައްޔިތުން މަޖިލިހަށް ޕެޓިޝަނެއް ވެސް ލާފަ އެވެ.\nގިނަ އަދަދެއްގެ ރެސްޓޯރެންޓް ތަކެއް ބައިވެރި ވެގެން އުފައްދާފައިވާ މޯލްޑިވްސް އީޓެރީން ޔޫނިއަން އިން 100 އަށް ވުރެ ގިނަ ރެސްޓޯރެންޓުގެ ސޮޔާއެކު ލާފައިވާ ޕެޓިޝަންގައިވާ ގޮތުން މިހާރު އެޗްޕީއޭ އިން ގެނައި ބަދަލުގެ ސަބަބުން ކޮންމެ ދުވަހެއްގެ ވިކުރާއަށް 70 ޕަސެންޓާއި 80 ޕަސެންޓުގެ ދަށްވުމެއް އަންނާނެ ކަމަށް ބުނެފައިވެ އެވެ. އެހެންކަމުން އެޗްޕީއޭގެ ގައިޑްލައިސްތަކާ އެއްގޮތަށް ރޭގަނޑު 11 ޖެހުމާ ހަމަ އަށް ހިދުމަތް ދެވޭނެ އިންތިޒާމެއް ހަމަޖައްސައިދޭން އެދިފައިވެ އެވެ. އަދި ޑެލިވަރީ ކުރާ ފަރާތްތަކަށް ކާފިއު ގަޑިތަކުގައި ވެސް ދެވޭ ހުއްދައެއްގެ ދަށުން ހިދުމަތް ދިނުމުގެ ފުރުސަތު ދޭން އެދިފައިވެ އެވެ. މީގެ އިތުރުން ދިވެހި ކޭޝިއަރުން ވަޒީފާގައި ތިބުން ލާޒިމް ކުރުން ހުއްޓާލުމާއި ފެނާއި ކަރަންޓު އަދި ފޯން ބިލް ފަދަ ބިލުތައް ބަހާލައިގެން ދެއްކޭނެ އިންތިޒާމެއް ހަމަޖައްސައި ދޭން އެދިފައިވެ އެވެ.\nރެސްޓޯރެންޓް ވިޔަފާރި ކުރާ ބައެއް ފަރާތްތަކުން އެޗްޕީއޭއިން ގެނައި ބަދަލާ ހިތްހަމަ ނުޖެހިގެން މުޒާހަރާ ކުރަނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބަލި ކޮންޓްރޯލް ކުރުމަކީ މިހާރު ކުރަން ޖެހޭ އެންމެ މުހިންމު ކަމެވެ. އެކަމަކު ބަލި ކޮންޓްރޯކް ކުރާއިރު އެހެން ހުރިހާކަމެއް މަރުވިޔަ ނުދީ ދެމެހެއްޓޭނެ އިންތިޒާމެއް ރޭވެން ޖެހޭނެ އެވެ. ސަބަބަކީ ކުދި އަދި މެދުފަންތީގެ ވިޔަފާރިތަކަކީ ގިނަ އާއިލާއެއްގެ ދިރިއުޅުމާ ގުޅިލާ މެހިފައިވާ ދާއިރާއަކަށްވުމެވެ. ހާއްސަކޮށް ކެއިން ބުއިމުގެ ހިދުމަތް ދިނުމުގެ ވިޔަފާރިއަކީ އެތެރޭގެ އިގްތިސޯދާ ގުޅުން ބޮޑު ބައެކެވެ. އެކަމަކު މިހާރުގެ ފިޔަވަޅުތަކުން އެތެރޭގެ އިކޮނޮމީއަށް ކާންދޭން ސިނާއަތް މަރުވުމުގެ ބިރު މިވަނީ ހީވެފަ އެވެ.\nކެފޭ ރެސްޓޯރެންޓް އިގްތިސޯދު


India tourist raajjaygai maruvumugai ihumaaleh nei | Mihaaru\nރާއްޖޭގައި މަރުވި އިންޑިއާ ޓޫރިސްޓުގެ ޓެސްޓްތައް ހެދި އެއިމްސްގެ\nއިންޑިއާ ޓޫރިސްޓް ރާއްޖޭގައި މަރުވުމުގައި އިހުމާލެއް ނެތް: އެއިމްސް\n18 އެޕްރީލް 2019 - 11:14\nހަނީމޫނަށް ރާއްޖޭގެ ރިސޯޓަކަށް އައިސް އުޅެނިކޮށް 2016 ވަނަ އަހަރު މަރުވި އިންޑިއާ ފިރިހެން މީހާގެ މަރުގައި އިހުމާލެއް ނެތް ކަމަށާއި އެއީ ގުދުރަތީ މަރެއް ކަމަށް އެ މައްސަލަ އަލުން ބެލި އޯލް އިންޑިއާ އިންސްޓިޓިއުޓް އޮފް މެޑިކަލް ސައިންސަސް (އެއިމްސް) އިން އިންޑިއާގެ ހައި ކޯޓުގައި ބުނެފި އެވެ.\nއެ މީހާ މަރުވީ ކާނާ ވިހަވެގެން، އޭނާ ހުރި ވިލު ރީފް ރިސޯޓްގެ ޑޮކްޓަރަށް ދެއްކުމުން ދިން ބޭސްތަކެއްގެ ސަބަބުން ކަމަށާއި އެ ޑޮކްޓަރު އިހުމާލުވެފައިވާ ކަމަށް އާއިލާ އިން ވަނީ ތުހުމަތުކޮށްފަ އެވެ. ނަމަވެސް ހަށިގަނޑު އިންޑިއާ އަށް ގެންގޮސް ޕޯސްޓްމޯޓަމް ހެދި ޖޭޖޭ ހޮސްޕިޓަލުން ވެސް ނިންމީ އެއީ ގުދުރަތީ މަރެއް ކަމަށެވެ. ނަމަވެސް ޕޯސްޓްމޯޓަމް ހެދުމަށް ބޭނުންކުރި ވިސެރާ ސާމްޕަލްސް (ހިތާއި ކިޑްނީ ފަދަ އެތެރެ ހަށީގެ މުހިންމު ގުނަވަންތަކުގެ ސާމްޕަލް) މިހާރު ގެއްލިފައިވާ ކަމަށާއި ހުރީ ހަމައެކަނި ޓިޝޫ ސާމްޕަލްތައް ކަމަށް މަހާރަޝްތުރާގެ ސަރަހައްދީ ސަރުކާރުން ކޯޓަށް އެންގުމުން އަލުން ތަހުލީލުކުރަން ހައި ކޯޓުން އެއިމްސް އަށް އަމުރުކުރި އެވެ.\nކޯޓު އަމުރަށް އެއިމްސް އިން އެކުލަވައިލި އަށް މެންބަރުންގެ ބޯޑުގެ ރިޕޯޓް ފަނޑިޔާރުންނަށް ވަނީ ހުށަހަޅައިފަ އެވެ. އޭގައި ބުނެފައި ވަނީ މަރުވި މީހާގެ "ހައިޕަޓްރިގްލައިސެރިޑީމިއާ" ހުރި ކަމަށެވެ. އެއީ ލޭގައި މަތީ މިންވަރަކަށް ފެޓް ހުރުމެވެ. ބޯޑުގެ އަށް މެންބަރުން އިއްތިފާގުވެފައި ވަނީ އެ މީހާ މަރުވީ "ސެރެބްރޯ ޕްލުމޮނަރީ އެޑީމާ" ގެ ސަބަބުން ކަމަށެވެ. މިއީ ލޭމައްޗަށް ދިއުމުން "ހާޓް ފެއިލް" ވުމާ ދާދި އެއް ހާލަތެކެވެ.\nބޯޑުގެ ރިޕޯޓްގައި، ރާއްޖޭގެ ރިސޯޓްތަކުގައި ސިއްހީ ހިދުމަތް ދިނުން ހަރުދަނާކުރަންޖެހޭ ކަމަށް ވަނީ ބުނެފަ އެވެ.\nމަރުވި މީހާގެ ބައްޕަ ތުހުމަތުކުރާ ގޮތުގައި އޭނާގެ ދަރިފުޅުގެ ޕޯސްޓް މޯޓަމް އެންމެ ފުރަތަމަ ހެދި ޖޭޖޭ ހޮސްޕިޓަލުން އެކަން ކޮށްފައި ވަނީ އުސޫލުތަކާ ހިލާފަށެވެ. އަދި އެތަނުން ދޫކުރި ރިޕޯޓަކީ ވެސް ހަގީގަތާ އެއްގޮތަށް ހަދާފައިވާ ރިޕޯޓެއް ނޫން ކަމަށް ތުހުމަތުކުރެ އެވެ.\nއޭނާ ބުނަނީ ކާނާ ވިހަވެގެން ޑޮކްޓަރަށް ދެއްކުމުން ދިނީ ބަނޑުގެ މައްސަލަތަކަށް ދޭ ބޭސްތަކެއް ކަމަށާއި އެއް ވަގުތެއްގައި ބޭނުންކޮށްގެން ނުވާނެ ބޭސްތަކެއް އެއްފަހަރާ ދިން ކަމަށެވެ. މީގެ އިތުރުން، ބޭސް ދިނީ މަރުވި މީހާގެ މެޑިކަލް ހިސްޓްރީ ވެސް އޮޅުން ނުފިލުވާ ކަމަށާއި ލޭގެ ޕްރެޝަރު މައްޗަށް ދާން ފެށުމުން ވެސް އިމަޖެންސީގައި އެއްވެސް ފަރުވާއެއް ދީފައި ނުވާ ކަމަށް ތުހުމަތުކުރެ އެވެ.\nއިތުރު ލިޔުންތައް ޓޫރިސްޓުން ރާއްޖެ-އިންޑިއާ މަރު


Kamudhany Mihaaruge Dhivehi Film Tha? Noonee Kurygetha?\nގިނަ ބަޔަކަށް އަދިވެސް ހަމަ ކަމުދަނީ ކުރީގެ ފިލުމުތައް——\nކަމުދަނީ މިހާރުގެ ދިވެހި ފިލުމްތަ؟ ނޫނިީ ކުރީގެތަ؟\n16 ޖެނުއަރީ 2022 - 16:39:20\nމި ސުވާލު ކޮށްލައިފިނަމަ އަދިވެސް ހަމަ ގިނަބައެއްގެ ޖަވާބަކަށް ވާނީ، "ކުރީގެ ފިލްމްތަކޭ" އެވެ.\nގިނަ ބައެއް ގަބޫލު ކުރާގޮތުގައި މިހާރުގެ ފިލްމްތަކުގައި ކުރީގެ ފިލްމްތަކުގައި ހުންނަ ކަހަލަ އެކްޓިންއެއް ނުފެނެއެވެ. ނުވަތަ އެޝައުގުވެރި ކަމެއްވެސް ނުހުރެއެވެ. އަދި އެއްވެސް ކަހަލަ އޮއްޓަރެއް ނުހުރެވެ.\nއެއީ ތެދެކެވެ. މިހާރުގެ ފިލްމްތަށް ހުންނަނީ މާބޮޑަށް "އޯވާ" ވެފައެވެ. އަދި މިހާރު ނެރޭ ގިނަ ފިލްމް ތަކުގައި ކުޑަކުދިންނާއި ނުގުޅޭ މަންޒަރާ އަޑު ގިނަ ފަހަރު ހުރެއެވެ. މައިންބަފައިންނާ އެކީ ތިބެގެން ބަލާލެވޭ ވަރެއް ނޫނެވެ. ކުރާނީ ކީއްހެއްޔެވެ؟ ޒަމާން ބަދަލު ވެއްޖެއެވެ.\nކުރީގެ ފިލްމް ތަކުގެ ވާހަކަ ދައްކާލަަން ހިނގާށެވެ. ކުރީގެ ފިލްމުތަކުގައި ބަލާލަން ފަސޭހަ މަންޒަރު ތަކާއި، އަޑުތައް ހުންނާތީ އެއީ އާއިލާއާއެކުވެސް ބަލާލަން ހެޔޮވަރު ފިލްމު ތަކަށް ވެގެންދެއެވެ. ދައްކުވައިދޭން ބޭނުންވާ މަންޒަރު ސާފުކޮށް އެނގިގެންދާއިރު، އެކްޓިންވެސް އެހާމެ ފުރިހަމަވެފައި އަސްލާ އެއްގޮތެވެ. ބަސްމަގަށް ބަލާލިޔަސް ދިވެހިންގެ، ދިވެހި ވަންތަ ގޮތްގަނޑު ފެނިގެން ދެއެވެ.\nހިތާމަވެރި ފިލްމެއްނަމަ ހިތުގެ އެންމެ ހިމަ ނާރުތަކާވެސް ކުޅެލައެވެ. އެހާވެސް އަސަރު ގަދަވެފައި އަސްލާ އެއްގޮތެވެ. މަޖާ ވިއަސް ހީނހީނ ބަނޑަށް ވާންވާވަރު ވެއެވެ. މަޖާ ކަމުގެ ވާހަކަ ދެއްކާއިރު ކުރީގެ ފިލްމީ ފަންނާނުންގެ ހަނދާން އާކޮށް ނުލައި ދޫކޮށްލެވޭކަަށް ނެތެވެ.\nހާޖަރާ، ސިއްތިފުޅު ޔޫސޭ، މުހަންމާ ، މީގެ ތެރެއިން ސިއްތިފުޅާ ހާޖަރާ ދުނިޔޭގައި ނެއްކަމުގައި ވީނަމަވެސް އެއީ މިހާރުވެސް ގިނަބައެއްގެ ލޯބި ލިބެމުންދާ ދެ ފަންނާނުންނެވެ. އަޅުގަނޑަށްވެސް ފިލްމީ ދާއިރާގައި އެންމެ ކަމުދާ ދެ ފަންނާނުންނަކީ މިއީއެވެ. ދުވަސްކޮޅު ކޮޅުން މި މީހުންގެ ފިލްމުގެ ބައެއް މަޝްހޫރު ޑައިލޮގުތައްވެސް ސޯޝަލް މީޑިއާގައި ވައިރަލް ވެގެން ދެއެވެ. މިއިންވެސް ދޭހަވަނީ ކުރީގެ ފިިލުމުތަކަށް އަދިވެސް މަގުބޫލުކަން އޮތް މިންވަރެވެ.\nދެން މިހާރުގެ ފިލްމް ތަކަށް ނަޒަރު ހިންގާލާނަމެވެ. މިހާރުގެ ފިލްމް ތަކުން އެކްޓިންއޭ މިކިޔާ އެތި ފެނޭ ހެއްޔެވެ؟ އެއްވެސް ކަހަލަ އޮއްޓަރެއް ހުރޭ ހެއްޔެވެ؟ މިހާރުގެ ފިލްމް ތަކުގައި ހިތާމަވެރި ވިއަސް އޮއްނަނީ މަޖާ ވެފައެވެ .މަޖާ ވެއްޖެއްޔާވެސް އޮއްނަނީ އޯވާ މަޖާ ވެފައެވެ. އެވަރުން ނުވެގެން ޅަދަރިން ގޮވައިގެން ތިބެ ބަލާލަންވެސް ނުކެރެއެވެ. އެއްބަސް ރީއްޗަށް ބުނިއްޔާ އަނެއްބަސް ބުނާނީ ދެފުށް ދެގޮތަށް މާނަ ނެގޭ ގޮތަށެވެ. ސުވާލަކީ މިހާރުގެ ފިލްމް ތަކުން އަސްލު ހަގީގަތުގައި އަޅުގަނޑުމެންގެ މުޖްތަމައުއަށް ނޭދެވޭ އަސަރު ނުފޯރާނެ ހެއްޔެވެ؟ ބައެށް ފިލްތަކުގައި ހަމަ ސީދާ ރޯ އަވަގުރާނަވެސް ކިޔާފައި އެބަހުއްޓެވެ. މި ކަމުން އަހަރުމެންގެ ޅަދަރިއްނަށް އަސަރެށް ނުކުރާނެ ހެއްޔެވެ؟ ހަގީގަތުގައިވެސް މިކަމާ ވިސްނާލުން މުހިންމެވެ.\nއަޅުގަނޑު އަސްލު ބުނަންމިއުޅެނީ މިހާރުވެސް ހުނަރުވެރި ކުދިން އަޅުގަނޑުމެންގެ މި ފިލްމީ ދާއިރާގައި ނެތެކޭ ނޫނެކެވެ. އެބަތިއްބެވެ. އެކަމަކު ފިލްމެއްގެ ޒަރީއާއިންވެސް މުޖްތަމައުއަށް ދޭން ޖެހޭ މެސެޖް އޭގެ އެންމެ ފުރިހަމަ ގޮތުގައި ނުދެވޭ ވާހަކައެވެ. މިހާރުގެ ފިލްމްތަކުގެ ބަހުރުވަ ހުންނަގޮތުން މީހުންގެ ތެރޭގައި އޭތި އެހާ ސަޅިކަމަކަށް ނުވެއެވެ. އަދި ލިބެންްވާ ވަރަށް އިހުތިރާމް ވެސް ނުލިބެއެވެ. އަދި އިސްވެ ދިޔަ ކަންކަމަށް ފިލްމް ކުޅޭ ފަންނާނުންނަށް ވުރެން ބޮޑަށް އެހަދާ ޕްރްޑިއުސަރުން ވިސްނަންޖެހެއެވެ.\nދިވެހި ފިލްމުދިވެހި ސިނަމާދިވެހި އުފެއްދުންތައްދިވެހި ފިލްމު އިންޑަސްޓްރީފިލްމީ ތަރި


iRunners ge faraathun baahvaa5Km ge charity dhuvun anna Decembaru mahu\nއައިރަނާސްގެ ފަރާތުން ބާއްވާ5ކިލޯމީޓަރުގެ ޗެރިޓީ ދުވުން އަންނަ ޑިސެންބަރު މަހު\n29 ނޮވެމްބަރ 2017 10 months ago\nއައިރަނާސްގެ ފަރާތުން 'އައްޑޫ 5ކޭ' ގެ ނަމުގައި ބާއްވާ ޗެރިޓީ ދުވުން އަންނަ ޑިސެންބަރު މަހުގެ 8 ވަނަ ދުވަހު ބޭއްވުމަށް ވަނީ ހަމަޖެހިފައެވެ.\nމިއީ މުޖުތަމަޢަށް ފައިދާ ހުރި އެކި ޙަރަކާތްތައް ރާވާ ހިންގާ ޖަމުޢިއްޔާތަކަށް އެހީތެރިކަން ފޯރުކޮށްދިނުމުގެ ގޮތުން ބާއްވާ ޗެރިޓީ ދުވުމެކެވެ. މިދުވުމުން އެއްކުރެވޭ ފައިސާ ހަދިޔާ ކުރެއްވުމަށް ހަމަޖެހިފައިވަނީ ޝަރަފުއްދީން ސްކޫލުގެ ޚާއްސަ އެހީއަށް ބޭނުންވާ ކުދިންނަށް ހިންގާ ސެން ކްލާސް "އަލް- ނޫރު" އަށެވެ.\nމިޗެރިޓީ ރަން ކުރިއަށް ދާނީ ދެބަޔަކަށް ބެހިގެންނެވެ. އެއީ ބޮޑެތި މީހުންގެ5ކިލޯމީޓަރުގެ ދުވުމާއި، ކުޑަކުދިންގެ2ކިލޯމީޓަރުގެ ދުވުމެވެ. ބޮޑެތި މީހުންގެ ދުވުން ފެށޭނީ ހެނދުނު 6:30 އިންނެވެ. އަދި ކުޑަކުދިންގެ ދުވުން އޮންނާނީ ހެނދުނު 8:00 ންނެވެ.\nއައިރަނާސްގެ ޗެރިޓީ ދުވުމުގައި ބައިވެރިވުމަށް ޝައުގުވެރިވެލައްވާ ފަރާތްތަކަށް މިހާރު ވަނީ އެފުރުސަތު ހުޅުވާލައްވާފައެވެ.5ކިލޯމީޓަރު ދުވުމުގައި ބައިވެރިވުމުގެ އަގަކީ 200 ރުފިޔާއެވެ. އަދި2ކިލޯމީޓަރުގެ ދުވުމުގައި ބައިވެރިވުމުގެ އަގަކީ 150 ރުފިޔާއެވެ.\nމިދުވުމުގައި ބައިވެރިވުމަށް އެދިލައްވާ ފަރާތްތަކަށް އޮންލައިންކޮށްވެސް ފޯމް ފުރުއްވޭނެގޮތް ވަނީ ހަމަޖައްސަވާފައެވެ.


Kulhudhuffushi Online - Membaru latheef peepeeemin vakivevadaigathumun dhihdhoo kaunsilge raees maruhabaa vidhaalhuvehje\nމެމްބަރު ލަތީފް ޕީޕީއެމްއިން ވަކިވެވަޑައިގަތުމުން ދިއްދޫ ކައުންސިލްގެ ރައީސް މަރުހަބާ ވިދާޅުވެއްޖެ\nއަބްދުލް ވާހިދު ޙަސަން - 1 އަހަރު ކުރިން -5ޖުލައި 2017\nދިއްދޫ ކައުންސިލްގެ ރައީސް އަލީ ހާޝިމް ދީދީ--\nދިއްދޫ ކައުންސިލްދިއްދޫ ކައުންސިލް ރައީސް އަލީ ހާޝިމްދީދީ\nދިއްދޫ ދާއިރާގެ މަޖިލިސް މެމްބަރު އަބުދުލް ލަތީފް މުހައްމަދު ޕީޕީއެމް އިން ވަކިވެވަޑައިގަތުމުން، ދިއްދޫ ކައުންސިލްގެ ރައީސް އަލީ ހާޝިމް ދީދީ މަރުހަބާ ވިދާޅުވެއްޖެ އެވެ.\nޕީޕީއެމްއިން އިސްތިއުފާ ދެއްވާ އެޕާޓީގެ މުސްތަސާރަށް އަބުދުލް ލަތީފް ފޮނުވި ސިޓީގައި ވިދާޅުވެފައިވަނީ އަމިއްލަ ގޮތުން ކުރިމަތިގެން ހޮވުމަށް ފަހު ޕީޕީއެމްއާ ގުޅިވަޑައިގަތީ ސަރުކާރާ ގުޅިގެން ގައުމަށާއި ދިއްދޫ ދާއިރާގެ ރައްޔިތުންނަށް ޚިދުމަތްތަކެއް ކުރެއްވުމުގެ އަޒުމާއި އުއްމީދުގަ ކަމަށް އެވެ.\nއަދި ތަރައްގީ އާއި ކުރިއެރުމަށް ބޭނުންވެފައިވާ ދިވެހި ޒުވާނުންގެ ހުވަފެންތަކުގައި ހަގީގީ ކުލަ ޖައްސައިދޭން މަޖިލިހުގެ ތެރެއިންނާއި ބޭރުން މަސައްކަތްކުރެއްވުމުގެ ނިޔަތް ވެސް އޮތް ކަމަށް އޭނާ ވިދާޅުވެފައިވެ އެވެ.\nދިއްދޫ ކައުންސިލްގެ ރައީސް އަލީ ހާޝިމްދީދީ މިއަދު ކޭއޯއަށް ވިދާޅުވީ އަބުދުލް ލަތީފްގެ އެ ނިމުންމަކީ ވަރަށް ރަނގަޅު ނިންމެވުމެއް ކަމަށެވެ.3އަހަރު ވެގެންދިޔަ އިރު ދިއްދޫގެ ޒުވާނުންނަށާއި ދިއްދޫގެ ތަރައްގީއަށް އެއްވެސް ކަމެއް ސަރުކާރުން ކޮށްދީފައިނުވާ ކަމަށެވެ. މެމްބަރު ލަތީފް އިސްތިއުފާދެއްވީ އެހުރިހާ ސަބަބުތަކެއް ހާމަކުރައްވާފަކަމަށް ހާޝިމް ވިދާޅުވި އެވެ.\nލަތީފްގެ އިސްތިއުފާއަށް ތާއިދުކުރައްވަމުން އަލީ ހާޝިމްދީދީ ވިދާޅުވީ ސަރުކާރު އެދުނު ހުރިހާކަމެއް އަބުދުލް ލަތީފްކޮށްދެއްވާފައިވާ ކަމަށާއި އެހެންނަމަވެސް މެމްބަރު ލަތީފް އެދުނު އެެއްވެސް ކަމެއް ސަރުކާރުން ކޮށްދެއްވާފައިނުވާ ކަމަށެވެ. އެކަމުގެ އެންމެ ބޮޑު އެއް ހެއްކެއްގެ ގޮތުގައި އަލީ ހާޝިމް ދެއްކެވީ3އަހަރު ވެގެންދިޔައިރުވެސް ރައީސް ޔާމީން ދިއްދޫ ވަޑައިގަނެފައިނުވާ ސަބަބެވެ.\nރާއްޖޭގެ ކޮންމެ ރައީސެއްވެސް ދިއްދޫއަށް ވަޑައިގެން ލޮލުން ރަށުގެ ކަންތައްތައް ދެކެވަޑައިގަންނަވާ ކަމަށާއި މިހާ ދުވަސްވެގެންދިޔައި އިރުވެސް ރައީސް ޔާމީން ރަށަށް ވަޑައިގެންފައިނުވާ ކަމަށް އަލީ ހާޝިމްދީދީ ވިދާޅުވި އެވެ.\n” ދިއްދޫއާ ދޭތެރޭ އެވަރުގެ ސަމާލުކަމެއް ނުދެއްވީމަ މެމްބަރުގެ އެނިންމެވުމަކީ ހަމަ ރަނގަޅު ނިންމެވުމެއް. ވަރަށް ބޮޑަށް މަރުހަބާ ދަންނަވަން ” ދިއްދޫ ކައުންސިލްގެ ރައީސް ވިދާޅުވި އެވެ.\nޕީޕީއެމްގައި ހުންނަވައިގެން މެމްބަރު ލަތީފް ދިއްދޫގެ ތަރައްގީއަށް ވަރަށް ބޮޑަށް މަސައްކަތް ކުރެއްވި ކަމަށާއި އެހެންނަމަވެސް ސަރުކާރުން ލިބެން ޖެހޭ އެއްބާރުލުން ނުލިބުމުގެ ސަބަބުން އެމަސައްކަތްތައް މަޑުޖެހި، ހުއްޓިފައިވާ ކަމަށް އޭނާ ވިދާޅުވި އެވެ.\nހދ އަށް އަމާޒުކޮށްގެން ޔޫތް ލީޑަރޝިޕް ޕްރޮގުރާމް ކުޅުދުއްފުށީގައި ފަށަނީ\nބެޑްޝީޓް ބަދަލުކުރަން ޖެހެނީ ކިތައް ދުވަހުންކަން އިނގޭތަ؟


Karudhaas Ticket madhu kurumuge massakkai MTCC in fashaifi – adduLIVE\nކަރުދާސް ޓިކެޓް މަދުކުރުމުގެ މަސައްކަތް އެމްޓީސީސީން ފަށައިފި\nJul 08, 2019, 12:22 މުހައްމަދު އައިމަން\nއެމްޓީސީސީގެ ދަތުރު ކާޑް\nއެމްޓީސީސީގެ ފެރީ ޓަރމިނަލްތަކުގައި ކަރުދާސް ބޭނުންކުރުން ހުއްޓާލުމުގެ މަސައްކަތް އެކުންފުނިން ފަށައިފިއެވެ.\nއެމްޓީސީސީން ބުނީ ކަރުދާސް ބޭނުންކުރުން ހުއްޓާލުމުގެ ގޮތުން، ޓިކެޓްގެ ބަދަލުގައި ޚާއްސަ ޓޯކަންއެއް ނުވަތަ ކާޑެއް ދޫކުރުމަށް ނިންމާފައިވާ ކަމަށެވެ. އަދި ވިލިމާލެއާއި މާލެއާ ދޭތެރޭ ދެމުންދާ ފެރީގެ ދަތުރުކުރުމަށް ގަންނަ ޓިކެޓަށް ބަދަލުތަކެއް ގެނައުމަށް މަސައްކަތްކުރަމުންދާ ކަމަށެވެ.\nއެމްޓީސީސީން ބުނީ ފުރަތަމަ ޓްރައިލް ރައުންޑެއްގެ ގޮތުގައި މިކަން ކުރިއަށް ގެންދިއުމަށް، ކޮންމެ ހަފްތާއެއްގެ އާދީއްތަ ދުވަހުން ފެށިގެން ބުރާސްފަތި ދުވަހެއްގެ ނިޔަލަށް ވަކި ވަގުތުތަކެއްގައި ދަތުރުކުރުމަށް ބޭނުންކުރާނީ މި ޓޯކަންކަމަށެވެ. އެގަޑިތަކަކީ ހެނދުނު ދިހައަކުން ފެށިގެން ބާރައަށް އަދި ރޭގަނޑު އަށަކުން ދިހައަކަށްކަމަށްވެސް އެމްޓީސީސީން ބުނެއެވެ.\nއެހެންކަމުން އެވަގުތުތަކުގައި ފެރީގެ ހިދުމަތް ހޯއްދަވާ ފަރާތްތަކަށް ކަރުދާސް ޓިކެޓްގެ ބަދަލުގައި ދޫކުރެވޭނީ އިލެކްޓްރޯނިކް ސިންގަލް ޖާރނީ ޓޯކަންއެއްކަމަށް އެމްޓީސީސީން ބުނެއެވެ. އަދި މިކާޑަކީ މިވަގުތު ޓްރައިލްއެއްގެ ގޮތުގައި ބޭނުންކުރާ ކާޑެއްކަމަށްވެފައި، ފެރީގެ ޙިދްމަތް ހޯދައްވާ ފަރާތްތަކަށް ދިމާވެދާނޭ ދައްޗަކަށް މައާފްއެދޭކަމަށް އެމްޓީސީސީއިން ބުނެއެވެ.\nކަރުދާސް ބޭނުންކުރާ މިންވަރު މަދުކުރުމަށް އެމްޓީސީސީން ވަނީ ހުޅުމާލެއާއި މާލެއާ ދަތުރުކުރާ ފެރީތަކަށް ޚާއްސަކޮށް ދަތުރުކާޑެއްވެސް ތަޢާރަފްކޮށްފައެވެ. ނަމަވެސް ހުޅުމާލެއާއި މާލެއާ ދެމެދު ކުރާ ދަތުރުތައް ޕްރީމިއަމް ފެރީއަށް ބަދަލުކުރި ފަހުން އެކާޑު ބޭނުންކުރުން ވަނީ ހުއްޓާލާފައެވެ. ނަމަވެސް މާލެއާއި ހުޅުމާލެއާ ދެމެދު އެމްޕީއެލްއިން ބަހުގެ ޚިދުމަތް ދެނީ ކަރުދާސް ޓިކެޓުގެ ބަދަލުގައި ދަތުރު ކާޑެއް ބޭނުންކޮށްގެނެވެ.


Heki hushahelhumah Raees Yameen ah5dhuvas dheefi - One Online\n6 ޑިސެމްބަރު 2021: މާލެ، ރައީސް ޔާމީން --- ވަން ފޮޓޯ: ޔޫސުފް ސޮފްވާން\nހެކި ހުށަހެޅުމަށް ރައީސް ޔާމީނަށް ފަސް ދުވަސް ދީފި\nވ. އާރަށް ކުއްޔަށް ދިނުމުގެ މުއާމަލާތާ ގުޅިގެން ކުރީގެ ރައީސް އަބްދުﷲ ޔާމީން އަބުދުލްގައްޔޫމުގެ މައްޗަށް ކޮށްފައިވާ މަނީ ލޯންޑަރިންއާއި ރިޝްވަތު ގަބޫލުކުރުމުގެ ކުށުގެ ދައުވާގައި ހެކި ހުށަހެޅުމަށް އެމަނިކުފާނަށް ފަސް ދުވަހުގެ މުއްދަތެއް ކުރިމިނަލް ކޯޓުން މިއަދު ދީފިއެވެ.\nއެ މައްސަލައިގައި ކުރިމިނަލް ކޯޓުގައި މިއަދު ކުރިއަށް ދިޔައީ އިބްތިދާއީ އަޑުއެހުމެކެވެ. އެއީ އެ ދައުވާއަކީ ކުރިއަށް ގެންދެވިދާނެ ދައުވާއެއްތޯ ކަނޑައެޅުމަށް ބާއްވާ އަޑުއެހުންތަކެކެވެ.\nއެގޮތުން މިއަދުގެ އަޑު އެހުމުގައި އޮތީ ހެކި ހާމަކުރުމެވެ. އަޑުއެހުމުގައި ދައުލަތުގެ ފަރާތުން ހެކި ހާމަކޮށްފައިވާ އިރު، ވަކި ވަކިން ހެކިން ހުށަހެޅުމުގެ ބަދަލުގައި ދައުލަތުގެ ވަކީލް ވިދާޅުވީ، ދަައުވާ ފޯމާއެކު ހުށަހެޅި ލިޔުންތަކުގައި ހެކި ފާހަގަކޮށްފައިވާނެ ކަމަށާއި އެއީ އެ މައްސަލައިގައި ދައުލަތުން ހުށަހަޅަން ބޭނުންވާ ހެކިތައް ކަމަށެވެ.\nނަަމަވެސް ރައީސް ޔާމީންގެ ފަރާތުން ވަނީ، ބައެއް ލިޔެކިއުންތައް ލިބިފައިނުވާ ކަމަށް ވިދާޅުވެ ހެކި ހުށަހެޅުމަށް އިތުރު ފުރުސަތެއް ދިނުމަށް އެދިވަޑައިގެންފައެވެ.\nރައީސް ޔާމީންގެ އިތުރުން، މި މައްސަލައިގައި ރިޝްވަތު ދިނުމުގެ ދައުވާ އުފުލާފައިވާ ރައްޔިތުންގެ މަޖިލީހުގެ ފެލިދޫ ދާއިރާގެ ކުރީގެ މެމްބަރު ޔޫސުފް ނައީމްގެ ފަރާތުންވެސް ވަނީ ހެކިހުށަހެޅުމަށް އިތުރު ފުރުސަތަށް އެދިފައެވެ.\nއެ ދެ ފަރާތުގެ ވާހަކަތަކަށްފަހު، ކުރިމިނަލް ކޯޓުގެ އިސްގާޒީ އަހުމަދު ޝަކީލް ވަނީ އެ ދެބޭފުޅުންނަށްވެސް ހެކި ހުށަހެޅުއްވުމަށް އިތުރު ވަގުތު ދެއްވައިފައެވެ.\nއެހެންކަމުން މި މައްސަލައިގައި ދެން އޮންނާނީ އެ ދެބޭފުޅުންގެ ދިފާއުގައި ހެކި ހާމަކުރުމާއި އެ މައްސަލަ މަދަނީ މިންގަނޑު ކުރިއަށް ގެންދިއުމާ ގުޅޭ ގޮތުން ގޮތެއް ކަނޑައެޅުމެވެ. އެކަމަށްޓަކައި މިމަހުގެ 31 ވަނަ ދުވަހު އަޑުއެހުމެއް ބާއްވާނެއެވެ.\nއާރަށު މައްސަލައިގެ އިތުރުން، އެމްއެމްޕީއާރުސީ މެދުވެރިކޮށް ޓޫރިސްޓު ރިސޯޓެއްގެ ގޮތުގައި ތަރައްގީކުރުމަށްޓަކައި ރ. ފުއްގިރި ކުއްޔަށް ދޫކުރުމުގެ މުއާމަލާތާ ގުޅިގެން ވެސް ހިޔާނާތުގެ ދެ ދައުވާއެއް ރައީސް ޔާމީންގެ މައްޗަށް ވަނީ ކޮށްފައެވެ.\nގުޅޭ ޓެގު ރައީސް ޔާމީން އެމްއެމްޕީއާރުސީގެ ޚިޔާނާތް ކުރީގެ ރައީސް އަބްދުﷲ ޔާމީން މަނީލޯންޑަރިންގް


Namaadhu kurun naheekurehvi vaguthuthakugai farudhu namaadhu kurun\nނަމާދު ކުރުން ނަހީ ވަގުތުތަކުގައި ފަރުޟު ނަމާދު ކުރުން\nނަމާދު ގާއިމު ކުރަނީ\nނަމާދަކީ ދީނުގެ ތަނބެވެ. ޤިޔާމަތް ދުވަހު އެންމެ ފުރަތަމަ ހިސާބު ބެއްލެވެނީ ނަމާދުގެ އަޅުކަމުންނެވެ. ނަމާދަށް ރައްކާތެރިވެއްޖެ މީހާއަށް، އެ އަޅުކަމަކީ ނޫރެއްކަމުގައި ޤިޔާމަތް ދުވަހުންވެއެވެ. ޤަޞްދުގައި ނަމާދު އަޅައިފި މީހާ ދީނުން ބޭރުވެދާފަދަ ނުރައްކާތެރިކަން ބޮޑު ފާފައެކެވެ. ނަމާދު އޭގެ ވަގުތުގައި އަދާކުރުމަށް ފަރުވާތެރިވާން ވާނެއެވެ. ނަމާދާ ގުޅުންހުރި މަޢުލޫމާތު ދެނެގަނެ، ދަސްކުރުމަކީ ކޮންމެ މުސްލިމަކުމެ ކޮންމެހެން ކުރަންޖެހޭ ކަމެކެވެ.\nނަމާދުކުރުން ނަހީކުރެއްވިގެންވާ ވަގުތުތަކެއް ވާކަމާއި، ނަމާދު ނުކުރެވިއްޖެ މީހަކު އެވަގުތު ނަމާދު ކުރަންޖެހޭނެތޯ ބައެއް ފަރާތްތަކުން ސުވާލު ކުރެއެވެ. މިސާލަކަށް، ފަތިހު ހޭލެވުނުއިރު، އިރު އެރުމުގެ ވަގުތު ޖެހިފައިވާތީ، ދެން ފަތިސް ނަމާދު ކުރެވޭނީ އިރުއަރަންދެން މަޑު ކުރުމަށްފަހުގައިތޯ ސުވާލު އުފެދެއެވެ. މި ސުވާލުތަކުގެ ޖަވާބު ދެނެގަތުމަށްޓަކައި ނަމާދުކުރުން ނަހީކުރެއްވިގެންވާ ވަގުތުތަކަކީ ކޮބައިތޯ ބަލައިލުން މުހިންމެވެ.\nނަމާދު ކުރުން ނަހީކުރެއްވިގެންވާ ތިން ވަގުތެއް ވާކަމުގައި މާތް ނަބިއްޔާ މުޙައްމަދު صلى الله عليه وسلم ގެ ޙަދީޘްފުޅުތަކުން ސާބިތުވެއެވެ. އެތިން ވަގުތު ތަފްސީލުކޮށް އެއީ ފަސްވަގުތެއްކަމު ބައެއް ފިޤުހު ޢިލްމުވެރިން ކަނޑައަޅުއްވައެވެ. އެ ވަގުތުތަކަކީ، ފަތިސްނަމާދަށް ފަހުގައި އިރު އެރުމުގެ ކުރިން އޮންނަ ވަގުތާއި، އިރު އަރާ ވަގުތާއި، އިރު މެދުޖެހޭ ވަގުތާއި، ޢަޞްރު ނަމާދަށްފަހުގައި އިރު އޮއްސުމާއި ދެމެދުގެ ވަގުތާއި، އިރު އޮއްސޭ ވަގުތެއެވެ.\nތިންވަގުތު ކަމުގައި ދެކެލައްވާ ބޭކަލުން ވިދާޅުވަނީ ފަތިސްނަމާދަށްފަހު އިރު އެރުމާއި ދެމެދުގެ ވަގުތާއި، މެންދުރުން އިރު މެދުޖެހޭ ވަގުތާއި، ޢަޞްރު ނަމާދަށް ފަހު އިރުއޮށްސުމާ ހަމައަށް އޮންނަ ވަގުތު ކަމުގައެވެ.\nމާތް ނަބިއްޔާ މުޙައްމަދު صلى الله عليه وسلم ޙަދީޘް ކުރައްވާފައިވެއެވެ. « لاَ صَلاَةَ بَعْدَ صَلاَةِ الْعَصْرِ حَتَّى تَغْرُبَ الشَّمْسُ وَلاَ صَلاَةَ بَعْدَ صَلاَةِ الْفَجْرِ حَتَّى تَطْلُعَ الشَّمْسُ » رواه البخاري ومسلم މާނައި: “ޢަޞްރު ނަމާދަށްފަހު އިރު އޮއްސުމަށް ދާންދެން ނަމާދު ކުރުމެއް ނުވެއެވެ. އަދި ފަތިސް ނަމާދަށް ފަހުގައި އިރު އެރުމަށް ދާންދެން ނަމާދު ކުރުމެއް ނުވެއެވެ.”\nއަދިވެސް ޙަދީޘްކުރައްވާފައިވެއެވެ. « صَلِّ صَلاَةَ الصُّبْحِ ثُمَّ أَقْصِرْ عَنِ الصَّلاَةِ حَتَّى تَطْلُعَ الشَّمْسُ حَتَّى تَرْتَفِعَ فَإِنَّهَا تَطْلُعُ حِينَ تَطْلُعُ بَيْنَ قَرْنَىْ شَيْطَانٍ وَحِينَئِذٍ يَسْجُدُ لَهَا الْكُفَّارُ ثُمَّ صَلِّ فَإِنَّ الصَّلاَةَ مَشْهُودَةٌ مَحْضُورَةٌ حَتَّى يَسْتَقِلَّ الظِّلُّ بِالرُّمْحِ ثُمَّ أَقْصِرْ عَنِ الصَّلاَةِ فَإِنَّ حِينَئِذٍ تُسْجَرُ جَهَنَّمُ فَإِذَا أَقْبَلَ الْفَىْءُ فَصَلِّ فَإِنَّ الصَّلاَةَ مَشْهُودَةٌ مَحْضُورَةٌ حَتَّى تُصَلِّىَ الْعَصْرَ ثُمَّ أَقْصِرْ عَنِ الصَّلاَةِ حَتَّى تَغْرُبَ الشَّمْسُ فَإِنَّهَا تَغْرُبُ بَيْنَ قَرْنَىْ شَيْطَانٍ وَحِينَئِذٍ يَسْجُدُ لَهَا الْكُفَّارُ » رواه مسلم\nމާނައި: “ފަތިސް ނަމާދު ކުރާށެވެ! އެއަށްފަހު އިރު ފުރިހަމައަށް އެރުމަށް ދާންދެން ނަމާދު ނުކޮށް މަޑުކޮށްލާށެވެ. އެހެނީ އިރު އަރާހިނދު، އަރަނީ ޝައިޠާނާގެ ދެ ދަޅުގެ މެދުންނެވެ. އަދި އެވަގުތަކީ އެއަށް ކާފަރުން ސަޖިދަޖަހާ ވަގުތެވެ. އެއަށްފަހުގައި (އިރު އެރުމަށްފަހު) އަނެއްކާވެސް ނަމާދު ކުރާށެވެ! އެހެނީ އެނަމާދަށް މަލާއިކަތުން ޙާޟިރުވެ ހެކިވެވަޑައިގަންނަވާނެއެވެ. އެހެންގޮސް އިރު މެދުޖެހުމުން ނަމާދު ނުކޮށް މަޑުޖެހިލާށެވެ. އެވަގުތަކީ ނަރަކަ ކައްކުވައިލެވޭ ވަގުތެވެ. އެއަށްފަހު ހިޔަނި އެޅިއްޖެނަމަ (އެބަހީ އިރު މެދުންފިލުމުގެ ސަބަބުން ހިޔަނިއެޅުމުން) ނަމާދު ކުރާށެވެ! އެނަމާދަށް މަލާއިކަތުން ޙާޟިރުވެ ހެކިވެވަޑައިގަންނަވާނެއެވެ. އެގޮތަށް ގޮސް ޢަޞްރު ނަމާދު ކުރުމަށް ދާންދެންނެވެ. ޢަޞްރު ނަމާދަށްފަހު އިރު އޮށްސެންދެން ނަމާދުނުކޮށް މަޑުކޮށްލާށެވެ. އެހެނީ އިރު އޮއްސޭހިނދު އޮއްސެނީ ޝައިޠާނާގެ ދެދަޅުގެ ދެމެދުންނެވެ. އަދި އެވަގުތަކީ އެއަށް ކާފަރުން ސަޖިދަ ޖަހާ ވަގުތެވެ.”\nމި ޙަދީޘްގައި އެވާ "އިރު އޮއްސެނީ ޝައިޠާނާގެ ދެދަޅުގެ ދެމެދުންނޭ" އޮތް ބަސްފުޅުގެ މާނައަކީ އިރު އަރާ ވަގުތާއި އިރު އޮއްސޭ ވަގުތަކީ މުޝްރިކުން އަޅުކަންކުރާ ވަގުތު ކަމުގައެވެ. މާތް ﷲ އަށް ޝިރުކު ކުރާ މީހުން އަޅުކަންކުރާ ވަގުތު ކަމުގައި ދަންނަބޭކަލުން ވިދާޅުވެއެވެ. މި ޒަމާނުގައި އަޅުގަނޑުމެންގެ ވަށައިގެން މިއުޅޭ ޣައިރު ދީންތަކުގެ އަހުލުވެރީންގެ ތެރެއިން ބުދު ދީނުގެ މީހުންނާއި، އިރަށް އަޅުކަންކުރާ މީހުން، އިރު އަރާވަގުތާއި އިރު އޮއްސޭވަގުތު ނިކުމެ އެއިރާ ދިމާލަށް ބަލަހައްޓައިގެން ތިބުމާއި، އިރަށް އަޅުކަން ކުރުމުގެ ނަމުގައި ތަފާތު ކަންކަން ކުރާތީ ފެނެއެވެ.\nމިދެންނެވުނު ވަގުތުތަކުގައި ނަމާދު ކުރުން ނަހީކުރެއްވިގެންވިއެއްކަމަކު، ޝަރުޢީ ޢުޛުރަކާއިހުރެ ފަރުޟު ނަމާދެއް ނުކޮށް ހުރި މީހަކު ވީ އެންމެ އަވަހަކަށް ނަމާދު ކުރަންޖެހޭނެއެވެ. ފަރުޟު ނަމާދު ނުކޮށް ހުރި މީހަކަށް އެނަމާދު ވީ އެންމެ އަވަހަކަށް ކުރުން ނޫން ގޮތެއް ނެތެވެ. ނަމާދުކުރުން ނަހީވެގެންވާ ވަގުތެއްގައިވިޔަސް ފަރުޟު ނަމާދު ނުކުރެވި ހުރި މީހަކަށް އެނަމާދު ލަސްކޮށްލުމަކަށް ޢުޛުރެއް ނެތެވެ.\nމާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. « مَنْ نَسِىَ صَلاَةً أَوْ نَامَ عَنْهَا فَكَفَّارَتُهَا أَنْ يُصَلِّيَهَا إِذَا ذَكَرَهَا ». رواه البخاري ومسلم وللفظ لمسلم މާނައީ: “މީހަކު ނަމާދު ކުރަން ހަނދާން ނެތިއްޖެނަމަ، ނުވަތަ ނަމާދުގެ ވަގުތުގައި ނިދާފައި އޮވެއްޖެނަމަ، އެކަމުގެ ކައްފާރާއަކީ ހަނދާންވުމުން އެ ނަމާދު ކުރުމެވެ.” އަދި ބައެއް ރިވާޔަތްތަކުގައި «لاَ كَفَّارَةَ لَهَا إِلاَّ ذَلِكَ » “އެނޫން ކައްފާރާއެއް އެކަމަކަށް ނުވެއެވެ.” މިފަދައިންވެސް ރިވާވެގެންވެއެވެ.\nއިސްވެ ދެންނެވިފަދައިން، ގަސްތުގައި ނަމާދު އެޅުމަކީ ނުރައްކާތެރިކަން ބޮޑު ފާފައެކެވެ. ވީމާ، ނަމާދު ވަގުތު ފާއިތުވަންދެން ނަމާދު ނުކޮށް ފަރުވާ ކުޑަކޮށްލައިގެން ހުރުމަކީ މުސްލިމަކު އެއްގޮތަކަށްވެސް ކޮށްގެންވާނެ ކަމެއް ނޫނެވެ.


Kylie moonu dhonna video ah faadu kiyun - One Online\nކައިލީގެ މޫނު ދޮންނަ ވީޑިއޯއަށް ފާޑުކިޔުން\nދުނިޔޭގެ އެންމެ ހަގު ބިލިޔަނަރު ކައިލީ ޖެނާ ވަނީ އޭނާގެ އަމިއްލަ މޭކަޕް ލައިނެއް އުފައްދައިގެން މަގުބޫލުކަން ހޯދައިފައެވެ.\nނަމަވެސް ކައިލީ ފަހުން ލޯންޗު ކުރި ސްކިން ކެއާ ލައިނަށް ފެށުނީއްސުރެ އަންނަނީ ފާޑުކިޔުން އަމާޒުވަމުންނެވެ.\nކައިލީ ސްކިންގެ ކަމުގައި ސްކިންކެއާ ލައިން ލޯންޗުކުރި ދުވަހު ސްކްރަބްގެ ގޮތުގައި ވޯލްނަޓް ސްކްރަބެއް ހުރުމުން ވަނީ ބޮޑެތި ފާޑު ކިޔުން ކައިލީއަށް އަމާޒުކޮށްފައެވެ. އަދި ވޯލްނަޓް އިން ހަންގަނޑު ހަލާކުވާ ކަމަށާއި އެންމެ މޮޅެތި ހަމުގެ ޑޮކްޓަރުންގެ ފަރާތުން ލަފާ ހޯދެން ކައިލީއަށް އޮއްވައި އެ ސްކްރަބް ލޯންޗުކުރަންވީ ސަބަބާމެދު މީހުން ވަނީ ސުވާލު އުފައްދައިފައެވެ.\nމިހާރު މިއޮތީ އަނެއްކާވެސް އެހެން ކަމެކެވެ. ކައިލީ މިވަނީ އޭނާ ނެރެފައިވާ ލައިން ޕްރޮމޯޓް ކުރުމުގެ ގޮތުން ފޭސް ވޮޝް ބޭނުން ކޮށްގެން މޫނު ދޮންނަ ގޮތް ދައްކައިލުމަށް ވީޑިއޯއެއްް ނެގުމަށްފަހު އިންސްޓަގްރާމުގައި ހިއްސާކޮށްފައެވެ.\nވީޑިއޯގައި ފެނިގެން ދަނީ ފޭސް ވޮޝް ހޭކުމަށްފަހު ކައިލީ މޫނު ދޮވެލާގައި ތުވާލިން ފެން ހިއްކާލާ މަންޒަރެވެ. މި ވީޑިއޯއަށް އެހާ ބޮޑަށް ފާޑު ކިޔުން އަމާޒުވީ، މޫނުގައި ކައިލީ ފޭސް ވޮޝް ހޭކުމަށް ހޭދަކުރީ ދެ ސިކުންތު ކަމަށްވުމާއި ތުވާލިން މޫނުގެ ފެން ހިއްކާލި އިރު އެތުވާލީގައި ހުރި ފައުންޑޭޝަން ބެލުންތެރިންނަށް ފެނިގެން ދިޔުމުންނެވެ. މީގެ އިތުރުން މޫނު ދޮވެފައިވަނީ އިސްތަށިގަނޑު ފަހަތަށް އައްސއިވެސް ނުލައެވެ.\nފާޑުކިޔާ މީހުން ބުނާ ގޮތުގައި ކައިލީ ދަނީ "ސްކޭމް" ކުރަމުންނެވެ. އަދި ކައިލީ އަމިއްލައަށްވެސް ބޭނުން ނުކުރާ ޕްރޮޑަކްޓްސް ތަކެއް އޭނާ ވިއްކަނީ ކަމަށް ބައެއް ކޮމެންޓްތަކުގައި ވެއެވެ. އަދި މީހުނަށް އޮޅުވާލައި މަކަރު ހަދާކަމުގެ ތުހުމަތުވެސް ކައިލީއަށް ބައެއް ކޮމެންޓްތަކުގައި ވަނީ ކޮށްފައެވެ.\nމޫނު ސާފުކޮށް ދޮންނަ ކަމުގައި ވާނަމަ ހަމުގެ ޑޮކްޓަރުން ބުނާ ގޮތުގައި މަދުވެގެން 60 ސިކުންތު މޫނުގައި ފޭސް ވޮޝް ހާކައި މަސާޖް ކުރަން ޖެހެއެވެ. ނަމަވެސް ކައިލީ ވަނީ ދެ ސިކުންތު ނުވެ މޫނު ދޮވެލައިފައެވެ.\nކައިލީގެ އިންސްޓަގްރާމު އެކައުންޓުން މިހާރު ވަނީ އެ ވީޑިއޯ ޑިލީޓްކޮށްފައެވެ.\nޓިކްޓޮކްގެ މަޝްހޫރު ތަރި ޝަޒީ ލޮކްޑައުންގައި ފޫހިފިލުވީ މޭކަޕުން، މި މޭކަޕްތައް އަސްލުވެސް ތަފާތު\nކެންޑަލް އެންޑް ކައިލީ ކަލެކްޝަން މިމަހު 26 ގައި ލޯންޗް ކުރަނީ\nސެލޫންތައް ބަންދަކަސް ހާސްވާކަށް ނުޖެހޭ! ގޭތެރޭންވެސް ސެލޫންގެ ބޭނުންތައް ފުއްދިދާނެ


Ronaldo, Covid ge protocol muguraali massala fenmathi vejje\nރޮނާލްޑޯ ކޮވިޑްގެ ޕްރޮޓޮކޯލް މުގުރާލި މައްސަލަ\nކޮވިޑް-19 އަށް ޕޮޒިޓިވް ވެފައިވާ ޔުވެންޓަސްގެ ފޯވަޑް ކްރިސްޓިއާނޯ ރޮނާލްޑޯ، ކޮވިޑްގެ ޕްރޮޓޮކޯލްއާ ހިލާފުވި މައްސަލަ ފެންމަތި ވެއްޖެ އެވެ.\nރޮނާލްޑޯއަށް ކޮވިޑް ބަލި ޖެހިފައިވާކަން އެނގުނީ މިދިޔަ އަންގާރަ ދުވަހު އެވެ. އޭރު ޕޯޗްގަލްގެ ގައުމީ ޓީމުގެ ކޭމްޕްގައި ހުރި ރޮނާލްޑޯ ވަނީ ކަރަންޓީން ވުމަށްޓަކައި އިޓަލީއަށް ގޮސްފަ އެވެ. ރޮނާލްޑޯ ޕްރޮޓޮކޯލް އާ ހިލާފުވި ކަމަށް، މައްސަލަ ފެންމަތި ކުރެއްވީ އިޓަލީގެ ކުޅިވަރުގެ ވަޒީރު ވިންޗެންޒޯ ސްޕަޑަފޯރާ އެވެ. ވަޒީރު ގަބޫލު ކުރައްވާ ގޮތުގައި ސިއްހީ އިދާރާގެ އެއްވެސް ރައުޔަކާ ނުލައި ޕޯޗްގަލްއިން އިޓަލީއަށް ރޮނާލްޑޯ ދަތުރު ކުރުމަކީ ޕްރޮޓޮކޯލްއާ ހިލާފަށް ކުރި ކަމެކެވެ.\nރޮނާލްޑޯ ވަނީ އޭނާގެ ދިފާއުގައި ވާހަކަ ދައްކާފަ އެވެ. އޭނާ ބުނީ ޕޯޗްގަލްއިން އިޓަލީއަށް ދަތުރު ކުރީ ފުރިހަމަ ކުރަންޖެހޭ ހުރިހާ މަރުހަލާތަކެއް ފުރިހަމަ ކުރުމަށް ފަހުގައި ކަމަށެވެ. އަދި އޭނާ ބުނީ އޭނާ އާ އެއްވެސް މިހަކާ ކޮންޓެކްޓް ވެފައި ނުވާނެ ކަމަށެވެ.\n"އަހަރެން ޕޯޗްގަލްއިން [އިޓަލީ އަށް] އައީ އަހަރެންގެ ޓީމަށްޓަކައި، ދަތުރު ކުރުމުގައި އަހަރެން ވަނީ ފުރހަމަ ކުރަން ޖެހޭ ހުރިހާ މަރުހަލާއެއް ފުރިހަމަ ކުރިކަން ޔަގީން ކޮށްފަ،" އިންސްޓަގްރާމްގައި ރޮނާލްޑޯ ލިޔެފައި ވެއެވެ. "އަހަރެން އިޓަލީއަށް އައީ އެއާ އެމްބިއުލައިންސްގައި އަދި އަހަރެން އެއްވެސް މީހަކާ ކޮންޓެކްޓް ވެފައި ނުވާނެ، ޓްރިންގައިވެސް އެއްވެސް މީހަކާ ކޮންޓެކްޓް ވެފައި ނުވާނެ."\nރޮނާލްޑޯ ބުނީ، ޓްރިންގައި އޭނާ ދިރިއުޅޭ ގޭގައި އާއިލާގެ އެހެން މެންބަރު ދިރިއުޅެނީ އެހެން ފަންގިފިލާއެއްގައި ކަމަށާއި އޭނާ ކަރަންޓީން ވެގެން ހުރީ ވަކި ފަންގިފިލާއެއްގައި ކަމަށެވެ.\nޕޯޗްގަލްގައި ހުރުމަށް ފަހު ރޮނާލްޑޯ އިޓަލީއަށް ދިޔައީ ޕޯޗްގަލް އަށް ވުރެ އިޓަލީގައި ކަރަންޓީންގައި ހޭދަ ކުރަން ޖެހޭ މުއްދަތު ކުޑަ ވުމުންނެވެ. ޕޯޗްގަލްގެ ސަރުކާރުން ކަނޑައަޅާފައި ވަނީ ކޮވިޑް-19 އާ ގުޅިގެން ވާން ޖެހޭ ކަރަންޓީންގެ މުއްދަތަކީ 14 ދުވަސް ކަމަށެވެ. އެހެންނަމަވެސް އިޓަލީގައި ކަނޑައަޅާފައި ވަނީ 10 ދުވަސް ކަމަށެވެ. ޕޯޗްގަލްގައި 14 ދުވަހު ކަރަންޓީން ވެއްޖެނަމަ ޗެމްޕިއަންސް ލީގްގައި ބާސެލޯނާ އާ ދެކޮޅަށް ކުޅޭ މެޗުގައި ކުޅުމުގެ ފުރުސަތު ރޮނާލްޑޯ އަށް ނުލިބެނެ އެވެ.\nއިޓަލީގައި 10 ދުވަހު ކަރަންޓީންގައި ހުރުމަށް ފަހު ޓެސްޓް ނެގެޓިވް ވެއްޖަނަމަ ރޮނާލްޑޯ ކަރަންޓީނުން ވީއްލުމުގެ ފުރުސަތު އަވަސް ވާނެ އެވެ. ޔުވެންޓަސް އާ ބާސާގެ މެޗު އޮންނާނީ މި މަހު 29 ގަ އެވެ.\nކްރިސްޓިއާނާ ރޮނާލްޑޯ ކޮވިޑް-19\nރޮނާލްޑޯ ކޮވިޑްގެ ބަލިން ފަސޭހަ ވެއްޖެ\nރޮނާލްޑޯ ޕޮޒިޓިވް، މެސީއާ ދެކޮޅަށް ނުކުޅެވޭނެ


Beijing ah etherevaa meehun quarantine kuranee\nބެއިންޖިންގަށް އެތެރެވާ މީހުން ކަރަންޓީނު ކުރަނީ\nޗައިނާއިން އެކަނި އާ ކޮރޯނާ ވައިރަސް ޖެހުނު މީހުންގެ އަދަދު މިހާރު ވަނީ 63،000 އަށް ވުރެ މައްޗަށް އަރައިފަ އެވެ. -- ފޮޓޯ: ރޮއިޓާސް\nބެއިޖިންގް (ފެބްރުއަރީ 15) - ޗައިނާއިން އުފަންވެގެން ބާރު ސްޕީޑުގައި ފެތުރެމުންދާ އާ ކޮރޯނާ ވައިރަސް ކޮންޓްރޯލް ކުރުމުގެ އިތުރު ފިޔަވަޅެއްގެ ގޮތުން، ވެރިރަށް ބެއިންޖިންގަށް އެތެރެވާ ރައްޔިތުން 14 ދުވަހަށް ކަރަންޓީނުކުރަން ސަރުކާރުން ލާޒިމްކޮށްފި އެވެ.\nޗައިނަގެ އާ އަހަރުގެ ބަންދަށްފަހު ބެއިޖިންގަށް އެނބުރި އަންނަ ހުރިހާ ރައްޔިތުން، އަމިއްލައަށް ނޫނީ ކަރަންޓީނު ސެންޓަރެއްގައި 14 ދުވަހުގެ މުއްދަތަށް ކަރަންޓީނުވުމަށް ވަނީ އަންގައިފަ އެވެ. އަދި އެ ގޮތަށް އަމަލުނުކުރާ ރައްޔިތުންނަށް ގާނޫނީ ފިޔަވަޅު އަޅާނެކަމުގެ އިންޒާރުވެސް ސަރުކާރުން ވަނީ ދީފަ އެވެ.\nއެ ފިޔަވަޅު އަޅާފައިވަނީ، މިސްރުން އެ ވައިރަހަށް ޕޮޒިޓިވްވި މީހަކު ފެނިފައިވަނިކޮށެވެ. މިއީ އެފްރިކާގެ ބައްރުން އެ ވައިރަސް ފެނުނު ފުރަތަމަ ކޭހެވެ. މީގެ ކުރިން، ތަފާތު 24 ގައުމަކުން 500 އަށް ވުރެ ގިނަ މީހުން އެ ވައިރަހަށް ޕޮޒިޓިވްވެފައިވާއިރު، ފިލިޕީންސް، ހޮންގްކޮންގް އަދި ޖަޕާނުގައި ތިން މީހުން ވަނީ މަރުވެފަ އެވެ.\nޗައިނާގެ ވޫހާން ސަރަހައްދުން ފެނުނު އެ ވައިރަސް ޖެހިގެން މަރުވި މީހުންގެ އަދަދު މިހާރު ވަނީ 1،500 އަށް ވުރެ މައްޗަށް އަރައިފަ އެވެ.\nދުނިޔޭގެ ސިއްހަތާބެހޭ ޖަމިއްޔާ ޑަބްލިޔުއެޗްއޯ އިން "ކޮވިޑް-19" ގެ ނަމުން ނަން ދީފައިވާ ވައިރަސް ފެތުރުން ކޮންޓްރޯލް ކުރުމަށް ޗައިނާ ސަރުކާރަށް އެހީތެރިވުމަށް ސިއްހީ މާހިރުންގެ ޓީމެއް ވަނީ ފޮނުވައިފަ އެވެ.\nއެ ވައިރަހާ ގުޅިގެން އެކަށީގެންވާ ފިޔަވަޅުތައް އެޅުމުގައި އިހުމާލުވިކަމުގެ ތުހުމަތުތައް އަމާޒުވެފައިވާ ޗައިނާ ސަރުކާރުން ވަނީ ސަރުކާރުގެ އިސް ސިއްހީ އޮފިޝަލުންތަކެއް މަގާމުން ދުރުކޮށްފަ އެވެ.\nޑަބްލިޔުއެޗްއޯގެ އެހީތެރިކަމާއެކު ހަތަރު ވެކްސިނެއް އުފެއްދުމުގެ މަސައްކަތް ކުރެވެމުންދާއިރު، މި އާ ވައިރަހަށް ވެކްސިނެއް ހޯދޭނެކަމަށް އެ ޖަމިއްޔާއިން ވަނީ ބުނެފަ އެވެ.\nޗައިނާ ޑަބްލިޔޫއެޗްއޯ ކޮރޯނާ ވައިރަސް\nޗައިނާއިން ލަންކާއަށް 500 މިލިއަން ޑޮލަރުގެ ލޯނު އެހީ\n"ޗައިނާ ވައިރަސް"އެކޭ ވިދާޅުވުމުން ޓްރަމްޕަށް ފާޑުކިޔުން


Mi dhaurugai Huvadhoo gai International airport eh alhaane: Raees\nމި ދައުރުގައި ހުވަދޫގައި އިންޓަނޭޝަނަލް އެއާޕޯޓެއް އަޅާނެ: ރައީސް\nރައީސް އިބްރާހިމް މުހައްމަދު ސޯލިހު: ހުވަދޫގައި އިންޓަނޭޝަނަލް އެއާޕޯޓެއް އަޅުއްވާނެ ކަމަށް ވިދާޅުވި\nހުވަދު އަތޮޅުގައި 2023 ގެ ކުރިން އިންޓަނޭޝަނަލް އެއާޕޯޓެއް ހައްދަވާނެ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ސޯލިހު މިހެން ވިދާޅުވީ ކުރިއަށް އޮތް ލޯކަލް ކައުންސިލް އިންތިހާބުގައި އެމްޑީޕީގެ ޓިކެޓްގައި ހުވަދު އަތޮޅުގެ ދާއިރާތަކަށް ކުރިމަތިލާ ކެންޑިޑޭޓުންނާއި ކެންޕެއިން ޓީމުތަކާއެކު އޮންލައިންކޮށް ބޭއްވި ބައްދަލްވުމުގައި ވާހަކަފުޅު ދައްކަވަމުންނެވެ.\nބައްދަލްވުމުގައި ހުވަދު އަތޮޅު އުތުރުބުރީގެ ރަށްރަށުގެ ކައުންސިލަށް ވާދަކުރާ ކެންޑިޑޭޓުންނާއި ކެންޕެއިން ޓީމުތަކުން ވަނީ އެ އަތޮޅާއި ރަށްރަށަށް މުހިންމު ކަންކަން ފާހަގަ ކުރައްވާފަ އެވެ. އަދި ރިޔާސީ އިންތިހާބުގެ ކެންޕެއިންގައި ހުވަދު އަތޮޅުގައި އިންޓަނޭޝަނަލް އެއާޕޯޓެއް އަޅުއްވާނެ ކަމަށް ވެވަޑައިގެންފައިވާ ވައުދު ހަނދާން ކޮށްދެއްވި އެވެ.\nއެ ސުވާލަށް ޖަވާބު ދެއްވަމުން ރައީސް ވަރަށް ކުރުކޮށް ވިދާޅުވީ ހުވަދު އަތޮޅުގައި އިންޓަނޭޝަނަލް އެއާޕޯޓެއް ހައްދަވާނެ ކަމަށެވެ. އަދި އެ މަސައްކަތް މި ދައުރުގެ ތެރޭގައި ކުރައްވާނެ ކަމަަށް ވެސް ވިދާޅުވިއެވެ. އެއާޕޯޓް ހަދާނެ ވަކި ރަށެއް އަދި ކަނޑައަޅުއްވާފައި ނުވާ ކަމަށްވެސް ވިދާޅުވި އެވެ.\n"އިރާދަކުރެއްވިއްޔާ އަޅުގަނޑުމެންގެ ދައުރުގައި ހުވަދޫ އިންޓަނޭޝަނަލް އެއާޕޯޓެއް އަޅުގަނޑުމެން ގާއިމު ކުރާނަން. ރަށެއް އަދި ފާހަގަ ނުކޮށް އަދި އޮތީ،" އެމްޑީޕީގެ ރައީސް މުހައްމަދު ނަޝީދުވެސް ބައިވެރިވެވަޑައިގެންނެވި ބައްދަލްވުމުގައި ރައީސް ވިދާޅުވިއެވެ.\nރައީސް ވިދާޅުވީ މިދިޔަ އަހަރު ހުވަދު އަތޮޅަށް ގިނަ މަސައްކަތްތަކެއް ކޮށްދެވިފައިވާ ކަމަށެވެ. އަތޮޅުގެ ޕީއެސްއައިޕީ މަޝްރޫއުތަކަށް 169 މިލިއަން ރުފިޔާ ހަރަދުކޮށްފައިވާއިރު މިހާރުވެސް 494 ދަރިވަރަކު ހިލޭ ކިޔަވަމުންދާ ކަމަށް ރައީސް ވިދާޅުވިއެވެ. އަދި ގއ އަތޮޅަށް ނިސްބަތްވާ 989 މީހަކަށް އިންކަމް ސަޕޯޓް އެލަވަންސްގެ ގޮތުގައި 14 މިލިއަން ރުފިޔާ ދޫކޮށްފައިވާ ކަމަށެވެ.\nއަދި އެސްއެމްއީ ލޯން އެ އަތޮޅުގެ 18 ފަރާތަކަށް ދޫކޮށްފައިވާ ކަމަށާ ލޯންގެ އަދަދު 31 މިލިއަނަށް އަރާ ކަމަށެވެ.\nމީގެ އިތުރުން ސަރުކާރުން ފަށާފައިވާ ހައިސްޕީޑް ފެރީގެ ހިދުމަތް އުތުރުގައި ފެށުމަށް ފަހު ދެން ކުރިއަށް ގެންދާނީ ހުވަދޫ އަތޮޅުގައި ކަމަށްވެސް ރައީސް ވިދާޅުވިއެވެ. މީގެ އިތުރުން ވަކި ވަކި ރަށްރަށުގައި ހިންގިފައިވާ މަޝްރޫއުތަކާއި ކުރިއަށް ހުރި ގިނަ މަސައްކަތްތަކެއް ރައީސް ވަނީ ތަފްސީލު ކޮށްދެއްވާފައެވެ.


Kangana akee Bollywood ge "Number 1" Artist: Amitabh – adduLIVE\nNov 23, 2019, 23:16 ޝަބްނަމް ރަޝީދު\nކަންގަނާ ރަނައުތް އަކީ ބޮލީވުޑްގެ "ނަމްބަރު 1" އާޓިސްޓް ކަމަށް ބޮލީވުޑްގެ މަޝްހޫރު މެގަސްޓާރ ކަމަށްވާ އަމީތާބް ބުނެފިއެވެ.\nއަމީތާބް މިހެން ބުނެފައިވަނީ އޭނާ ހުށަހަޅައިދޭ މަޝްހޫރު ކުއިޒް ޝޯވ އެއްގައި ބައިވެރިންނާއި ކުރިމަތި ކުރުވި ސުވާލެއްގެ ޖަވާބަކީ ކަންގަނާ ކަން ހާމަ ކުރަމުން ކަމަށް ޓައިމްސް އޮފް އިންޑިއާއިން ބުނެފައިވެއެވެ.\nއެ ސުވާލުގެ ޖަވާބަށް އިޝާރާތް ކުރަމުން އޭގައި އިވޭ އަޑަކީ ކަންގަނާގެ އަޑު ކަމަށް އަމީތާބް ބުނެފައިވެއެވެ. އޭގެ އިތުރުން ކަންގަނާއާއި ބެހޭގޮތުން އިތުރަށް މައުލޫމާތު ބައިވެރިންނާއި ބެލުންތެރިންނަށް އަމީތާބް ވަނީ އަރުވާފައެވެ. އެ ގޮތުން ކަންގަނާ އަކީ ވަރަށް ރީތި އެކްޓްރެސްއެއް ކަމަށާއި އެއްވަނަ ނަމްބަރުގައި އުޅޭ އާޓިސްްޓް ކަމަށް އޭނާ ބުނެފައިވެއެވެ. އަދި ކަންގަނާ އަކީ ވަރަށް މަޝްހޫރު ތަރިއެއް ކަމަށް ވެސް އަމީތާބް ވަނީ ބުނެފައެވެ.\nކަންގަނާ އަކީ ގިނަ ފިލްމު ތަކަކުން ފެނި މަޝްހޫރު ވެފައިވާ ބޮލީވުޑްގެ މޫނެކެވެ. ކަންގަނާ މި ވަގުތު މަސައްކަތް ކުރަމުން ދަނީ "ޖަޔާލަލީތާ" ކިޔާ ފިލްމެއްގައެވެ. އެ ފިލްމު ތިން ބަހަކުން ރިލީސް ކުރުމަށް ވަނީ ހަމަޖެހިފައެވެ. އެއީ ތަމަޅަ، ހިންދީ އަދި ތެލުނގޫއެވެ.


ކުޑަކުދިންގެ ވާހަކަ 8: ޒުވާން އިމާމް – DhiSalafiyyah\n((إِذَا كَانُوا ثَلاَثَةً فَلْيَؤُمَّهُمْ أَحَدُهُمْ وَأَحَقُّهُمْ بِالإِمَامَةِ أَقْرَؤُهُمْ)) رواه مسلم\nމާނައީ: “އެބައިމީހުންނީ ތިންމީހުން ކަމުގައިވާނަމަ ފަހެ އެބައިމީހުންކުރެ އެކަކު އިމާމަކަށް ވާހުށިކަމެވެ. އަދި އެމީހުންކުރެ އިމާމަކަށް އެންމެ ޙައްޤުވެގެންވާ މީހަކީ އެމީހުންކުރެ ޤުރުއާން އެންމެ ހިތުދަސްމީހާއެވެ.”\n((يَؤُمُّ الْقَوْمَ أَقْرَؤُهُمْ لِكِتَابِ اللَّهِ فَإِنْ كَانُوا فِى الْقِرَاءَةِ سَوَاءً فَأَعْلَمُهُمْ بِالسُّنَّةِ فَإِنْ كَانُوا فِى السُّنَّةِ سَوَاءً فَأَقْدَمُهُمْ هِجْرَةً فَإِنْ كَانُوا فِى الْهِجْرَةِ سَوَاءً فَأَقْدَمُهُمْ سِلْمًا وَلاَ يَؤُمَّنَّ الرَّجُلُ الرَّجُلَ فِى سُلْطَانِهِ وَلاَ يَقْعُدْ فِى بَيْتِهِ عَلَى تَكْرِمَتِهِ إِلاَّ بِإِذْنِهِ)) رواه مسلم\nމާނައީ: “ބައެއްގެ އިމާމުކަން އެމީހުންކުރެ ﷲ ގެ ފޮތް އެންމެ ހިތުދަސްމީހާ ކުރާހުށިކަމެވެ. ފަހެ އެބައިމީހުން ޤުރުއާން ހިތަދަސްކުރުމުގައި ހަމަހަމަވެގެންވާނަމަ ފަހެ އެބައިމީހުންކުރެ ސުންނަތް އެންމެ ބޮޑަށް ދަންނަމީހާ އިމާމުކަންކުރާހުށިކަމެވެ. އަދި ސުންނަތް ދަތުމުގައި އެބައިމީހުން ހަމަހަމަވެގެންވާނަމަ ހިޖުރަކުރުމުގެ ގޮތުން އެންމެ އިސްމީހާ އިމާމުކަންކުރާހުށިކަމެވެ. އަދި ހިޖުރަކުރުމުގައި އެންމެން ހަމަހަމަވެގެންވާނަމަ އިސްލާމްވުމުގެ ގޮތުން އެންމެ އިސްމީހާ އިމާމުކަންކުރާހުށިކަމެވެ. އަދި މީހަކު އަނެއްމީހާގެ ވެރިކަމުގައި އޭނާގެ އިމާމަކަށް ނުވާހުށިކަމެވެ. އަދި އޭނާގެ ގޭގައި އޭނާގެ ތަންމަތީގައި އޭނާގެ ހުއްދައާއެކު މެނުވީ ނުއިށީންނަހުށިކަމެވެ.”\n(ދެނަމާދު ދޭތެރޭގައި މިސްކިތުގެ އިމާމް މިސްކިތައް ވަދެއްޖެއެވެ. އަދި އެވަޤުތު ޖަމާޢަތެއްގައި ކުޑަކުއްޖަކު ޢިމާމްވެ ނަމާދުކުރާތަން ފެނުނެވެ. އެމަންޒަރު ފެނުމާއިއެކު ހައިރާންވެގެން އެކުދިންނާ ދިމާލަށް ބަލަހައްޓައިގެން އިމާމް ހުއްޓެވެ. އެކުދިން ނަމާދުކޮށް ނިމުމުން، އިމާމް އެކުދިންނަށް އަތުން އިޝާރަތްކޮށްލާފަ ކައިރިއަށް އައުމަށް ބުންޏެވެ…)\n(ހުރިހާކުދިން އިމާމްގެ ގާތަށް އައެވެ.)\nކުދިން: އައްސަލާމް ޢަލައިކުމް\nއިމާމް: ވަޢަލައިކުމުއް ސަލާމް. ތިކުދިން ފެނުނީމަ ބޭބެ ވަރަށް އުފާވެއްޖެ. ތިކުދިންނަށް ވަޤުތު އޮވެއްޖެނަމަ ދެތިން ސުވާލެއް ކޮށްލަން ބޭނުން.\nކުދިން: ލައްބަ، ބޭބެ އަޅުގަނޑުމެންނާ ވާހަކަދައްކާލުމަކީ އަޅުގަނޑުމެންނަށް ލިބޭނެ ވަރަށް ބޮޑު އުފަލެއް.\nއިމާމް: ތިކުދިން ގޭގައި ނަމާދުނުކޮށް މިސްކިތަށް އައުމަށް މެދުވެރީ ކޮންކަމެއްތަ؟\nއިމާމަކަށް ހުރި ޒުވާންކުއްޖާ: އަޅުގަނޑުމެން ބޭނުންވަނީ ސުވަރުގެ ލިބުމަށް. އިމާމް އަޙްމަދުއާއި، އިމާމް ބުޚާރީ އަދި މުސްލިމް ރިވާކުރައްވާފައިވާ ޙަދީޘެއްގައި ވާކަމަށް އަޅުގަނޑުމެންގެ އުސްތާޛު ވިދާޅުވި: ރަސޫލުﷲ ޞައްލައް ﷲ ޢަލައިހި ވަސައްލަމަ ޙަދީޘްކުރެއްވެވިއެވެ. “މިސްކިތަށް ގޮސްފައި އަންނަމީހާއަށް ﷲ ސުވަރުގޭގައި މެހެމާންދާރީއެއް ތައްޔާރުކޮށްދެއްވާނެތެވެ. އެއީ އޭނަ ގޮސް އަންނަ ކޮންމެ ފަހަރަކުއެވެ.”\nއިމާމް: ތިކުދިން ކީއްވެތަ ވަކިވަކިން ނަމާދު ނުކުރީ؟\nޒުވާން އިމާމް: އެއީ ޖަމާޢާތުގައި ކުރާ ނަމާދުން ލިބޭ އިތުރު ދަރުމައާއި ސަވާބު ޙާޞިލުކުރަން ބޭނުންވާތީވެ.\nއިމާމް: ތިބުނީ ކޮން ސަވާބެއްތަ؟\nޒުވާން އިމާމް: ޖަމާޢަތުގައި ކުރާ ނަމާދުގެ ސަވާބު ވަކިވަކިން ކުރާ ނަމާދަށް ވުރެން 27 ގުނަ އިތުރުވެގެންވޭ. އިބްނު ޢުމަރު ވިދާޅުވި. ރަސޫލު ﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވެވިއެވެ. ((صَلاَةُ الْجَمَاعَةِ أَفْضَلُ مِنْ صَلاَةِ الْفَذِّ بِسَبْعٍ وَعِشْرِينَ دَرَجَةً)) رواه مسلم މާނައީ: “ޖަމާޢަތުގައި ކުރާނަމާދު އެކަހެރިކޮށް ކުރާނަދަށްވުރެ ހަތާވީސް ދަރަޖަ މާތްވެގެންވެއެވެ.”\nއިމާމް: ދެން އެހެންވިއްޔާ ބުނެދީބަލަ ކީއްވެތަ އެންމެންގެ މައްޗަށް އިމާމަކަށް އިސްވީ؟\nޒުވާން އިމާމް: އަޅުގަނޑުމެން ހުރިހާކުދިން ފުރަތަމަ އަޅާކިޔާލީ. އެންމެފުރަތަމަ ޢުމުރު ބަލައިލިއިރު ހުރިހާކުދިންވެސް އެއް ޢުމުރެއް، އަދި ޢިލްމީ ގޮތުންވެސް އެއްވަރު، ނަމަވެސް އަޅުގަނޑުމެންގެ ތެރެއިން މުޅި ޤުރުއާން އެއްކޮށް ހިތުދަސްކޮށްފަ ހުރި ހަމައެކަނި ކުއްޖަކީ އަޅުގަނޑު. އަޅުގަނޑު ޤުރުއާން ހިތުދަސްވާހަކަ ބުނުމުން ހުރިހާކުދިން އަޅުގަނޑު އިމާމަކަށް ހަމަޖެއްސީ.\nއިމާމް: ތިހުރިހާ ކުދިންނަކީވެސް ޤުރުއާން އެއްކޮށް ހިތުދަސްކޮށްފައިވާ ކުދިންތަކެއް ކަމުގައިވަނީނަމަ ދެން ކަންތައް ކުރާނީ ކިހިނެތް؟\nޒުވާން އިމާމް: އެހެންވެއްޖާ އަހަރުމެން އައްޔަންކުރާނީ އެންމެ ރީތި ކޮށް ކިޔަވާ އެންމެ އަޑު ރީތި އަޑު ގަދަ ކުއްޖާ.\nއިމާމް: ކޮއެފުޅުމެންނަށް ﷲ ބަރަކާތް ލައްވާށި! ﷲ ތިޔަކުދިންދެކެ ލޯބިވެވޮޑިގަންނަވަށީ! ހުރިހާކުދިން އަވަހަށް މަޑުމައިތިރިކަމާއެކު ގެއަށްދޭ.\nޒުވާން އިމާމް: ﷲ ބޭބެއަށް ހެޔޮކަންތައްތައް އިތުރުކޮށްދެއްވާ، ﷲ ބޭބެއަށް ރުހިވޮޑިގަންނަވާށި!\n(ހުރިހާ ކުދިން އިމާމް ބޭބެއާ ސަލާމްކޮށްލަމުން..)\nހުރިހާކުދިން: އައްސަލާމް ޢަލައިކުމް.


Cycle Ah Genai Amilla Badhalthakaai Eku Kuriah Othee Bodu Uhmeedheh - Vaguthu\nހުރިހާ އަދަދެއް މައްޗަށް، ކޮންޓްރޯލް ކުރުން މަޖުބޫރު - 8 ގަޑިއިރު ކުރިން\nސައިކަލަށް ގެނައި އަމިއްލަ ބަދަލުތަކާއިއެކު ކުރިއަށް އޮތީ ބޮޑު އުއްމީދެއް\n4 މަސް ކުރިން ( ޖެނުއަރީ 3, 2021 )\nޖޯ ތައާރަފްކުރި ސައިކަލް\nދިވެހިރާއްޖެ އުފެދިފައި ވަނީ ޖަޒީރާ ރަށްތަކެއްގެ މައްޗަށެވެ. އާބާދީ ބޮޑެތި ރަށްތަކާއި އާބާދީގެ ގޮތުން ވަރަށް މަދު ބަޔަކު ދިރިއުޅެމުން ދާ ރަށްތަކުގެ މައްޗަށެވެ. ތަރައްގީ ވިދުވަރުން ދިއްލަމުން ދާ ރަށްތަކާއި ތަރައްގީގެ ކުލަވަރެއް ނެތް ރަށްތަަކުގެ މައްޗަށެވެ. ދުނިޔޭގެ ޗާޓުގައި ތިކިތިކި ތަކެއްގެ ގޮތައް އަހަރެމެންގެ ވަޒަން އުކައިލެވިފައި ވީނަމަވެސް މި ފަސްގަނޑުގައި ދިރިއުޅެމުންދާ ދިވެހިންނަކީ ހުނަރުވެރި ގާބިލް ބައެކެވެ.\nނަމަވެސް ހިތާމައަކީ އެ ހުނަރުވެރިކަމުން ގައުމު އާރާސްތުކޮށް ކުރިއެރުވުމަށް ސިޔާސީ އެއްވެސް ފަރާތެއްގެ ވިސްނުން ނެތް ކަމެވެ. އަބަދުވެސް ބަރޯސާވެވެނީ ބިދޭސީންނަށެވެ. އަމިއްލަ ފަސްގަނޑުގައި ތިބި ހުނަރާއި ގާބިލްކަމާއި މެދު ޝައްކުކޮށް ސުވާލު އުފައްދައެވެ.\nފުވައްމުލަކުގެ ރީތި ވާހަކަ އާއި އެ ރަށުގެ ޗާލު ކަމުގެ ވާހަކަތައް އަބަދުވެސް އަޑު އަހަމެވެ. އެ ރަށަކީ ހުރިހާ ގޮތަކުން ވެސް ތަފާތު ރަށެއްކަމަށް އަޑު އަހަމެވެ. އެގޮތުން ދިވެހިންގެ ހުނަރާއި ގާބިލްކަމަށް ގޮންޖަހާލި ވެރިންނަށް ބަހާއި އަމަލުން ރައްދެއް ދީފައި މިވަނީ އެ ފަސްގަނޑަށް އުފަން ވައިލެޓް ވިލާ އިބްރާހިމް މުސްތޮފާ (ޖޯ) އެވެ.\nޖޯ ވަނީ މީގެ އަހަރު ތަކެއް ކުރިން ފުވައްމުލަކު ކޯޓުގެ ކާތިބުކަން ކޮށްފައެވެ. އަދި އުމުރުން 35 އަހަރުން ފެށިގެން ހަތަރު ފަސް އަހަރު ކޮންސްޓްރަކްޝަން މަސައްކަތުގައި މަސްއޫލުވެ އުޅުފައިވެއެވެ.\nޖޯއަކީ ފުވައްމުލަކު ރައްޔިތުންނަށް އާ ނަމެއް ނޫނެވެ. ރަށުތެރޭގައި ގިނަ ބަޔެއްގެ ލޯތްބާއި އަޅާލުން ހޯދާފައިވާ މީހެކެވެ. އެކުވެރި އަދި މަޖާ މިޖާޒެއްގެ މީހެކެވެ.\nޖޯގެ ނަން ރާއްޖޭގެ ތާރީހުގައި ފަވާލެވިގެން ދިޔައީ އޭނާގެ ހުވަފެނުގައި ކުލަޖެހުމާއި އެކުއެވެ. ތަފާތު އިޖާދުތައް ކުރުމަށް އަބަދުވެސް ޝައުގުވެރިކަން ހުންނަ ޖޯ، އޭނާގެ ދަތުރު ފެށީ މީގެ2އަހަރު ކުރިންނެވެ. ޖޯ ވަނީ ދެއަހަރު ތެރޭގައި އޭނާގެ އަމިއްލަ މަސައްކަތުން ސައިކަލެއް އީޖާދުކޮށްފައެވެ.\nމި ކާމިޔާބީއާއި ގުލޭ ގޮތުން އޭނާ "ވަގުތު" އަށް މައުލޫމާތު ދެމުން ބުނީ އެ މަސައްކަތަށް ގިނަ ބަޔެއްގެ އެހީތެރިކަމާއި އެއްބާރުލުން ލިބިގެން ދިޔަ ކަމަށެވެ.\n2 އަހަރުގެ މަސައްކަތާއި ގުޅޭ ގޮތުން އޭނާ ބުނީ މި މަސައްކަތް ފެށުނީ ހަލާކުވެފައިވާ ބާ ޕަލްސާއެއް މީހަކު އެއްލާލާން ނެރެފައި ހުއްޓާ އޭނާއަށް ލިބުނު ހިސާބުން ކަމަށެވެ. އެވަގުތުން ފެށިގެން އެކި ޑިޒައިންތަކުގެ ސައިކަލްތައް އޭނާގެ ވިސްނުމަށް އައި ކަމަށާއި އެ ބާސައިކަލް މަރާމާތުކޮށް އަމިއްލަ ޑިޒައިނަކަށް ބަދަލުކުރުމުގެ ހިޔާލު އައި ކަމަށް އޭނާ ބުންޏެވެ.\nމި މަސައްކަތައް ކޮށްފައިވަނީ ދެގަރާޖެއްގައި މަސައްކަތް ކުރަމުންދާ މެކޭނިކުންގެ އެހީތެރިކަމާއި އެކު ސައިކަލުގެ މޮޑީފިކޭޝަންއަށް ބޭނުންވާ އެއްޗިއްސާއި އެކި ވަރުގެ ބަދަލުތައް ގެނެސްގެން ކަން އޭނާ ފާހަގަކުރެއްވިއެވެ.\n"އެދެ ގަރާޖުން އަޅުގަނޑަށް މަސައްކަތްކޮށްދިނީ. އެމީހުން ހަމަ އެމީހުންގެ މެކޭނިކުން ލައްވާ އަޅުގަނޑު ބުނާ އެއްޗެއް ހައްދާދިނީ" ޖޯ ކިޔައިދިނެވެ.\nޖޯ ބުނި ގޮތުގައި މި ސައިކަލްގެ މަސައްކަތް ލަސްވެގެން ދިޔައީ ގަރާޖްގެ މަސައްކަތްތައް ގިނަކަމުންނެވެ. އޭނާ އިޖާދުކުރި ސައިކަލަށް ބޭނުންވާ ބައިތައް ތައްޔާރު ކުރީ އޭނާގެ ތަސައްވުރުގައިވާ ފަދައިން ކުރެހުންތަކެއް ކުރަހާގެން މެކޭނިކުންނާއި ހިއްސާކޮށްގެން ކަމަށް އޭނާ ބުންޏެވެ.\nވިސްނުން އައި ގޮތް\nއަމިއްލަ ޑިޒައިނެއްގެ ސައިކަލެއް އުފެއްދުމުގެ ހިޔާލު އައީ މީހުން ތަފާތު ވައްތަރުގެ ސައިކަލުތައް ދުއްވާތަން ފެނިފައި ކަމަށް ޖޯ ބުންޏެވެ. އޭނާވެސް ބޭނުންވީ އަމިއްލަ ބްރޭންޑެއްގެ އާ ޑިޒައިނެއް ތައާރަފްކުރަން ކަމަށާއި އެހެން ހުއްޓާ މީހަކު އެއްލާލަން އުޅުނު ޕަލްސާއެއް ލިބުމުން ދެކުނު ހުވަފެނުގައި ކުލަޖެއްސުމަށް މަސައްކަތް ފެށި ކަމުގައި އޭނާ ބުންޏެވެ.\n"ހިޔާލު އައި އެކިމީހުން އެކި ވައްތަރުގެ ސައިކަލް ދަުއްވާތަން ފެނިފައި. އަޅުުގަނޑުވެސް ބޭނުންވި އަމިއްލަ ޑިޒައިނެެއްގެ ސައިލެއް ތައާރަފް ކުރަން. އެހެން އެ ވިސްނުމުގައި ހުއްޓާ ހަލާކުވެގެން އެއްލާލަން އުޅުނު ބާ ޕަލްސާ ގަނޑެއް ލިބުނީ" ޖޯ ބުންޏެވެ.\nމި މަސައްކަތް ކުރަމުން ދިޔައިރު ގިނަ ބަޔެއްގެ ފާޑުކިޔުންތައް އޭނާއަށް އަމާޒުވެގެން ދިޔަ ކަމުގައި ޖޯ ބުންޏެވެ. އޭނާ ބުނި ގޮތުގައި މިއީ ވާނެ ކަމެއް ނޫން ކަމަށް ގިނަ ފަރާތްތަކެއް ބުނަމުން ދިޔައިރު ހިއްވަރު އެލުވާނުލާ މަސައްކަތް ކުރި ގެންދިޔަ ކަމަށާއި ނުވާނެ ކަމަށް ދެކުނުފަރާތްތަކަށް ވާނެ ކަމެއް ކަމެއްގެ ގޮތުގައި ސާބިތުކޮށްދިން ކަމަށް އޭނާ ބުންޏެވެ.\nޖޯ އުފެއްދި ސައިކަލަކީ ފުވައްުލަކުގެ ތަސްވީރުތައްވެސް ސައިކަލުން ފެނިގެންދާނެ ފަދަ ގޮތަކަށް ޑިޒައިިންކޮށްފައިވާ ސައިކަލެކެވެ. އެގޮތުން ފުވައްމުލަކަކީ ރާއްޖޭގެ އެންމެ މަގުބޫލު "ޝާކް ޑެސްޓިނޭޝަން" ކަމުން ސައިކަލުގެ ޕެޓްރޯލް ޓެންކްގައި އޭނާވަނީ އެ ތަސްވީރު ކުރަހާފައެވެ. ފެންނަ ފެނުމަށް ސައިކަލް އެންމެ ވައްތަރީ ޖީއެންގެ ޑިޒައިނާއެވެ. ނަމަވެސް އެ ޑިޒައިން ވަރަށް ބޮޑަށް މޮޑިފައިކޮށްފައި ހުރިކަން ފާހަގަކޮށްލެވެއެވެ.\nޖޯގެ އިއުތިމާސް އަދި ތަސައްވުރު\nޖޯ ބުނީ އަގުބޮޑެތިކޮށް ބޭރު ގައުމުތަކުން ސައިކަލް ގަތުމުގެ ބަދަލުގައި ސައިކަލް އީޖާދުކުރުމަކީ ދިވެހިންނަށް ވާނެ ކަމެއް ކަމަށެވެ. ސައިކަލް ބާވެގެން ނުވަތަ ހަލާކުވެގެން އެއްލާލުމުގެ ބަަދަލުގައި އެ ސައިކަލު ރީބްރޭންޑް ކޮށްގެން ބޭނުން ކުރުމަކީ ނުވަތަ ވިޔަފާރީގެ ބާޒާރުގައި ވިއްކާލުމަކީ އާމްދަނީ ހޯދޭނެ އިތުރު މަގެއް ކަމަށް އޭނާ ދެކެއެވެ.\n"އަޅުގަނޑު ބޭނުންވަނީ ބާވެފައި ހުންނަ ސައިކަލްތައް ރީބްރޭންޑްކުރުމަށްފަހު ރާއްޖޭގެ މާކެޓުގައި ވިއްކޭނެ ނިޒާމެއް ރާއްޖޭގައި ގާއިމް ކުރުން. އޭރުން ރާއްޖެއިން ބޭރުން އަގުބޮޑުކޮށް ގެނަން ސައިކަލުތައް މަދުވެގެން ދާނެ" ޖޯ ބުންޏެވެ.\nރާއްޖޭގައި މިހެން ހަލާކުވެފައި ހުންނަ އެއްޗެހި ހަދައިގެން ވިޔަފާރީގެ ބާޒާރަށް ނެރޭ ދުވަހަކީ ޖޯ އެންމެ ދެކެން ބޭނުންވާ ދުވަސްކަމުގައި އޭނާ ފާހަގަކުރެއްވިއެވެ.\nޖޯ މިވަނީ ދިވެހިންނަކީ ހުނަރުވެރި އަދި ގާބިލް ބައެއްކަން ސާބިތުކޮށްދީފައެވެ. އަދި ރާއްޖެއަށް އާމްދަނީ ހޯދިދާނެ އިތުރު ގޮތެއްގެ ވިސްނުން ހިއްސާކޮށްފައެވެ.\nއަޒްމީން - ފުޓްބޯޅަ ނުކުޅެވުނަސް، ފުޓްބޯޅަ "ކިޔައިދޭން" އެއްވަނަ!\n40 މިނެޓް ކުރިން\nޝުރާއު: ހަގު ފޮޓޯގްރާފަރު، މީޑިއާގެެ އެންމެ އުހުގައި!\nނިޝީގެ ކޭކުތައް: ތަފާތު އެތައް ވައްތަރެއް، އެތައް ރަހައެއް\nޖެނުއަރީ 3, 2021 10:26\nއެއްގަމުގަދުއްވާ އުޅަނދުފަހަރު ބަދަލުތައް ގެނެސްގެން މޮޑިފައިކޮށްގެން ދުއްވުމަކީ އެއްގަމުގެ އުޅަނދުފަހަރުގެ ގަވައިދުގައި ކަނޑައެޅިގެން މަނާކޮށްފައޮތް ކަމެއް.\nޖެނުއަރީ 3, 2021 11:22\nޖޯގެ މަސައްކަތް ސަޅި އެކަމަކު، ވަގަށްނަގައިގެން ސައިކަލް މޮޑިފައިކޮށް ވިއްކުމަކީ މަނާކަމެއް އަދި ގިނަބަޔަކަށް ގެއްލުންލިބޭ ވަގުވިޔަފާރީއެއްކަމުން އިންތިހާއަށް ދެރަވޭ!\nޖެނުއަރީ 3, 2021 11:31\nދެން ތި މޮޑިފައިކޮށްގެން ދުއްވަން އިންދާ އިންޖީނު ހުއްޓި އެކްސިޑެންޓެއްވެއްްޖެޔާ ތިޔަ ޖޯ އެއް އަންނާނެތަ\nފައިސާއެއްކޮށްގެން ނޫނީ ލޯނެއް ނަގައިގެން އާ ސައިކަލު ގަތިއްޔާ މާ ރަނގަޅު\nމުހައްމަދު ބިން އިއްލެ\nޖެނުއަރީ 3, 2021 12:20\nސައިކަލައް ވުރެ މީހާގެ ހެދުމުގެ މޮޑިފިކޭޝަން މާ ގަދަ ސަޅި\nޖެނުއަރީ 3, 2021 12:44\nޖޯގެ މިސައިކަކީ އޮޅުވާލުމެއް\nޖެނުއަރީ 3, 2021 12:51\nކިތަންމެ މޮޑިފައި ކުރިޔަސް އަސްލަކީ ޖީއެން. ޔަގީން 90 ޕަސެންޓް މިގޮތަށް ބުނާނެ. ޖީއެން ނޫނީ އެނޫން ސައިކަލެއްގެ ބައިތައް ހިމެނިޔަސް އަސްލު އަމިއްލަ ޑިޒައިން ބޮޑީ އެއް ހެދީމަ އެ އަމިއްލަ ވަންތަ ވާނި.\nޖެނުއަރީ 3, 2021 13:15\nތިޔަ ސައިކަލަށްވުރެ އަރައިގެން އިން ބޫޓުގެ ޑިޒައިން މާ ސަޅި. ޢަޅެ ތިޔަބޫޓްގެ މައުލޫމާތުވެސް ހޮމަނާލިނަމަ.\nޖެނުއަރީ 3, 2021 13:26\nމީ ތަ ވަގުން ނަގާ ސައިކަލުތައް ނުފެންނަ ސަބަބު 🥺 މީނަ މޮޑިފައި ކޮށްގެން ވިއްކަނީ ؟ ޕަކާސް\nޖެނުއަރީ 3, 2021 14:23\nޖެނުއަރީ 3, 2021 16:42\nމީކީ އަމިއްލަ އުފެއްދުމެއް ނޫން ... އެހެން ބައެެއްގެ ޢުފެއްދުން ވަގައްނަފައިގެން އަމިއްލަ މޮޑިފިކޭޝަންތަކެއް ގެނަސް ގެން ތިޔައުޅެނީ ... ތިޔަކަހަލަގެ ކިތަންމެ މޮޑިފިކޭޝަންތަކެއް އެބަ ހުރި ރާއްޖޭގަ ..”ކަސްޓަމް ޗޮޕަރ“ ބައިކް ތައް ރާއްޖޭގަ ވަރަށް ގިނަ\nޖެނުއަރީ 3, 2021 20:19\nކޮއްކޯ އިއުތިމާސެއް ނޫން! އިލްތިމާސް.\nޖެނުއަރީ 3, 2021 21:46\nޖޯޖޯ އެކްޝަން ސެޓިސްފެކްޝަން ކެންޑީ އެޕަލް ޓްރީ\nޖެނުއަރީ 3, 2021 21:48\nތިކަމެއް ރާއްޖެއަކު ނުވާނެ ބޮޑު ވަގެއްގެ ގޮތުގަ ލޭބަލް ވާން ތިޔާ އުޅެނީ\nޖެނުއަރީ 5, 2021 06:59\nދަތް ކޮށްޓާ އިލޮށި ނު އުފެއްދޭ ޤައުމެއްގެ ވާހަކަ މިތާ ތި ދައްކަނީ.\nޖެނުއަރީ 8, 2021 00:44\nޤާނޫނު ގަ އެބުނާ މޮޑިފައި ގެ މާނައަކީ އަމިއްލަ ނަމެއްގެ ގޮތުގަ އެއްޗެއްގެ އަސްލު ބަދަލު ކުރުން ކަމަށް ވެދާނެ . މީގަ އަސްލަކީ އަދިވެސް ޕަލްސާ ކަމުގައި ބަލާނަމަ ގޯހެއް ނެތް. ދެން ސައިކަލަށް ބަދަލު ގެނައުމަކީ އެމީހެއްގެ އަމިއްލަ ކަމެއް. އަމިއްލަ މުދަލެއް ވީމަ. ޚިޔާލެއް. ޤާނޫނުގަ އޮތީ ކީކޭ ކަން ނުބަލަން.


Dheewaana2(44 vana bai) – adduLIVE\nދީވާނާ2(ސައުރަޔާޅީސްވަނަބައި)\n1 May 01, 2019, 11:27 ޝައިން\nއާއިންގެ އެދުމަށް ޝައުން އޭނާގެ ނުނިމިހުރި މަސައްކަތް ރައުހާއާއި ހަވާލުކުރުމަށްފަހު އާއިންގެ މަސައްކަތުގައި އޭނާ ބައިވެރިވިއެވެ. މަސައްކަތުގައި އަވަދިނެތި އުޅެމުން ދިޔައިރު ދޭތެރެ ދޭތެރެއިން އަދްޔަން ގުޅައެވެ. ނުވަތަ މެސެޖުކޮށްލައެވެ. ޝައުން އަދްޔަންގެ ކޯލުތަކަށް ކުރުގޮތަކަށް ޖަވާބުދީ ހަދަމުން، މެސެޖްތަކަށް ރައްދުދެމުން ދިޔަނަމަވެސް އާއިންއަށް އެއިން ކަމެއް އެނގޭކަމަކަށް ނުހަދައެވެ. އަދި އެއިން ކަމަކާމެދު ސުވާލުކޮށެއްވެސް ނުހަދައެވެ. އެހެންކަމުން ޝައުންގެ ހިތަށް ކޮންމެވެސް ވަރެއްގެ ހަމަޖެހުމެއް ލިބުނެވެ.\nއެތައްއިރަކު މަސައްކަތް ކުރުމަށްފަހު ޝައުން ފާޚާނާއަކަށް ދިޔަ ދަނޑިވަޅުބަލާފައި އާއިން ޝައުންގެ ފޯނުނެގިއެވެ. ޕާސްވޯޑާއިމެދު ޝައްކުކަމެއްގައި ހުރެވެސް އޭނާއަށް ހީވާ ޕާސްވޯޑް ޖަހާލުމާއެކު ފޯނު ހުޅުވުނެވެ. ޝައުން އަބަދުވެސް ޕާސްވޯޑަކަށް ބޭނުންކުރަނީ އާއިންގެ އުފަންތާރީޚެވެ. އަދިވެސް ޝައުންގެ އެ އާދަ ބަދަލުނުވާކަން އެނގުމުން އާއިންއަށް ހިނިތުންވެލެވުނެވެ. އާއިން އަވަސް ހަރަކާތަކާއެކު ޝައުންގެ ފޯނު ހާވަންފެށިއެވެ. ވައިބަރ އަށްވަދެ މެސެޖްތައް ބަލަމުން ދަނިކޮށް އަދްޔަން ފޮނުވާފައިވާ މެސެޖްތަކާއި ފޮޓޯތައް އޭނާގެ ލޮލުގައި އަޅައިގަތެވެ. އެފޮޓޯތަކަށް ރަނގަޅަށް ބަލާލުމުން އޭނާގެ ދެލޯބޮޑުވެގެން ދިޔައެވެ. އަދި އަދްޔަންގެ ނުބައިކަމާމެދު ހިތުގައި އުފެދުނު ރުޅީގެ ސަބަބުން އަލިފާނު ރާޅެއް އޭނާގެ އެތެރެހަށީގައި ދުވެލިއެވެ. އޭނާ އެފޮޓޯތައް އޭނާގެ ފޯނަށް ފޮނުވާލުމަށްފަހު ޝައުންގެ ފޯނު ކުރިންވެސް އޮތްތަނުގައި ބޭއްވިއެވެ. އޭރު އޭނާހުރީ އިންތިހާއަށް ރުޅިއައިސްފައެވެ. އަދްޔަންގެ ކުޅިގަނޑުގެ ހަޤީޤަތް އެނގުމުން ވަގުތުން ގޮސް އަދްޔަންގެ ލަފްގައި ހިފައި އޮފީހުން ބޭރުކުރަންވެސް ހިތަށްއެރިއެވެ. ނަމަވެސް އޭރުން މަސްލަހަތު އިތުރަށް ގޯސްވާނެކަން އެނގުމުން އޭނާ ވިސްނުންތެރިކަމާއެކު މައްސަލަ ހައްލުކުރަން ނިންމިއެވެ. ނަމަވެސް އެއްވެސް ހާލެއްގައި ޝައުންއާއި އަދްޔަން ކައިވެނިކުރުން އެއީ ވާނެކަމެއް ނޫނެވެ. އޭނާގެ ހަށީގައި ފުރާނަ ހުރިހާ ހިނދަކު އެކަން އެގޮތަށް ވިޔަކަ ނުދޭނެއެވެ.\nޝައުން ފާޚާނާއިން ނުކުތްއިރު އާއިން ކުރިންވެސް އިންގޮތަށް މަސައްކަތައިގެން މަޝްއޫލުވެއިނެވެ. އެހެންކަމުން ޝައުންވެސް އައިސް އޭނާގެ މަސައްކަތް ފެށިއެވެ.\n" ކޮބާ ސައިބޯންދާކަށް ނުވޭތަ؟…ހާދަ ބަނޑުހައޭ…" ޝައުންއަށް ބަލާލަމުން އާއިން ބުނެލިއެވެ.\n" ހިނގާދާން…" ޝައުންވެސް ބުނެލިއެވެ.\nދެމީހުން އެކުގައި ބޭރަށް ނުކުމެގެން ލިފްޓަށް އަރަނިކޮށް ދުވެފައި ކަހަލަ ގޮތަކަށް އަދްޔަން އައިސް ލިފްޓަށް އެރިއެވެ.\n" ހާދައިރެއްވެއްޖެއޭ އަހަރެން އިންތިޒާރު ކުރާތާ؟….ހާދަބިޒީކޮށްލައިގެން ކީއްތަ ތިކުރަނީ؟…" އާއިން ފެންނަކަމަށްވެސް ނުހަދައި ޝައުންގެ އަތުގައި ހިފާލަމުން އަދްޔަން އެހިއެވެ.\nއެމަންޒަރު ފެނިފައި އާއިންގެ ލޭ ކެކިގެން ދިޔައެވެ. ނަމަވެސް ފެންނަކަމަށްވެސް ހަދާނުލައި އޭނާ ހުއްޓެވެ. އާއިންގެ ކުރިމަތީގައި އަދްޔަން އުޅެގަތްގޮތުން ޝައުންހުރީ އުނދަގޫވެފައެވެ. އާއިން ހިތްހަމަ ނުޖެހޭނެވަރު އޭނާއަށް އިހުސާސްކުރެވެއެވެ. ނަމަވެސް އާއިން އަޅާނުލައި ހުރީތީ ޝައުންހުރީ ހައިރާންކަމެއްގެ ތެރޭގައެވެ. އަދްޔަން ޝައުންއާއި އެކި އެކި ވާހަކަދައްކަމުން ދިޔައިރުވެސް ޝައުން ހަމައެކަނި އާހޫން ކިޔާލުމަކުން ފުއްދާލައެވެ.\n" މިއަދު ހާދަފާޑަކަށް ހުރި ދުވަހެއް….ބޮސްހުރީމަ ބިރުންތަ ތިހުރީ؟…ކޮންކަމަކާ ބިރުގަންނަނީ؟…މިހާރު ތީ އަހަރެންގެ ވާންއުޅޭ އަނބިމީހާއެއްނު…..އެކަމު އަދިވެސް ހާދަބިރުންނޭ ތިއުޅެނީ…" އާއިން އަށް އިއްވުމަށްޓަކައި ގަސްތުގައި އަދްޔަން ބުނެލި ޖުމްލައިން، ޝައުން ބިރުގަތެވެ. އެހާ އަވަހަށް އާއިންއަށް އެކަން އެނގޭކަށް އޭނާ ބޭނުމެއްނޫނެވެ. ދެން އާއިން ކައްތައްކުރާނެ ގޮތެއްނޭނގިފައި އޭނާގެ ހިތް ތެޅެންފެށިއެވެ.\n" އަދްޔަން ތިހާ އެކްޓްކުރަން މޮޅުއިރު ކީއްވެތަ ފިލްމުކުޅެން ނުފަށާ ތިހުންނަނީ؟…ހަމަގައިމުވެސް ވަރަށް މަޝްހޫރުވާނެ….މިއޮފީހުގަ ތިގޮތަށް ތަމްސީލުކުޅުމަކުން ކުރިއެރުމެއްވެސް ނުލިބޭނެ…ވަގުތުބޭކާރު ކުރުމުގެ މާނައެއްނެތެއްނު…" އެންމެފަހުން ކެތްނުވެގެން އާއިން ބުނެލިއެވެ. އާއިންގެ މަލާމާތުގެ އަޑުއިވިފައި އަދްޔަން ރުޅިއައެވެ.\n" ކަލޭ ހީކުރަނީ މަމިކުޅެނީ ތަމްސީލެއްކަމަށްތަ؟….ދެލޯހުޅުވާފަ ނިކަން ރަނގަޅަށް ބަލާބަލަ! މިއީ ހަޤީޤަތެއް…..އަހަރެން މިއުޅެނީ ޝައުންއާ ކައިވެނިކުރަން….ބަލަން ހުންނާތި! ގިނަދުވަހެއްނުވެ ޝައުން އަހަރެންގެ މީހަކަށް ހަދާނަން….ދޯ މަގޭލޯބީ…ނިކަން މިފިރިހެނާއަށް ބުނެދީބަލަ ހަޤީޤަތަކީ ކޮބައިކަން…" ވަރަށް ފަޚްރުވެރިކަމާއެކު އަދްޔަން ބުނެލިއެވެ.\n" އަދްޔަން އިހަށްދޭ….އަހަރެން ފަހުން ގުޅާނަން….މިއަދު ވަރަށް ބުރަކޮށް މިއުޅެނީ….ފަހުން ތިވާހަކަ ދައްކާނީ…ޕްލީޒް…" ވަރަށް މަޑުމަޑުން ޝައުން ބުނެލިއެވެ.\n" އަދިވެސް މީނަ ދެކެ ބިރުންތަ ތިއުޅެނީ؟…ކީއްވެތަ އޭނަކުރިމަތީގަ ތިހާ ފިނޑިވެގެން ތިއުޅެނީ؟….ހިނގާ އަހަރެންނާއެކު ސައިބޯންދާން…އަހަރެންވެސް މިހުރީ ސައިވެސްނުބޮއެ، ޝައުންގެ އިންތިޒާރުގަ…" އާދޭހުގެ ރާގަކަށް އަދްޔަން ބުނެލިއެވެ.\n" ޝައުންދާނީ އަހަރެންނާއެކު….އޭނާއައީވެސް އަހަރެންނާއެކު….ކަލޭ ކޮންމެވެސް އެހެންމީހަކު ހޯދާ ސައިބޯންދާން..އާދޭ ޝައުން…" ޝައުންގެ އަތުގައި ހިފައިގެން ލިފްޓުން ނުކުންނަމުން ހަރުކަށިކަމާއެކު އާއިން ބުނެލިއެވެ. އާއިންއާއި ޖަދަލުކުރަން އަދްޔަން ބޭނުންވި ނަމަވެސް، ޝައުން ލޮލުގެ އިޝާރާތުން އެކަން މަނާކުރުމުން އޭނާ ހިމޭންވިއެވެ.\n" މަރުޙަބާ!…" ތަންކޮޅަކަށް ގޮސްފައި ޝައުންގެ އަތުން ދޫކޮށްލަމުން އާއިން ބުނެލިއެވެ.\n" ކޮންކަމަކަށް؟.." ހައިރާންވެފައި ޝައުން އަހާލިއެވެ.\n" ކައިވެނިކުރަން އުޅޭތީ…..ނުވެސްބުނަމެއްނު އޭނަ އެހާކަމުދިޔަ ވާހަކައެއް….އޭނަޔާ ކައިވެނިކުރާ ހިސާބަށް ދިޔައިރުވެސް އަހަރެންނަށް ރޭކާވެސްނުލާ….އަހަރެން ހީކުރީ ކޮންމެވެސް ވަރެއްގެ ޙައްޤެއް އަހަންނަށްވެސް ލިބިގެންވާކަމަށް…." އަދްޔަންގެ ހަޤީޤަތް އެނގުމުން ރުޅިއައިސްފައި ހުރިނަމަވެސް ވަރަށް އާދައިގެ ގޮތަކަށް އާއިން ވާހަކަ ދެއްކިއެވެ.\n" އާން…އަހަރެން ބޭނުމެއްނޫން އަދި އެވާހަކަ ދައްކާކަށް….އަހަރެންގެ އަމިއްލަ ޒާތީ ކަންކަމާ އާންވެސް ނުބެހުން އަހަރެން އެދެނީ….ކޮންމެމީހަކީވެސް ވަކި ތަފާތު ވަކި ފަރުދެއް….ކޮންމެމީހަކުވެސް ހަމައެކަނި އެމީހެއްގެ އަމިއްލަ ބާރުފޯރާ ޒާތީކަންކަން ހުންނާނެ…އަހަރެންވެސް އާންގެ ޒާތީ ދިރިއުޅުމަކާ ނުބެހެމެއްނު….އެހެންވީމަ އަހަރެންވެސް އެދެނީ އަހަރެންގެ ޒާތީ އެއްވެސް ކަމަކަށް އާންވެސް ފާޑެއް ނުކިޔުން…." ޝައުން އޭނާ އެދޭގޮތް ވަރަށް ސާފުކޮށް ހާމަކުރިއެވެ.\n" އެންމެ ރަނގަޅު…ވަރަށްބޮޑަށް މާފަށްއެދެން އެހެން ބުނެވުނީތީ….މިހާރު އެނގިއްޖެ ޝައުންގެ ދިރިއުޅުމުގަ އަހަރެންނަކީ އެއްވެސް އަހަމިއްޔަތުކަމެއް ލިބިގެންވާ މީހެއްނޫންކަން….ޝައުންގެ ދިރިއުޅުމަށް ޝައުންއަށް މަރުޙަބާ….ހިނގާ ސައިބޯންދަމާ…" ދޮރާދިމާއަށް ހިނގައިގަންނަމުން އާއިން ބުނެލިއެވެ. ޝައުން މޮޅިވެރިކަމާއި ހިމޭންކަމާއެކު އާއިންގެ ފަހަތުން ހިނގައިގަތެވެ.\nކާރުގައިތިބިއިރު ދެމީހުންވެސްތިބީ ވިސްނުމަކަށް ގެއްލިފައެވެ. އާއިން ވިސްނަމުން ދިޔައީ ޝައުންއާމެދުގައެވެ. ޝައުންއަށް އެވަރުގެ ބޮޑުކަމެއް ކުރިމަތިވުމުންވެސް އާއިންގެ ގާތުގައި ނުބުނީތީ އޭނާ އިންތިހާއަށްދެރަވެ ރުޅިވެސް އައެވެ. ޝައުން އޭނާ ދުރުކޮށްލާފައިވަނީ، ޝައުންގެ ތަކުލީފުތައްވެސް އޭނާގެ ހިތާ ހަމައަށް ނުފޯރާވަރަށެވެ. އެހުރިހާ ކަމަކާ ޝައުން އެކަނި ކުރިމަތި އެލަނީ ކީއްވެގެން ހެއްޔެވެ؟ އެވަރުގެ ހިތްވަރެއް ޝައުންއަށް ލިބުނީ ކިހިނެއް ހެއްޔެވެ؟ އަމިއްލަ ދިރިއުޅުން ޤުރުބާންކޮށްފައި ނުބައި ނުލަފާ ފިރިހެނެއްގެ އުނގަށް ފުންމާލަން ޝައުން ގަސްތުކުރީ ކީއްވެގެން ހެއްޔެވެ؟ އޭނަގެ އަތުގެ ތެރެއިން ޝައުންއަށް ހިމާޔަތް ލިބެން އޮއްވައި އޭނާ އެހާ ދުރުކޮށްލީ ކީއްވެގެން ހެއްޔެވެ؟\nއަނެއްކޮޅުން ޝައުންވެސް ވިސްނަމުން ދިޔައީ އާއިންއާމެދުގައެވެ. އޭނާ އެވަރުގެ ބޮޑު ޤުރުބާނީއެއް އެވަނީ ހަމައެކަނީ އާއިންއަށްޓަކައެވެ. އާއިންއަށް އެކަން އެނގޭނެނަމައެވެ. އޭނާގެ ހިތުގައި އާއިންއަށް ދެވިފައިވާ މަޤާމު އާއިންއަށް ތަސައްވަރުވެސް ނުކުރެވޭނެއެވެ. އަމިއްލަ ނަފްސަށްވުރެ ބޮޑަށް އާއިންގެ ސަލާމަތާއި ރައްކާތެރިކަމަށް އޭނާ އެދެއެވެ. އެލޯބި ނުލިބުނު ނަމަވެސް އުމުރަށްވެސް އޭނާގެ ހިތުގައި ރައްކާކުރެވިފައިވާނެއެވެ.\nކުއްލިއަކަށް ސައިކަލެއް ކުރިމައްޗަށް އެރުމުން ސިހިފައި އާއިންއަށް ބުރެކި ޖައްސާލެވުނެވެ. އެވުތު ޝައުންވެސް ސިހިފައި ބަލާލިއެވެ.\n" މާދުރަށްތަ މިތިބީ އާދެވިފަ؟…" ފަހަތްބަލާލަމުން އާއިން ބުނެލިއެވެ.\n" އަހަރެން ހީކުރީ މިއަދު އެހެންތަނަކަށްދަނީކަމަށް…." ޝައުން ޖަވާބުދިނެވެ.\n" އެހެންތަނަކަށްދާންވީތަ؟…." ޝައުންއަށް ބަލާލަމުން އާއިން އަހާލިއެވެ.\n" މިއަދު އަހަރެން މިމަސައްކަތްކުރަނީ އާންއެކީ….އެހެންވީމަ އާން ބޭނުންތާކަށްދާންވީ…" ކުޑަކޮށް ހީލާފައި ޝައުން ބުނެލިއެވެ.\n" އެހެންތަ؟….ހިތަށްއަރާ އަހަރެން ބޭނުންތާކަށް ގެންދެވޭނެ ނަމައޭ….އެހެންނަމަ އެއްވެސް މީހަކަށް ނުފެންނަތާކަށް ގެންދާނީ….އެއްވެސްމީހެއްގެ އުނދަގުލެއް ނުފޯރާ ހިސާބަށް…" މާނަފުންގޮތަކަށް އާއިން ބުނެލި ޖުމްލަ ޝައުންއަކަށް ދޭހައެއްނުވިއެވެ. ނަމަވެސް އެއީ ކޮންތާކަށްތޯވެސް އަހާކަށް ނުކެރުނެވެ.\n" ޝައުންގޮވައިގެން މާރސްއަށްދާން މިވިސްނަނީ…" ޝައުން އަނގައިން ނުބުނެ އިނުމުން އާއިން ސަމާސާކޮށްލިއެވެ. އެއާއެކު ޝައުން ހީލިއެވެ.\nދުވަހުގެ ބާކީއޮތްބައިވެސް އާއިން ހޭދަކުރީ ޝައުން ފެންނަ ހިސާބުގައެވެ. ނަމާދު ވަގުތުތައް ފިޔަވައެވެ. އެހެންކަމުން ޝައުންއަށްވެސް ހުސްވަގުތެއް ލިބެނީ ހަމައެކަނި ނަމާދު ވަގުތުގައެވެ. ރަސްމީގަނޑި ނިމުމުން ރައުހާ ގެޔަށްދިޔަ ނަމަވެސް އަދްޔަން އިންތިޒާރު ކުރަމުން ދިޔައީ ޝައުން ނިމޭނެ އިރަކަށެވެ. ޝައުންގެބަޔަށް ދާން އޭނާ ކިތަންމެ ފަހަރަކު ހިތަށްއެރިނަމަވެސް ޝައުންގެ އެދުމަށް އޭނާ މަޑުކުރިއެވެ. ހަށިފާރަވެރިޔަކު ފަދައިން ޝައުންގެ ގާތުގައި މުޅި ދުވަހު އާއިން ހޭދަކުރުމުން އަދްޔަންހުރީ އިންތިހާއަށް ރުޅިގަދަވެފައެވެ. ނަމަވެސް ޝައުން އާދޭސްކޮށްފައި އެބަޔަށް ނުދިޔުމަށް އެދުމުން އޭނާ ކެތްކުރިއެވެ. ރައުހާއަށް ގުޅާފައި އެދެމީހުން ކުރާކަމެއް ބަލައިދިނުމަށް އެދުމުން ރައުހާ ރުޅިއައިސްގެން ފޯނު ކަނޑާލިގޮތަށް ޚަބަރެއްނުވިއެވެ. އެހެންކަމުން އޭނާގެ ކެތްތެރިކަން ކޮޅުންލާން ގާތްވެއްޖެއެވެ. ހަވީރު ފަހެއްޖެހީވެސް އަދްޔަން އޭނާގެ ކޮޓަރީގައި ހިނގާލަ ހިނގާލާ ހުއްޓައެވެ. އެންމެފަހުން ކެތްނުކުރެވިގެން ޝައުންގެ ބަޔަށް ވަނުމަށްޓަކައި އޭނާ ދިޔައެވެ. އޭނާއަށް ތަންކޮޅަކަށް ނުދެވެނީސް ޝައުންއާއި އާއިން ލިފްޓަށް އަރަނިކޮށް ފެނުނެއެވެ. އޭނާ ދުއްވައިގަތްނަމަވެސް އެހިސާބަށް ނުދެވެނީސް ލިފްޓް ތިރިޔަށް ގޮސްފިއެވެ.\n" ޝައުން…އަހަރެންނާއެކު ޑްރާމާއެއް ކުޅެންތަ ގަސްތުކުރަނީ؟….އެހެން ހީނުކުރާތި! އެފަދަގޮތަކަށް ހީކުރިޔަސް ތިލޮލުން ލޭކަރުނަ އޮހޮރުވާލާނަން…." އަދްޔަން ދަތްކުނޑި ވިކާލަމުން ބުނެލިއެވެ. އެވަގުތު އޭނާގެ ފޯނަށް މެސެޖެއް އައެއެވެ.\n" ވަރަށްބޮޑަށް މާފަށްއެދެން….މާދަމާއަށް ނިންމަންޖެހޭ ކަމެއް ނިންމާލަންވެގެން މާބުރަކޮށް އުޅެންޖެހުނީ….މިރޭ ނުވައެއްޖަހާއިރު ބައްދަލުކޮށްލަން ބޭނުން….އެނގޭ ހިތްހަމަ ނުޖެހިފައިކަންހުރީ….އަދިވެސް އެއްފަހަރު މާފަށް އެދެން…" ޝައުންގެ މެސެޖް ކިޔާލާފައި އަދްޔަންގެ ތުންފަތުގައި ހިނިތުންވުމެއް ދުވެލިއެވެ.\nރޭގަނޑުގެ ވަގުތެވެ. އާއިން އިނީ އޭނާ އަބަދުވެސްދާ ކޮފީ ޝޮޕްގަ މާޒްގެ އިންތިޒާރުގައެވެ. ގިނައިރުތަކެއްނުވެ މާޒް އަތުވެއްޖެއެވެ.\n" އާން…އަހަރެން އެވާހަކަދެއްކިން އެކަމު އެދެވޭ ޖަވާބެއް ނުލިބުނު…" މޭޒް ކައިރީގައި އިށީނުމާއެކު މާޒް ބުނެލިއެވެ.\n" އަހަރެންނަށް އެނގިއްޖެ ޝައުން އެހެން އުޅެނީ ކީއްވެގެންކަން….އެއީ ނުބައި އިފްރީތައެއް….އަހަރެން ހީކުރީ އަހަރެންގެ އަތުން ބޮނޑިއެއް ލިބުނީމަވެސް މައިތިރިވާނެކަމަށް…..އެކަމު އެކަލޭގެ ވަރަށް ނުބައި ރޭވުމަކާއެކީ އޮފީހަށްވަނީ….ބަލާބަލަ މި ފޮޓޯތައް….މިބޭނުންކޮށްގެން ޝައުން ބްލެކްމެއިލްކޮށްގެން އެއުޅެނީ.." އާއިން އޭނާގެ ފޯނު މާޒްގެ އަތަށް ދެމުން ބުނެލިއެވެ.\n" ވަޓް؟…ހާދަގޮތެއްނެތް ފިރިހެނެކޭދޯ…މަށަށް ފެންނަނީ ވަގުތުން ތިރިކޮށްލަން….މިހާރު އޭނާގެ ކަންތައް މާމައްޗަށް ގޮސްފަ މިއޮތީ….އަދިވެސް އަހަރެމެން ބަލަން ތިބެންވީތަ؟…" މާޒް ރުޅިއައިސްފައި ބުނެލިއެވެ.\n" މާޒް…އޭނައަކީ ފަސޭހައިން ގޮތްދޫކުރާނެ މީހެއްނޫން….ޝައުން ކަހަލަ ކުއްޖަކު އޭނަގެ އަތުއަޅުވާލެވޭނީ ވަރަށް ވިސްނުން ރަނގަޅުވެގެން….އަހަރެންނަށް މިކަން އެނގޭ ހިސާބުން އަހަރެން އޭނައާ ދެކޮޅަށް ފިޔަވަޅު އަޅާނެކަން އޭނައަށް އެނގޭނެ….އެހެންވީމަ އޭނަހުންނާނީ އެކަމަށްވެސް ތައްޔާރުވެގެން….އޭނަގެ ރޭވުން ނޭނގިތިބެ އޭނަޔާ ކުރިމަތިލާތަނުން އަހަރެންނަށް އޭނަގެ ކުރިމަތީގަ އިސްޖަހާލަން ޖެހިދާނެ….އޭނަ ޝައުންއަށް ފޮނުވާފަހުރި ބައެއް މެސެޖްތަކުން އަހަރެންނަށް އެކަން ދޭހަވި….އޭނަޔާ އެއްބައިވާނެ މީހުން އޮފީސްތެރޭގަ އެބަތިބި….އެހެންވީމަ އަހަރެން މިކަން ނިންމަން ބޭނުމީ އޭނާއަށް އެނގުމަކާނުލާ…..އޭނަ އަމިއްލައަށް އެހެންމީހުންގެ ކުރިމަތީގަ ބަދުނާމުވާވަރު ކުރާނަން…" ވަރަށް ޔަޤީންކަމާއެކު އާއިން ބުނެލިއެވެ.\n" އެކަމު އެއީ ކިހިނެއް؟….މިހާރު ޝައުން އެހުރީ އޭނާޔާ އިންނަން ތައްޔާރަށް….މިހާރު ނޭނގެ ތާރީޚުވެސް ކަނޑަނާޅާކަމެއް….ދެން ކިހިނެއް އެކަން ހުއްޓުވާނީ…" މާޒް ކަންބޮޑުވެފައި ބުނެލިއެވެ.\n" ތާރީޚް ކަނޑައަޅާފަ ފޯރމް ފުރިނަމަވެސް އަދްޔަންއަކަށް ލާހިކެއްނޫން ޝައުންއަކާ އިންނާކަށް….އެއީ ވާނެކަމެއްނޫން…އޭނާ ހީކޮށްގެން އެހުރީ ފޮޓޯގަނޑެއް އެޑިޓްކޮށްލައިގެން ޝައުންގެ ދިރިއުޅުމާ ކުޅެލެވޭނެކަމަށްތަ؟…އޭނާއަށް އަދި އަހަރެން ނޭނގިގެން އެއުޅެނީ….ޝައުންއާ ކުޅުމަކީ އެއްއިރެއްގަވެސް އޭނައަށްވީކަމެއްނޫން….ދެންވެސް ނުވާނެ…" އާއިންގެ އަޑުގައިވަނީ ޔަޤީންކަމެވެ.\n" އެކަމު އާންބުނެބަލަ އާން ކުރާނެކަމެއް….އޭނަހުއްޓުވާނެ ގޮތެއް…" މާޒް އޮޅުން ފިލުވަން ބޭނުންވިއެވެ.\n" ޝައުންއާ ކައިވެނިކުރަން ރޭވުން ރޭވިޔަސް…..އެކަމުގެ ހުވަފެން ދުށްކަމުގައިވިޔަސް ޝައުންއާ ކައިވެނިކުރާނީ އޭނާއެއްނޫން….ޝައުންއާ ކައިވެނިކުރާނީ އަހަރެން…." އާއިން ފޯރިޔާއެކު ބުނެލި ޖުމްލައިން މާޒްއަށް ބަލާލެވުނީ ގަބޫލުކުރަން ދަތިވެފައެވެ.\n" އާން ޝައުންއާ ކައިވެނިކުރާނަމޭތަ ތިބުނީ؟…އެކަމު އެއީ އާންގެ ކޮއްކޮއެއްނު…މިބުނީ ދެބެންގެ ދެދަރި ކުއްޖެއްނޫންހޭ….އާއިލާމީހުންވެސް ކީކޭ ހީކުރާނީ؟…އެމީހުން ގަބޫލުވާނެތަ؟…" މާޒް ކަންބޮޑުވެފައި ސުވާލުކުރަން ފެށިއެވެ.\n" މާޒް…އަދި މާޒްގާތު ނުބުނެވޭދޯ ޝައުންއާ އަހަރެންގެ އާއިލީ ގުޅުމެއް ނޯންނަ ވާހަކައެއް…ދެން މިޖެހުނީ އެވާހަކަވެސް ކިޔައިދޭކަށްނު…" އެހެން ބުނުމަށްފަހު އާއިން ޝައުންގެ ހަޤީޤަތް މާޒްއަށް އޮޅުން ފިލުވައިދިނެވެ.\n" އެހެންތަ؟…އަދި މަށަށް ތިކަމެއް ނޭނގެޔޭ…އެކަމު ކުރިންވެސް މަށަށް އެނގޭ ޝައުން ހުންނަނީ އާންއާހެދި މޮޔަވެފަކަން….އެކަމު ބައްޕަމެން އެގޮތަކަށް ނުދެކޭނެއްނު…އަނެއްކޮޅުން އިޒީވެސް ކީކޭ ހީކުރާނީ؟…" މާޒް ވިސްނަމުން ދިޔައީ އެހެންމީހުން ދެކޭނެ ގޮތަކާއި މެދުގައެވެ.\n" އިޒީކަން އެނގޭ ހުރިހާކަމެއްވެސް….އެކަމާ ހާސްވާކަށް ނުޖެހޭނެ…" ވަރަށް ޔަޤީންކަމާއެކު އާއިން ބުނެލިއެވެ.\n" އެހެންތަ؟… މަށަށްދޯ އެއްކަމެއްވެސް ނޭނގިފަ މިއޮތީ؟…އެކަމު ކައިވެނިކޮށްގެން ހައްލުވާނީ ކިހިނެއް؟…މިބުނީ ކައިވެނިކުރިޔަސް އޭނަ ހަމަ އެފޮޓޯތައް ބޭނުންކޮށްފާނެދޯ ހަތިޔާރަކަށް؟…" ވިސްނާލަމުން މާޒް ބުނެލިއެވެ.\n"އެއަދްޔަން ބޭނުންވީ ޝައުންއާ އަހަރެން ބަދުނާމުކުރާކަށްނު….ޝައުން އެއުޅެނީ އަހަރެންގެ ނަން ބަދުނާމްވެދާނެތީ…އޭނަ އަމިއްލައަށް އެކަމުގަ ޤުރުބާންވާންވީ ކީއްވެ؟….އޭނައަށްޓަކާ އަހަރެންނަށްވެސް ޤުރުބާންވެވޭނެ….އަހަރެން ޝައުންއާ ކައިވެނިކޮށްފިނަމަ އެފޮޓޯތަކުން އަދްޔަންއަށް ހިފޭނީ ކޮންބޭނުމެއް….އެފޮޓޯތައް ދައްކައިގެން މީހުންގެ ގާތުގަ އޭނާ ކިޔާނީ ކީކޭ؟…އެހިފައިގެން ހިނގިވަރަކަށް ބަދުނާމުވާނީ އޭނަ…އަހަރެމެންނެއްނޫން…" އާއިން ހަމަޖެހިލާފައި ދެއްކި ވާހަކައާމެދު މާޒް ވިސްނާލިއެވެ.\n" އެކަމު…ޝައުން އެއްބަސްވާނެތަ އާންއާ ކައިވެނިކުރަން…..އަދްޔަންއަށް އެކަން އެނގޭ ހިސާބުން ފޮޓޯތައް ލީކްކޮށްލާނެ…އޭރުން މާބޮޑަށް ބަދުނާމުވާނެހެން މަށަށް ހީވަނީ…" މާޒް އޭނާގެ ޚިޔާލު ހުށަހެޅިއެވެ.\n" ނޫނޭ…އޭނާއަށް ކަޅެއް ދޮނެއްވެސް އަންގާނުލާ އެކަން ނިންމާލާނީ…..އިޒީބުނި ކުރިން ޝައުން ބުންޏޭ ދެއަންބަށްވެސް އަހަރެންނާ އިންނާނަމޭ….އެކަމު މިހާރުގޮތެއް ނޭނގެ…އެކަމު އިންކާރުކުރަން ނުކެރޭފަދަ ގޮތަކަށް އަހަރެން އެކަން ކުރާނީވެސް….އެފިރިހެނާ ހީކުރީ ރޭވުން ރޭވޭނީ ހަމައެކަނި އޭނާއަށް ކަމަށްތަ؟…މަގޭ ރޭވުން މާމޮޅުވާނެ…." އާއިން ފަޚުރުވެރިކަމާއެކު ބުނެލިއެވެ.\n" އެކަމު އާން…ތިދައްކަނީ ކުޅިވަރެއްގެ ވާހަކައެއްނޫނޭ…. ކައިވެންޏެއްގެ ވާހަކައޭ…ތިހެން ބުނެލާހާ ފަސޭހައިން ކައިވެނިކުރެވޭތަ؟….އަނެއްކޮޅުން ނާޒްއޯ…އޭނާ ގަބޫލުވާނެތަ؟…އަދްޔަންއާ ގޮންޖަހާފަ ޝައުންގެ ދިރިއުޅުމާ ކުޅުމަކީވެސް ރަނގަޅުގޮތެއް ނޫން…ތިނޫން ކޮންމެވެސް އެހެންގޮތެއް ހޯދާ….ތިކަމުގެ ސަބަބުން ޝައުންއާ ނާޒަށްވެސް ދެރައެއް ލިބޭނެހެން އަހަރެންނަށް ހީވަނީ….ތިއީ ރަނގަޅުގޮތެއްނޫން…މީހުން މީހުނާ އިންނަނީ މުޅި އުމުރު އެކީގަ އުޅެން….އުފަލާއި ހިތްދަތިކަމުގަވެސް އެކަކު އަނެކަކަށް އެހީވެ ލޯބިދޭން….ގޭގެ ބޮޑުފެންޑާގަ ބަހައްޓަން ނަގާލާ ފޮޓޯގަނޑެއްނޫން އެއީކީ، މީހަކަށް ދައްކަން ކުރާކަށް…." މާޒް ބޭނުންވީ އާއިންއަށް ވިސްނައިދިނުމަށެވެ.\n" މާޒް….އަހަރެން ފަހަރެއްގަވެސް ނުބުނަން މިއުޅެނީ ކުޅިވަރެއް ކުޅޭށެކޭ….އަދި ކޮންމެވެސް މީހަކަށް ދައްކާކަށްވެސްނޫން މިކަން މިކުރަނީކީ….އަހަރެން ވަރަށް ވިސްނާފަ މިކަން މިކުރަނީ….ޝައުންއާ ކައިވެނިކުރުމަކުން އަހަރެން ނާޒްއަށް ދެރައެއް ދެވުނީކަމަކަށް ނުދެކެން…އަނެއްކޮޅުން ޝައުން އަހަރެންނާއެކު އުޅެންހުރިނަމަ މުޅި އުމުރަށްވެސް އަހަރެން މިހުރީ އޭނާއާއެކު އުޅެން…އެހެންވީމަ އޭނައަށްވެސް ދެރައެއް ދެވުނީކަމަކަށް އަހަރެން ނުދެކެން….އެހެންނޫނަސް ނާޒްއާ ކައިވެނިކޮށްގެން މުޅި އުމުރު ހޭދަކުރިނަމަވެސް އަދި ދަރިޔަކު ހޯދަން ކިތަންމެ ބޭނުންވި ނަމަވެސް އެކަމާމެދު ވިސްނަންވެސް އަހަރެންނަކަށް ނުކެރޭނެ….އަހަރެން މިހެން މިބުނީ އަޔާނާދެކެ ލޯބި ނުވާތީކީނޫން….އެކަމު ކޮންމެމީހަކުވެސް އެމީހެއްގެ އުފަންދަރިޔަކު ބޭނުންވާނެދޯ….ނާޒްވެސް ކުރިން ކިތަންމެ ފަހަރަކު އަހަރެންގާތުގަ ބުނި ދެވަނަ ކައިވެންޏެއްކުރާށޭ…އެހެންވީމަ އަހަރެން ޝައުންއާ ކައިވެނިކުރަން ނާޒް އިންކާރެއް ނުކުރާނެކަން އަހަރެންނަށް ޔަޤީން….އަދި މިހާލަތުގަ އަމުދުންވެސް ނުކުރާނެ….އެހެންވީމަ މާޒް ބުނެބަލަ މިކުރެވެނީ ގޯސްކަމެއްތަ؟…." އާއިން ސީރިއަސްކަމާއެކު އަހާލިއެވެ. އާއިން ދެއްކި ވާހަކައާމެދު މާޒް ވިސްނާލިއެވެ. އަދި އެވާހަކަތައް އޭނާވެސް ގަބޫލުކުރިއެވެ.\nދުވަސްކޮޅެއްފަހެވެ. ޝައުންއާއި އާއިން އާދައިގެމަތިން އޮފީހުގައި މަސައްކަތްކުރަމުން ދެއެވެ. ނަމަވެސް އަދްޔަން ކުއްލިގޮތަކަށް އޭނާގެ ކޮއްކޮ ބަލިވެގެން ސިންގަޕޫރަށް ދާން ޖެހިއްޖެއެވެ. އެހެންކަމުން ޝައުންއަށް ތަންކޮޅެއް ހަމަޖެހިލައިގެން އޮފީހުގައި މަސައްކަތް ކުރެވެއެވެ.


Korea gai spy cam video ge shikaaraakah 1,600 meehun\nކޮރެއާގައި ސްޕައި ކޭމް ވީޑިއޯގެ ޝިކާރައަކަށް 1،600 މީހުން\nސޯލް (މާޗް 21) - ދެކުނު ކޮރެއާގެ ބައެއް ހޮޓާތަކުގެ ކޮޓަރިތަކުގައި ސްޕައި ކޭމް ހަރުކޮށްގެން ސިއްރުން ނަގާފައިވާ ބަރަހަނާ ވީޑިއޯތަކުގެ ޝިކާރައަކަށް 1،600 މީހުން ވެފައިވާކަމަށް އެގައުމުން ބުނެފި އެވެ.\nއެ ކެމެރާތައް ކޮޓަރިތަކުގައި ހުންނަ ޓީވީތަކާއި ހެއާ ޑްރަޔާސްގެ އިތުރުން ކަރަންޓު ސޮކެޓުތަކުގައި ހައްޔަރުކޮށް، ސިއްރުން ވީޑިއޯތައް ނަގައިގެން ވެބްސައިޓެއް މެދުވެރިކޮށް ވިއްކާފައިވާ މަސައްލާގައި ހަތަރު މީހަކު މިހާރު ވަނީ ހައްޔަރުކޮށްފަ އެވެ.\nއެ ކުށް ސާބިތުވެއްޖެނަމަ އެ ކަމުގައި ތުހުމަތުކުރެވޭ މީހުންނަށް 10 އަހަރު ދުވަހުގެ ޖަލު ހުކުމެއް އަންނާނެ އެވެ. ސްޕައި ކޭމްތައް ބޭނުންކޮށްގެން މީހުންގެ ބަރަހާނާ ވީޑިއޯތައް ނަގާ މައްސަލަ ބޮޑުވެ، ބަލިމަޑުކަމެއްގެ ގޮތުގައި ވަނީ ސިފަކޮށްފަ އެވެ.\nކޮރެއާ ފުލުހުން ބުނި ގޮތުގައި، އެ ހަތަރު މީހުން ވަނީ މިދިޔަ އޯގަސްޓް މަހު، އެގައުމުގެ 10 ސިޓީއެއްގައި ހުރި 30 ހޮޓަލެއްގައި ކެމެރާ ހަރުކޮށްގެން ސިއްރުން ވީޑިއޯ ކޮށްފަ އެވެ. އަދި މިދިޔަ ނޮވެމްބަރު މަހު ހާއްސަ ވެބްސައިޓެއް ހަދައި، ފައިސާ ދައްކައިގެން އެ ވީޑިއޯތައް ބެލޭގޮތަށް އާމްދަނީ ހޯދާފައިކަމަށް ފުލުހުން ބުނެފައިވެ އެވެ. އެ ވެބްސައިޓަށް 800 އަށް ވުރެ ގިނަ ވީޑިއޯ އަޕްލޯޑުކޮށްފައިވާއިރު، އެ ވެބްސައިޓް ހޯސްޓްކޮށްފައިވަނީ ބޭރުގެ އެކި ސާވާތަކުގަ އެވެ.\nމިދިޔަ އަހަރުވެސް ސިއްރުން ވީޑިއޯކޮށް އާންމުކުރި 6،000 އަށް ވުރެ ގިނަ މައްސަލަ ފުލުހުންނަށް ހުށަހަޅާފައިވެ އެވެ. އެގޮތުން ސްޕައި ކޭމް މެދުވެރިކޮށް ވީޑިއޯ ނެގި ތުހުމަތުގައި 5،000 އަށް ވުރެ ގިނަ މީހުން ހައްޔަރުކުރި ނަމަވެސް، އަދަބު ދެވިފައިވަނީ އޭގެ ތެރެއިން އެންމެ ދެ ޕަސަންޓް މީހުންނަށެވެ.


BREAKING NEWS: Covid-19: Saudi Arabia Ge Hurihaa School Eh Bandhukohfi - Vaguthu\nސައުދީ އަރަބިއްޔާގެ ހުރިހާ ސްކޫލެއް ބަންދުކޮށްފި\nކޮވިޑް-19 ފެތުރެމުންދާތީ ސައުދީ އަރަބިއްޔާގެ ހުރިހާ ސްކޫލަކާއި ޔުނިވަސިޓީއެއް ހޯމަ ދުވަހުން ފެށިގެން ބަންދުކުރަން އެގައުމުގެ ސަރުކާރުން ނިންމައިފިއެވެ.\nސައުދީ އަރަބިއްޔާގެ އެޑިއުކޭޝަން މިނިސްޓްރީން ނެރުނު ބަޔާނެއްގައި ބުނީ ސްކޫލްތަކާއި ޔުނިވަސިޓީތައް ބަންދުކުރަން ނިންމީ ދަރިވަރުންނާއި، މުވައްޒަފުންގެ ސަލާމަތާއި ރައްކާތެރިކަމަށްޓަކައި އެފިޔަވަޅު އަޅަން ސިއްހަތާއި ބެހޭ އިދާރަތަކުން އިލްތިމާސް ކުރުމުން ކަމަށެވެ.\nސައުދީ އަރަބިއްޔާގެ އެޑިއުކޭޝަން މިނިސްޓްރީގެ މިނިންމުމާއި އެކު ތައުލީމް ފޯރުކޮށްދޭ ސަރުކާރުގެ ހުރިހާތަނަކާއި އަމިއްލަ ހުރިހާތަނެއް ބަންދުވާނެއެވެ. އޭގެތެރޭގައި ޓެކްނިކަލް އަދި ވޮކޭޝަނަލް ޓްރޭނިން ފޯރުކޮށްދޭ ތަންތަން ވެސް ހިމެނޭނެއެވެ.\n"ވާޗުއަލްކޮށް ކުދިންނަށް ކިޔަވައިދޭވޭނެ ގޮތްތަކާއި ތައުލީމްދޭ މަރުކަޒަށް ހާޒިރުނުވެ، ކުދިންނަށް ކިޔަވައި ދެވޭނެ ގޮތްތަކަށް މިދުވަސްވަރު އަމަލުކޮށް، ތައުލީމް ފޯރުކޮށްދިނުމުގެ މަސައްކަތް ކުރިއަށް ގެންދެވޭނެ." ސައުދީ އަރަބިއްޔާގެ އެޑިއުކޭޝަން މިނިސްޓްރީން ވިދާޅުވިއެވެ.\nއަދި މިހާތަނަށް ސައުދީ އަރަބިއްޔާގެ އެއްވެސް ތައުލީމީ މަރުކަޒަކުން ކޮވިޑް-19 ފެނިފައެއް ނުވެއެވެ.\nކޮވިޑް-19 ފެތުރުން ހުއްޓުވަން ސައުދީ އަރަބިއްޔާ އިން ވަނީ ވަރުގަދަ ފިޔަވަޅުތަކެއް އަޅާފައެވެ. އެގޮތުން އުމްރާ އަށް މީހުން ދަތުރުކުރުން ވެސް ވަނީ ހުއްޓުވާފައެވެ. އަދި ޓްއަރިސްޓް ވިސާ ދޫކުރުން ވެސް ވަނީ ވަގުތީ ގޮތުން ހުއްޓުވާފައެވެ.\nމާޗް 9, 2020 08:59\nރާއްޖޭގެ ސްކޫލްތަކާ ކޮލެޖްތައްވެސް ބަންދު ކޮށްބަލަ މިރާއްޖޭގައި ބަންދު ކުރަންޖެހެނީ ހަމައެކަނި މިސްކިތް ތައް އެކަންޏޯ މީ ދެން ކޮވިޑް 19 އަށްވުރެވެސް ނުރައްކާ ގޮވެލި ފައްޗެއް ހުރެބަލަ ސްޓަޑީބްރޭކަށް ފަހު ބިދޭސީ ޓިޗަރުންތައް ޗުއްޓީ ހަދާލާފައި އެނބުރި ރާއްޖެ އަންނާނެ އިންޑިއާގައިވެސް ހެސްކިޔާފަ ތި ވައިރަސް އެބައޮތް އެވާހަކަތައް ނުދައްކަނީ ކީއްވެ ހަމައެކަނި ނުރައްކާ ތަނަކަށް ފެންނަނީ މިސްކިތް ތަ\nމާޗް 9, 2020 09:00


ލިޔަންކިޔަން ދަތުމާއެކު، މަޤާމުގެ މަސައްކަތްކުރުމުގެ ހުނަރާއި ޤާބިލްކަން ސާބިތުކޮށްދިނުން.\nހަވާލުކުރެވޭ އިމާރާތެއްގެ ގޯތިތެރެ ކުނިކަހައި، ވިނަ ނޮޅައި ސާފުކުރުން.\nހަވާލުކުރެވޭ އިމާރާތެއްގެ ހަވާލުކުރެވޭ ފަންގިފިލާ ފޮޅައި ސާފުކޮށް ކުނި އުކައިލުން.\nމީޓިންގތައް އިންތިޒާމްކުރާ ފަރާތެއް އަންގާގޮތެއްގެމަތިން، ކެއުމާއި ސައި ތައްޔާރުކުރުމާއި، އެތަން ސާފުކުރުން.\nޢިމާރާތްތަކުގެ އެތެރެއާއި ބޭރާއި ފަރުނީޗަރު ފޮޅައި ސާފުކުރުމާއި ތަރުތީބުކުރުން.\nއޮފީހުގައި ކުރެވޭ މުހިއްމު މަސައްކަތްތަކަށް އެހީތެރިކަންދިނުމާއި، ސަލާމްބުނާ މުވައްޒަފުންނާއި އަހަރީ ޗުއްޓީގައި ތިބޭ މުވައްޒަފުންގެ މަސައްކަތް، ވެރިން އަންގަވާގޮތެއްގެމަތިން ކުރުން.\n2015 ޖަނަވަރީ 19 ވާ ހޯމަ ދުވަހުގެ މެންދުރު 12:00 ގެ ކުރިން، ދިވެހިރާއްޖޭގެ ޤައުމީ ޔުނިވަރސިޓީގެ އިދާރީ މަރުކަޒަށް.\nމި މަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސްދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ.\nމި މުއްދަތުގެތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، އެއްވެސްނޯޓިހެއް ދިނުމަކާނުލައި، ވަޒީފާގެ އެއްބަސްވުން އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.\n21 ރަބީޢުލްއައްޥަލް 1436